Match Preview: Uruguay - Saudi Arabia - Vaguthu\nމެޗު ޕްރިވިއު: އުުރުގުއޭ – ސައޫދީ އަރަބިއްޔާ\nވޯލްޑް ކަޕްގައި ކުޅުނު ފުރަަތަމަ މެޗުގައި ރަޝިއާ އަތުން 5-0ގެ ތަފާތު ބޮޑު ސައުދީ އަރަބިއްޔާ ބަލިވުމާއެކު، މުބާރާތުގެ ދެވަނަ ބުރަށް ދިއުމުގެ ފުރުސަތެއް އެ ޓީމަށް އޮތީ މިރޭ އުރުގުއޭ އަތުން މޮޅުވެގެނެވެ. އެކަމަކު ފުރަތަމަ މެޗުގައި ސައުދީ އަރަބިއްޔާގެ ފަރާތުން ފެނުނު ކުޅުމާމެދު، ސައުދީ އަރަބިއްޔާ އަށް ރަނގަޅު ނަތީޖާއެއް ނެރެވިދާނެ ކަމަށް ގިނަ ބަޔަކު އުންމީދެއް ނުކުރެ އެވެ.\nމި މެޗަށް ނުކުންނައިރު، އެންމެ ބޮޑު ޕްރެޝަރެއް ކުރިމަތިވެފައި އޮޮތީ ސައުދީގެ ކޯޗު ހުއާން އެންޓޯނިއޯ ޕިޒީއަށެވެ. މިރޭގެ މެޗުގައި ސައުދީ އަށް ރަނގަޅު ނަތީޖާއެއް ނުލިބިއްޖެ ނަމަ، ޕިޒީ އަށް މަގާމު ގެއްލުމުގެ ފުރުސަތު ބޮޑެވެ. ފުރަތަމަ މެޗުގެ ނަތީޖާއާއެކު، ސައުދީގެ ޓީމަށް ޕިޒީ ގިނަ ބަދަލުތަކެއް ގެންނާނެ ކަމަށް ބެލެވެ އެވެ.\nމުބާރާތުގައި ކުޅުނު ފުރަތަމަ މެޗުގައި މިސްރު އަތުން އުރުގުއޭ ވަނީ މޮޅުވެފަ އެވެ. އަދި މިރޭ ސައުދީ އަތުން އުރުގުއޭ މޮޅުވެއްޖެ ނަމަ، އެ ޓީމަށް ދެވަނަ ބުރުގެ ޖާގައެއް ކަށަވަރުވާނެ އެވެ. މި މެޗަށް ނުުކުންނައިރު، އުރުގުއޭ އަށް އަނިޔާގެ މައްސަލައެއް ނެތެވެ. އެކަމަކު އުރުގުއޭގެ ކޯޗު އޮސްކާ ޓަބާރޭޒް މިރޭގެ މެޗަށް ޓީމަށް ބައެއް ބަދަލުތަކެއް ގެންނާނެ ކަަމަށް ބެލެވެ އެވެ.\nވޯލްޑް ކަޕެއްގައި ކުޅުނު ފުރަތަމަ ދެ މެޗުން އުރުގުއޭ އެންމެ ފަހުން މޮޅުވީ 1954 ވަނަ އަަހަރު.\nވޯލްޑް ކަޕްގެ ގުރޫޕް ސްޓޭޖުގައި އުރުގުއޭ އެންމެ ފަހުން ކުޅުުނު ނުވަ މެޗުގެ ތެރެއިން ބަލިވީ އެންމެ މެޗަކުން.\nއޭޝިއާގެ ޤައުމުތަކާ ދެކޮޅަށް ވޯލްޑް ކަޕްގައި އުރުގުއޭ މީގެ ކުރިން ކުޅުނު ތިން މެޗުން ވެސް އެ ޓީމު ވަނީ މޮޅުވެފަ.\nމިއީ ވޯލްޑް ކަޕްގައި ދެކުނު އެމެރިކާގެ ޓީމަކާ ދެކޮޅަށް ސައުދީ ކުޅޭ ފުރަތަމަ މެޗު.\nސައުދީ އަރަބިއްޔާ ވޯލްޑް ކަޕްގައި އެންމެ ފަހުން ކުޅުނު 11 މެޗުން ވެސް މޮޅެއް ނުލިބޭ. ސައުދީ އެންމެ ފަހުން ވޯލްޑް ކަޕްގައި މޮޅުވީ 1994 ވަަނަ އަހަރު.\nއެންމެ ފަހުން ވޯލްޑް ކަޕްގައި ކުޅުނު 14 މެޗުގެ ތެރެއިން، ކޮޅަށް ލަނޑެއް ނުވަދެ ސައުދީ އަރަބިއްޔާ އަށް ނިންމާލެވުނީ އެންމެ މެޗެއް.\nމިރޭގެ މެޗަކީ އުރުގުއޭ ފޯވަޑް ލުއިސް ސުއަރޭޒް ޤައުމީ ޓީމަށް ކުޅޭ 100 ވަނަ މެޗެވެ. ސުއަރޭޒް ވަނީ ޤައުމީ ޓީމަށް މިހާތަނަށް 51 ލަނޑު ޖަހައި، އުރުގުއޭގެ ޓީމަށް މިހާތަނަށް އެންމެ ގިނަ ލަނޑު ޖެހި ކުޅުންތެރިޔާގެ މަގާމު ހޯދައިފަ އެވެ.


PSG Molhuvumuge Silsilaa Ah Nimumeh Genes Monaco Dhevana Ah - Vaguthu\n10 މަސް ކުރިން ( ނޮވެމްބަރު 21, 2020 )\nފަހަތުން އަރާ ޖެހި ތިން ގޯލާއެކު ފްރާންސްގެ ޕީއެސްޖީ ދަމަހައްޓަމުން އައި މޮޅުވުމުގެ ސިލްސިލާއަށް ނިމުމެއް ގެނެސް، މޮނާކޯ ތާވަލުގެ ދެވަނައަށް ޖެހިލައިފިއެވެ.\nމޮނާކޯގެ ދަނޑުގައި ކުޅުނު މެޗު އެ ޓީމުން ކާމިޔާބުކުރީ 3-2 ގެ ނަތީޖާއަކުންނެވެ. މި މެޗުގެ ފުރަތަމަ ހާފުގައި ޕީއެސްޖީގެ އެމްބާޕޭ ވަނީ ދެ ގޯލު ޖަހާ ލީޑު ނަގާފައެވެ. މިއީ އަނިޔާއިން ރަނގަޅުވެ އެމްބާޕޭ ޕީއެސްޖީއަށް ކުޅެދިން ފުރަތަމަ މެޗެވެ.\nފުރަތަމަ ހާފުގައި އެމްބާޕޭ ފުރަތަމަ ލަނޑު ޖަހާފައިވަނީ މެޗުގެ 25 ވަނަ މިނެޓުގައެވެ. މި ލަނޑު އޭނާ ކާމިޔާބުކުރީ ޑިމާރިއާ ތަނަވަސްކޮށްދިން ފުރުސަތެެއްގައެވެ. އެ ޓީމުގެ ދެވަނަ ލަނޑު އެމްބާޕޭ ޖެހީ ލިބުނު ޕެނަލްޓީއަކުންނެވެ. މެޗުގެ 37 ވަނަ މިނެޓުގައި ކާމިޔާބުކުރި މި ޕެނަލްޓީއާއެކު ފުރަތަމަ ހާފު ނިންމާލީ މި ނަތީޖާގައި އޮވެގެންނެވެ. ނަމަވެސް މި ހާފު ނިމުމުގެ ކުރިން އެމްބާޕޭއަށް ވަނީ ހެޓްރިކް ހެދުމުގެ ފުރުސަތު ލިބފައެވެ. ފުރަތަމަ ހާފުގެ ފުރިހަމަ ވަގުތު ހަމަވެގެން ރެފްރީ ދެއްކި އެއް މިނެޓު ތެރޭގައި ލަނޑެއް ޖެހިނަމަވެސް އެއީ އޮފްސައިޑް ލަނޑެއް ކަމަށް ވީއޭއާރު ބެލުމަށްފަހު ރެފްރީ ވަނީ ނިންމާފައެވެ.\nމެޗުގެ ފުރަތަމަ ހާފުގައި ޕީއެސްޖީން ބޯޅަ ހިފަހައްޓައިގެން މޮޅަށް ކުޅުނު ނަމަވެސް ދެވަނަ ހާފު ވަރުގަދަކޮށް ފެށީ މޮނާކޯއެވެ. އެގޮތުން ފޯވާޑް ގެބެލްސްގެ ބަދަލުގައި ތަޖުރިބާކާރު މިޑްފީލްޑަރ ސެސް ފެބްރިގަސް ކުޅެން ނުކުތްއިރު އެ ޓީމު މި ހާފުގައި ކުޅުނީ ފުރަތަމަ ހާފާއި ހިލާފަށް ތަފާތުކޮށެވެ. ނަތީޖާއެއްގެ ގޮތުން މެޗުގެ 52 ވަނަ މިނެޓުގައި ވޮލަންޑް ވަނީ މޮނާކޯއަށް ސުން ކަނޑުވާލަދީފައެވެ.\nދެވަނަ ހާފުގައި މޮނާކޯއިން ކުރާ ޕްރެޝަރު އިތުރުވާން ފެށުމާއެކު ޕީއެސްޖީން ޑިމާރިއާގެ ބަދަލުގައި ނޭމާ ކުޅެން އެރުވިއެވެ. ނަމަވެސް ނޭމާ ކުޅެން އެރިތާ ފަސް މިނެޓުފަހުން މެޗުގެ 65 ވަނަ މިނެޓުގައި އެ ޓީމުން ވަނީ ދެވަނަ ލަނޑެއް ޖަހާ ނަތީޖާ ހަމަހަމަކޮށްފައެވެ.\nމެޗުން މޮނާކޯ މޮޅުވި ގޯލު ޖަހާފައިވަނީ 83 ވަނަ މިނެޓުގައި ލިބުނު ޕެނަލްޓީއަކުންނެވެ. މިއީ އޭރިއާ ތެރެއިން ޑިއަލޯ ކުރި ފައުލަކާއި ގުޅިގެން ލިބުނު ޕެނަލްޓީއެކެވެ. އެއާއެކު އޭނާއަށް ވަނީ ރަތްކާޑެއް ދައްކާފައެވެ. މެޗުން މޮނާކޯ މޮޅުވި ލަނޑު ޖަހާފައިވަނީ ފެބްރިގަސް އެވެ.\nމި މެޗުގައި މޮނާކޯގެ ކެޕްޓަން ކޮވިޑަށް ފައްސިވުމާއެކު އެ ޓީމުން ކުޅުނީ އޭނާއާއި ބައްދަލުވި ބައެއް ފުރަތަމަ އެގާރައިގައި ހިމެނޭ ކުޅުންތެރިން ނުލައެވެ،. އެގޮތުން ފުރަތަމަ އެގާރައިގައިި ހިމަނާފައިވާ ޖުމްލަ 8 ކުޅުންތެރިންނަކީ ޒުވާން ކުޅުންތެރިންކަން ފާހަގަކޮށްލެވެއެވެ.


ތިޔަބައިމީހުން ހުވާތައް ރައްކައުތެރި ކުރާށެވެ! | Sandhaanu\nތިޔަބައިމީހުން ހުވާތައް ރައްކައުތެރި ކުރާށެވެ!\nހުވަޔަކީ ﷲގެ ނަންފުޅު ގަނެ ނުވަތަ ﷲގެ ޞިފަފުޅުތަކުގެ ތެރެއިން ޞިފަފުޅެއް ނަންގަނެ ތިމާގެ ބަސް ތައުކީދު ކުރުމެވެ. މިވެނި ކަމެއް ކުރަން ހުވާކުރާ ކަމުގައި ވުމާއި މިވެނި ކަމެއް ނުކުރަން ހުވާ ކުރާ ކަމުގައި ވީނަމަވެހެވެ.\nހުވާ ބެހިގެންވަނީ ތިން ބާވަތަކަށެވެ. އެއީ\nޤަޞްދަކާއި ނުލައި ކުރާ ހުވާ.\nހުވާ ކުރުމުގެ ޤަޞްދުގައި ކުރާ ހުވާ.\nދޮގު ހުވާ، މިއެވެ.\nޤަޞްދަކާއި ނުލައި ކުރާ ހުވަޔަކީ: އާދައިގައި ވާހަކަ ދައްކައި އުޅޭއިރު ހުވާ ކުރުމުގެ ޤަޞްދެއްނެތި ހުވާގެ ގޮތުގައި ބުނެވޭ ބަހެކެވެ. ޢަރަބި ބަހުން ވާހަކަ ދައްކާ މީހުން ވަރަށް ގިނަގިނައިން މިބާވަތުގެ ހުވާ ކުރެއެވެ. މިބާވަތުގެ ހުވާ ކުރުމަކުން މީހާ ފާފަވެރިއެއް ނުވާނެއެވެ. އަދި މިބާވަތުގެ ހުވަޔާ ޚިލާފު ވިޔަކަސް ކައްފާރާ ދޭކަށްވެސް ނުޖެހޭނެއެވެ.\nޤަޞްދުގައި ކުރާ ހުވަޔަކީ: ހުވާ ކުރުމުގެ ނިޔަތުގައި ހަމަ ޤަޞްދުގައި ކުރާ ހުވައެވެ. މިބާވަތުގެ ހުވަޔަކާ ޚިލާފުވެއްޖެނަމަ ހުވާގެ ކައްފާރާ ދިނުން ވާޖިބު ވާނެއެވެ.\nހުވަޔާ ޚިލާފު ވުމަށް ފަހުގައި މެނުވީ ކައްފާރާ ވާޖިބެއް ނުވާނޭ ކަމަށް ފިޤުހު ޢިލްމުވެރިން ޢިއްތިފާޤު ވެފައި ވެއެވެ. ނަމަވެސް ހުވަޔާ ޚިލާފު ވުމުގެ ކުރީގައި ކައްފާރާ ދިނުން ޖާއިޒު ކަމާއިމެދު ޢިލްމުވެރިންގެ މެދުގައި ޚިލާފެއް ހުރެއެވެ. ފިޤުހު ޢިލްމުވެރިންގެ ތެރެއިން ޖުމްހޫރުން (ގިނަ ޢިލްމުވެރިން) ވިދާޅުވަނީ ހުވަޔާ ޚިލާފު ވުމުގެ ކުރީގައިވެސް ކައްފާރާ ދެވިދާނޭ ކަމުގައެވެ. މިސާލު: ދަތުރުވެރިޔަކު މެހްމާނެއްގެ ގޮތުގައި ގެއަކަށް ވަންނަވައިފިއެވެ. ގޭގެ ވެރިމީހާ ވަރަށް މުހިއްމު ކަމަކު ތަނަކަށް ދުރުވަންނަވަން ޖެހިއްޖެއެވެ. ވީމާ މެހްމާނާއަށް ރޭގަނޑުގެ ކޭން ބެއްލެވުމާއި ނިދި ކުރެއްވޭނެ ގޮތް ހަމަޖައްސައި ދިނުމަށް ގޭގެ އަހުލުވެރިންނަށް ވަޞިއްޔަތް ކުރައްވާފައި ބޭރަށް ދުރު ވެއްޖެއެވެ. ކޭން ބެއްލެވުމުގެ ވަގުތުގައި، ގޭގެ ވެރިމީހާ ގެއަށް ދުރުވީމާ އޭނާއާ އެކުގައި ނޫނީ ކޭން ނުބައްލަވާނޭ ކަމަށް ބުނުއްވައިފިއެވެ. ވެރިމީހާއަށް ދުރުވެންނެވުނީ ވަރަށް ލަހުންންނެވެ. މެހްމާން ކެއިން ނުބައްލަވާ ހުންނެވީތީ ގޭގެ ވެރިމީހާ ރުޅި ދުރުވިއެވެ. އެއަށްފަހު، ދެމީހުންކުރެ ކޮންމެ މީހަކުވެސް އަނެކަކު ކޭން ބެއްލެވުމުގެ ކުރިން ކޭން ނުބައްލަވާނޭ ކަމަށް ﷲ ގަންދީ ހުވާ ކުރައްވައިފިއެވެ. މިހުވައިން ބަރީއަ ވުމަށް ކައްފާރާ ދޭން ޖެހޭނެއެވެ. އެހެނީ ޤަޞްދުގައި ކުރާ ހުވަޔަކުން ބަރީއަވެވޭހުށީ ހުވާ ކުރި ގޮތަށް ޢަމަލު ކުރުމުން ނުވަތަ ހުވަޔާ ޚިލާފު ވެވިއްޖެނަމަ ކައްފާރާ ދިނުމުންނެވެ.\nޢިލްމުވެރިން ވިދާޅުވާ ގޮތުގައި، މިޚާލަތުގައި، ކެއުމުގެ ކުރީގައި ކައްފާރާ ދިނުމާއި ކެއުމުގެ ފަހުގައި ކައްފާރާ ދިނުމާއި މިގޮތުންކުރެ ކޮންމެ ގޮތެއްވެސް ޖާއިޒުވާނެއެވެ.\nހުވާގެ ކައްފާރާއަކީ އަންނަނިވި ކަންތައްތަކުގެ ތެރެއިން ކަމެއްކުރުމެވެ.\nދިހަ މިސްކީނުންނަށް ކާންދިނުން.\nދިހަ މިސްކީނުންނަށް އަންނައުނުދިނުން.\nއިސްވެދިޔަ ކަންތަކުގެތެރެއިން ކަމެއް ކުޅައުމުގެ ކުޅަދާނަކަން ލިބިފައިނުވާ މީހާ ތިންދުވަހު ރާދަހިފުން މިއެވެ. ވިދިވިދިގެން ތިންދުވަހު ރޯދަހިފުމާއި، އެކި ދުވަސްމަތިން ރޯދަހިފައި ތިންދުވަސް ހަމަކުރުމާއި މިދެގޮތުންކުރެ ގޮތެއް ޖާއިޒުވާނެއެވެ.\nސޫރަތުލް މާއިދާގެ 89 ވަނަ އާޔަތުގައި ހުވާގެ ކައްފާރާގެ ޙުކުމްތައް، އަރަހުށި މާތްﷲ ބަޔާންކޮށްދެއްވާފައިވެއެވެ.\nلَا يُؤَاخِذُكُمُ اللّٰهُ بِاللَّغۡوِ فِىۡۤ اَيۡمَانِكُمۡ وَلٰـكِنۡ يُّؤَاخِذُكُمۡ بِمَا عَقَّدْتُّمُ الۡاَيۡمَانَ فَكَفَّارَتُهٗۤ اِطۡعَامُ عَشَرَةِ مَسٰكِيۡنَ مِنۡ اَوۡسَطِ مَا تُطۡعِمُوۡنَ اَهۡلِيۡكُمۡ اَوۡ كِسۡوَتُهُمۡ اَوۡ تَحۡرِيۡرُ رَقَبَةٍ فَمَنۡ لَّمۡ يَجِدۡ فَصِيَامُ ثَلٰثَةِ اَيَّامٍذٰ لِكَ كَفَّارَةُ اَيۡمَانِكُمۡ اِذَا حَلَفۡتُمۡ وَاحۡفَظُوۡۤا اَيۡمَانَكُمۡ كَذٰلِكَ يُبَيِّنُ اللّٰهُ لَـكُمۡ اٰيٰتِه لَعَلَّكُمۡ تَشۡكُرُوۡنَ ﴿المـائدة :89﴾\n“ޤަޞްދަކާއިނުލައި، ތިޔަބައިމީހުން ކުރާހުވާތަކާމެދު، ﷲ ތިޔަބައިމީހުންނަށް ޖަޒާއެއްނުދެއްވާނެއެވެ. (އެބަހީ: އާދައިގައި ވާހަކަދައްކައި އުޅޭއިރު ހުވާކުރުމުގެ ޤަޞްދެއްނެތި، ހުވާގެ ގޮތުގައި ބުނެވޭބަހެއް ބޭނުންކުރުމަކީ ކުށެއްނޫނެވެ.) އެހެނެއްކަމަކު ޤަޞްދުކޮށްގެންކުރާ ހުވާތަކާމެދު، އެކަލާނގެ ތިޔަބައިމީހުންނަށް ޖަޒާދެއްވާނެއެވެ. ފަހެ، ހުވާގެ ކައްފާރާއަކީ ތިޔަބައިމީހުންގެ އަނބިދަރީންނަށް ކާންދީއުޅޭ މެދުމިނުން ދިހަ މިސްކީނުންނަށް ކާންދިނުމެވެ. ނުވަތަ އެމީހުންނަށް އަންނައުނުދިނުމެވެ. ނުވަތަ އަޅަކު މިނިވަންކުރުމެވެ. ފަހެ، (އެއިން ކަމެއްކުރަން) ނުލިބުނުމީހާ، ތިންދުވަހު ރޯދަޔަށް ހުރުމެވެ. އެއީ ތިޔަބައިމީހުން ހުވާކޮށްފި ހިނދެއްގައި (އެބަހީ: ހުވާކޮށް އެހުވަޔާ ޚިލާފުވެއްޖެ ހިނދެއްގައި) ތިޔަބައިމީހުންގެ ހުވާގެ ކައްފާރާއެވެ. އަދި ތިޔަބައިމީހުން ހުވާތައް ރައްކައުތެރި ކުރާށެވެ! ތިޔަބައިމީހުން ޝުކުރު ކުރުމަށްޓަކައި، ﷲ އެކަލާނގެ އާޔަތްތައް ތިޔބައިމީހުންނަށް އެފަދައިން ބަޔާންކޮށްދެއްވައެވެ.”\nދޮގުހުވާ: ދޮގުހުވަޔަކީ ހުވާކުރާމީހާ އެހުވަޔެއްގައި ދޮގުހެދުމަށް ޤަޞްދުކޮށްގެން ކުރާހުވަޔެވެ.\nދޮގުހުވަޔަކުން ޤަޞްދުކުރެވެނީ ފާސިޤުކަމާއި ޚިޔާނާތްތެރިކަމެވެ. ދޮގުހުވަޔަކީ މީސްމީހުންގެ ޙައްޤުތައް އެބަޔަކުގެ ކިބައިން ނިގުޅައިގަންނަކަމެވެ. ދޮގުހުވަޔަކީއެންމެ ބޮޑެތި ފާފައިގެތެރޭގައި ހިމެނޭކަމެކެވެ. ދޮގުހުވަޔަކަށް ކައްފާރާ ދެވިދާނެކަމަށް އަލްއިމާމުއް ޝާފިޢީ ވިދާޅުވެއެވެ. ގިނަ ޢިލްމުވެރިން ވިދާޅުވަނީ ދޮގުހުވަޔަކުން ބަރީއަވުމަށް ކައްފާރާއެއް ނޯންނާނެކަމަށެވެ. ދޮގުހުވާކުރާ މީހާއީ ނަރަކައިގެ ތެރެއަށް ގެނބިގެން ހިނގައިދާނެ މީހަކަށްވާތީ ދޮގުހުވަޔަށް ޢަރަބިބަހުން ކިޔަނީ “އަލްޔަމީނުލް ޣަމޫސު” މިނަމުންނެވެ. ދޮގުހުވާކޮށްފި މީހާ ތަޥްބާވުން ވާޖިބުވާނެއެވެ. އޭނާގެ ދޮގުހުވާގެ ސަބަބުން ގެއްލިދިޔަ ޙައްޤުތައް، އެޙައްޤުތަކުގެ އަހުލުވެރިންނަށް ހޯދައިދިނުން ވާޖިބުވާނެއެވެ.\nوَلاَ تَتَّخِذُواْ أَيْمَانَكُمْ دَخَلاً بَيْنَكُمْ فَتَزِلَّ قَدَمٌ بَعْدَ ثُبُوتِهَا وَتَذُوقُواْ الْسُّوءَ بِمَا صَدَدتُّمْ عَن سَبِيلِ اللّهِ وَلَكُمْ عَذَابٌ عَظِيمٌ (16:94) ﴿النحــل :94﴾\n“ތިޔަބައިމީހުންގެ ހުވާތައްއެއީ ތިޔަބައިމީހުންގެ މެދުގައި ފަސާދަކުރުމަށްޓަކައި އޮތް އެއްޗެއް ކަމުގައި ތިޔަބައިމީހުން ނަހަދާށެވެ! ފަހެ، (އެހެންވެއްޖެނަމަ) ފައިތިލަ ސާބިތުވެ ހުރުމަށްފަހު(އެހުވާގެ ސަބަބުން) އެފައިތިލަ ކައްސައިލައިގެން ހިނގައިދާނެއެވެ. އަދި ތިޔަބައިމީހުން ﷲގެ މަގުން (މީސްތަކުން) އެއްކިބާކޮށް އުޅުމުގެ ސަބަބުން މުޞީބާތުގެރަހަ ތިޔަބައިމީހުންނަށް ލިބިދާނެއެވެ. އަދި ބޮޑުވެގެންވާ ޢަޛާބު ތިޔބައިމީހުންނަށް ހުއްޓެވެ.”\nوَلَا تَجْعَلُوا۟ ٱللَّهَ عُرْضَةً لِّأَيْمَٰنِكُمْ أَن تَبَرُّوا۟ وَتَتَّقُوا۟ وَتُصْلِحُوا۟ بَيْنَ ٱلنَّاسِ ۗ وَٱللَّهُ سَمِيعٌ عَلِيمٌ ﴿البقرة :224﴾\n“ތިޔަބައިމީހުން ހެޔޮކަންތައް ކުރުމަށާއި، ތަޤްވާވެރި ވުމަށާއި، މީސްތަކުންގެ މެދުގައި ޞުލްޙަ މަސަލަސްކަން ޤާއިމު ކުޅައުމަށް ތިޔބައިމީހުންގެ ހުވާތަކުން އެޅޭ ހުރަހެއްކަމުގައި ﷲގެ ނަންފުޅުނުލާށެވެ! ﷲ އީ، މޮޅަށް އައްސަވާ ވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.”\nއަލްފިޤުހުލް މަންހަޖިއްޔު ޢަލާ މަޛްހަބިއް ޝާފިޢިއްޔި\nފިޤުހުއްސުއްނާ: އައްސައްޔިދުއް ސާބިޤު.\nމޫސަ ފިކުރީ ނޮވެމްބަރ 10, 2020 At 11:07 ޕމ\nމިހާރު ދޮގުހެދަން ބިރުގަންނަ ކިތެއް ދިވެހިން ތިބީ؟


EU in PPM aa bahadhalu kohffi\nއީޔޫއިން ޕީޕީއެމްއާ ބައްދަލުކޮށްފި\nއީޔޫގެ ވަފުދާއި ޕީޕީއެމް ބައްދަލު ކުރައްވަނީ --\nރާއްޖެ މިހާރު ވަޑައިގެން އުޅުއްވާ، އީޔޫގެ ވަފުދުން ސަރުކާރު ހިންގާ ޕާޓީ، ޕީޕީއެމްއާ ބައްދަލު ކޮށްފި އެވެ.\nއީޔޫގެ ވަފުދާއެކު ރޭ ޕީޕީއެމް އޮފީހުގައި ކުރިޔަށް ދިޔަ އެ ބައްދަލުވުމުގައި ޕީޕީއެމްގެ ސެކެޓަރީ ޖެނަރަލް އަދި ނިލަންދޫ ދާއިރާގެ މެންބަރު ޑރ. އަބްދުﷲ ހަލީލްއާއި، ޕާލިމެންޓަރީ ގްރޫޕްގެ ލީޑަރު އަދި ވިލިމާލޭ ދާއިރާގެ މެންބަރު އަހުމަދު ނިހާން ހުސެން މަނިކާއި، ޕީޕީއެމްގެ ނައިބު ރައީސް އަދި ޓޫރިޒަމް މިނިސްޓަރު މޫސާ ޒަމީރުގެ އިތުރުން ނައިފަރު ދާއިރާގެ މެންބަރު އަހުމަދު ޝިޔާމް ވެސް ބައިވެރިވެވަޑައިގަތެވެ.\nއެހެން ނަމަވެސް އެ ބައްދަލުވުމާ ގުޅޭ ތަފްސީލެއް މިހާތަނަށް ޕީޕީއެމް އިން އަދި އީޔޫ އިން ވެސް ހާމައެއް ނުކުރެ އެވެ. އީޔޫ އިން ހަމައެކަނި ބުނެފައި ވަނީ އެ ބައްދަލުވުމުގައި މަޝްވަރާ ކުރީ ރާއްޖޭގެ ސިޔާސާި މަސްރަހާ ގުޅޭ ގޮތުން ކަމަށެވެ.\nސިޔާސީ މަސްރަހާ ގުޅޭ ގޮތުން އެއްބާރުލުން އިތުރު ކުރުމަށް ރާއްޖެ ވަޑައިގެންނެވި އީޔޫގެ ވަފުދުން ވަނީ ޕީޕީއެމްގެ އިތުރުން އެކި ފަރާތްތަކަ ބައްދަލު ކުރައްވައިފަ އެވެ. އެގޮތުން އިއްޔެ ޑިފެންސް މިނިސްޓަރު އާދަމް ޝަރީފްއާ ވެސް ބައްދަލު ކުރެއްވި އިރު އިންޑިޔާގެ އެމްބަސިޑަރު އަކިލޭޝް މިޝްރާއާ ވެސް ވަނީ ބައްދަލު ކުރައްވައިފަ އެވެ. އޭގެ އިތުރުން މިދިޔަ ހަފްތާގައި ކުރީގެ ރައީސް މައުމޫން އަބްދުލް ގައްޔޫމްއާ ވެސް އީޔޫގެ ވަފުދުން ބައްދަލު ކުރެއްވި އެވެ.\nއީޔޫ ޕީޕީއެމް އާދަމް ޝަރީފު އުމަރު


Launch Ferry dhathurun Hulhumeedhoo aai FVM City Gulhuvaalanee\nހުޅުމީދޫއިން ފުވައްމުލަކަށް ލޯންޗު ފެރީ - އަގު 290 ރުފިޔާ ކޮޅަކަށް\nލޯންޗު ފެރީ ދަތުރުން ހުޅުމީދޫ އާއި ފުވައްމުލައް ސިޓީ ގުޅުވާލަނީ\n4 މާރިޗު 2019, 18:17 |\nމާދަމާއިން ފެށިގެން އައްޑޫ ސިޓީ ހުޅުމީދޫއާއި ފުވައްމުލައް ސިޓީ ފެރީ ލޯންޗުން ގުޅުވާލުމުގެ ދަތުރުތައް ފެށުމަށް ވަނީ ހަމަޖެހިފައެވެ. މާދަމާ (5 މާރޗް 2019) ވާ އަންގާރަ ދުވަހު ހެނދުނު ދަތުރު ފެށުމަށް ހަމަޖެހިފައި ވަނީ ފުވައްމުލަކުން ނެވެ.\nހުޅުމީދޫ – ފުވައްމުލައް ލޯންޗު ދަތުރުތައް ރޭވިފައިވާ ގޮތުން ހޯމަ، އަންގާރަ، ބުރާސްފަތި އަދި ހޮނިހިރު ދުވަހު ހުޅުމީދޫ ކޮޅުން ސީދާ ފުވައްމުލަކު ބަނދަރަށް ދަތުރުކުރުމަށް ވަނީ ހަމަހަޖެހިފައެވެ. ނަމަވެސް ފުވައްމުލަކުން ސީދާ ހުޅުމީދޫއަށް ދިއުމަށް ތާވަލް ކުރެވިފައި ވަނީ ހަފުތާގެ އަންގާރަ ދުވަހު އެކަންޏެވެ.\nމޯލްޑިވްސް ޕޯރޓްސް ލިމިޓެޑް (އެމްޕީއެލް) އިން ކުރިއަށް ގެންދާ މިފެރީ ދަތުރު ތަކުގައި ޓިކެޓް ގަތުމަށް ގުޅުމަށް ދީިފައިވާ ނަމްބަރަކީ، 6899339 އާއި 9552448 އެވެ. އަދި ޓިކެޓްގެ އަގަކީ ކޮޅަކަށް 290 ރުފިޔާއެވެ. ކުޑަކުދިންނަށް (2 އަހަރުން ދަށް) ބެލެނިވެރިއަކާއެކު ހިލޭ ދަތުރުކުރެއެވެ.\nހުޅުމީދޫ -ފުވައްމުލައް އެމްޕީއެލް ލޯންޗު ފެރީ ތާވަލް\nމިއާއެކު އެމްޕީއެލް އިން ދެކުނުނުގައި ފެރީގެ ޚިދުމަތް ދެނީ އައްޑޫ ފޭދޫން އިން ހުޅުމީދޫއަށް ދެކޮޅަށް، ފޭދޫ އިން ފުވައްމުލަކަށް ދެކޮޅަށެވެ. މީގެ އިތުރުން ގދ. ފަރެސް މާތޮޑާއިން ފުވައްމުލައްކަށް ދެކޮޅަށް ފެރީގެ ޚިދުމަތް ދިނުމަށް ވެސް ދާދި ފަހުން ވަނީ ފަށާފައެވެ.\nނަމަވެސް އެމްޕީއެލްގެ މި ޚިދުމަތްތަކަށް ޓިކެޓް ގަތުމުގައި ދިމާވާ ދަތި ތަކުގެ ވާހަކަ އާއްމުން ދައްކައެވެ. ރަސްމީ ގަޑިގައި ނޫނީ ފޯނުން ވެސް ރިޒަވޭޝަން ހެދޭގޮތެއް ނޯންނަ ކަމުގެ ޝަކުވާ ގިނައެވެ. ގިނަފަހަރާ ޓިކެޓް ބާރުބޮޑުވެގެން ފެރީ ޓާމިނަލުގައި ޓިކެޓް ގަތުމަށް ކިއު ހަދައިގެން ނޫނީ ޓިކެޓް ނުލިބޭ ކަމަށްވެސް ބުނެއެވެ.\nޚާއްސަކޮށް ފުވައްމުލަކުން ފޭދޫއަށް ދަތުރު ކުރުމަށް ޓިކެޓް ހޯދުމުގައި އުނދަގޫ ކަމަށް މީހުން ބުނެއެއެވެ. އަދި އެންމެ އުނދަގޫ ކަމަކީ އެއްފަހަރާ ދެކޮޅު ޓިކެޓް ގަންނަން ފުރުސަތު ނުލިބޭތީ ކަމަށް އާއްމުން މައުލޫމާތު ދެއެވެ.\nއެމްޕީއެލް ފެރީ ޓިކެޓް މިހާރަށްވުރެ ފަސޭހަ ގޮތަކަށް ގަންނަން ލިބޭނެ އިންތިޒާމެއް ހަމަޖެއްސުމަކީ ދަތުރުވެރިންނަށް ދުރާލަ ރާވައިގެން ދަތުރުތައް ކުރުމަށް ފަސޭހަވެގެންދާނެ ކަމަކެވެ.\nމިހާރުގެ ޒަމާނަކީ މޯބަިއލް އެޕަކުން ބޭނުން ކަންތައްތަކަށް ފުރުސަތު ހުޅުވިފައިވާ ޒަމާނަކަށް ވާއިރު އެމްޕީއެލްގެ ޓިކެޓްވެސް އޮންލައިންކޮށް ގަނެވޭގޮތް ހެދުމަކީ އެހާ އުނދަގޫ ކަމަކަށް ނުބެލެވެއެވެ.\nފޭދޫ-ފުވައްމުލައް އެމްޕީއެލް ލޯންޗު ފެރީ ތާވަލް\nފުވައްމުލަކު މީހުންނާއި އައްޑޫ ހުޅުމީދޫ މީހުންނަކި ގާތް ބައެކެވެ. އާއިލީގޮތުން ތިމާގެ މީހުންނާއި ރައްޓެހިން އައްޑުގެ އެހެން ރަށްތަކަށް ވުރެ ހުޅުމީދޫގައި ގިނަވާނެކަމަށް ފުވައްމުލަކު މީހުން ގަބޫލުކުރެއެވެ. މިކަމަށް ހެކިދޭ ތާރީޚީ ހާދިސާތަކެއް ވެސް މި ދެރަށާއި ގުޅިފައި ވެއެވެ.\nޚާއްސަކޮށް މީދޫގެ ކުދިން ސެކަންޑަރީ ތައުލީމު ހާސިލު ކުރުމަށް ޏ. އަތޮޅު ތައުލީމީ މަރުކަޒު ކުރިން ޚިޔާރުކުރަމުން އައެވެ.\nފެރީގެ މިގުޅުމާއެކު ހުޅުމީދޫ އާއި ފުވައްމުލަކުގެ ގުޅުން އިތުރަށް ބަދަހިވެގެން ދާނެކަމަށް ބެލެވެއެވެ.


ނައިބްރައީސް ޑޮކްޓަރ މުޙަންމަދުވަޙީދު ޙަސަންމަނިކު އެމެރިކާއަށް ކުރެއްވި ދަތުރުފުޅާބެހޭގޮތުން މަޢްލޫމާތުދެއްވުމަށް ބޭއްވެވި ޕްރެސް ކޮންފަރެންސް\_r\_n - The President's Office\nނައިބްރައީސް ޑޮކްޓަރ މުޙަންމަދުވަޙީދު ޙަސަންމަނިކު އެމެރިކާއަށް ކުރެއްވި ދަތުރުފުޅާބެހޭގޮތުން މަޢްލޫމާތުދެއްވުމަށް ބޭއްވެވި ޕްރެސް ކޮންފަރެންސް\n24 ޖޫން 2009، ރިފަރެންސް: PRO/NRW/2009/16\nމިއަދު އަޅުގަނޑު ތިޔަބޭފުޅުންނާ މިބައްދަލުކޮށްލަނީ، ދާދިފަހުން އަޅުގަނޑު އެމެރިކާއަށް ކުރި ދަތުރާބެހޭގޮތުން ތިޔަބޭފުޅުންނަށް މަޢުލޫމާތު ދަންނަވާލުމަށްޓަކައި. އޭގެފަހުން، ތިޔަބޭފުޅުން އަޅުގަނޑަށް ސުވާލެއް އޮތްކަމަށްވާނަމަ، އަޅުގަނޑު އެ ސުވާލަކަށްވެސް ޖަވާބު ދަންނަވާނަން.\nއާދެ، އަޅުގަނޑުގެ މިދަތުރުގައި އެމެރިކާގެ ސަރުކާރުގެ ބައެއް ފަރާތްތަކާ، ބައެއް ވިޔަފާރިވެރިންނާ، ސައިންޓިސްޓުންނާ އަދި ޔުނިވަރސިޓީގެ ބައެއް ބޭފުޅުންނާ އަޅުގަނޑު ބައްދަލުކުރީމު. މިބައްދަލުވުންތަކުގައި ވަރަށްގިނަ މައުޟޫޢުތަކަކަށް އަޅުގަނޑުމެން ވާހަކަދެއްކީމު. އެހެންނަމަވެސް އޭގެތެރެއިން، ޚާއްޞަގޮތެއްގައި އަޅުގަނޑުގެ މަސައްކަތާގުޅިގެން، ނައިބު ރައީސަކަށް މިހާރު ޙަވާލުވެފައިވާ މަސައްކަތްތަކުގެތެރެއިން އަޅުގަނޑު ޚާއްޞަ ސަމާލުކަމެއްދެން، ދެމައުޟޫޢަކަށް. ފުރަތަމަކަމަކީ، އެއީ ރާއްޖެއިން މަސްތުވާތަކެތީގެ ވަބާ ފިލުވާލުމަށްޓަކާ ކުރެވޭ މަސައްކަތް. ދެވަނަކަމަކަށް މޫސުމަށް އަންނަ ބަދަލުތަކާގުޅިގެން، ރާއްޖެއަށް ކުރާ އަސަރުތައް. މިދެމައުޟޫޢާބެހޭގޮތުން ޚާއްޞަ ގޮތެއްގައި އަޅުގަނޑު ވާހަކަދައްކަމުން ގެންދިޔައީ.\nދެން ބައްދަލުކުރެވުނު އެކިއެކި ފަރާތްތަކުގެތެރެއިން، ޚާއްޞަގޮތެއްގައި ތިންބޭފުޅެއް އަޅުގަނޑު ފާހަގަކޮށްލާނަން. އެއީ، ފުރަތަމަ އެމެރިކާގެ ޚާރިޖީ ވަޒީރު މިސިޒް ހިލަރީ ކްލިންޓަން، ދެން އދ.ގެ ސެކްރެޓެރީ ޖެނެރަލް ބަންކީމޫން، ދެން އޭގެއިތުރުން، ކެލިފޯނިޔާގެ ގަވަރނަރ އާނޯލްޑް ސުވަޒްނެގަރ.\nއެމެރިކާގެ ޚާރިޖީވަޒީރު މިސިޒް ހިލަރީ ކްލިންޓަނާ އަޅުގަނޑު ބައްދަލުކޮށް، ރާއްޖެއަށް ސިޔާސީގޮތުން އަންނަމުންދާ ބަދަލުތަކާބޭގޮތުން އެކަމަނާއަށް މަޢްކޫމާތު އެރުވިން. އަދި އެބަދަލުތަކާބެހޭގޮތުން އެމެރިކާސަރުކާރުން ވަރަށްބޮޑަށް ހިތްޕުޅު ހަމަޖެހިވަޑައިގަންނަވާކަމަށް އަޅުގަނޑުގެ ކައިރީގައި މިސިޒް ކްލިންޓަން ވިދާޅުވި. އަދި އެމަސައްކަތް ކުރިއަށްކުރިޔަށް ގެންދިއުމަށްޓަކައި، ރާއްޖޭގައި ޑިމޮކްރަސީ ވަރުގަދަކުރުމަށްޓަކައި ކުރަންޖެހޭ މަސައްކަތްތަކުގައި އެމެރިކާއިން ވެދެވެންއޮތް ހުރިހާވެސް އެހީއެއް ވެދެއްވާނެކަމުގައި އެކަމަނާ އަޅުގަނޑުކައިރީގައި ވިދާޅުވި. އަދި މީގެއިތުރުން، މޫސުމަށްއަންނަ ބަދަލުތަކާބެހޭގޮތުން ރާއްޖެއަށް ކުރިމަތިވާ ދަތިތައް ފިލުވައި ދިނުމަށްޓަކައިވެސް އެމެރިކާގެ ސަރުކާރުން އެޅެންހުރި ހުރިހާ ފިޔަވަޅެއް އަޅުއްވައިދެއްވާނެކަމަށް އެކަމަނާ އަޅުގަނޑު ކައިރީގައި ވިދާޅުވި.\nއާދެ، މިކަންކަން ކުރިއަށްގެންދިއުމަށްޓަކައި، މީގެ އިތުރުން އެމެރިކާގެ ސަރުކާރުގެ ބައެއް އެހެން ބައެއް ފަރާތްތަކާ އަޅުގަނޑު ބައްދަލުކުރީމު. އޭގެތެރޭގައި އެންވައިރަންމަންޓަލް ޕްރޮޓެކްޝަން އޭޖެންސީ. ވޮސިންގޓަންގައިވެސް ކެލިފޯނިޔާގައިވެސް އެ އޭޖިންސީގެ ވެރިންނާ އަޅުގަނޑު ބައްދަލުކުރީމު. އަދި ޚާއްޞަގޮތެއްގައި ޕްރެޒިޑެންޓް އޮބާމާގެ ސްޕެޝަލް އެޑްވަރު ކްލައިމެޓްޗޭންޖްން މިސް ނެސްލީ ސަޓްލީއާ އަޅުގަނޑު ބައްދަލުކުރީމު. މިހުރިހާ ފަރާތްތަކުންވެސް ދިވެހިރާއްޖެއަށް ބޭނުންވާ އެހީ، އެންވައިރަންމެންޓާބެހޭގޮތުން، މޫސުމަށްއަންނަ ބަދަލުތަކާބެހޭގޮތުން ދެއްވާނެކަމަށް އަޅުގަނޑަށް ޔަޤިންކަން އެރުވި.\nއާދެ. ދެން އަޅުގަނޑުގެ އެންމެމުހިންމު އަނެއް ބައްދަލުވުމަކަށް މިއޮތީ، އ.ދ ގެ ސެކްރެޓެރީޖެނެރަލް ބާންކީމޫން އާ ބައްދަލުވި ބައްދަލުވުން. އެމަނިކުފަނާ އަޅުގަނޑު ބައްދަލުކުރިކުރުމުގައި އެމަނިކުފާނުގެ އޮފީހުގެ ބައެއް އެހެން ބޭފުޅުންވެސް ބައިވެރިވެވަޑައިގެންނެވި. ބައްދަލުވުގައި އަދިވެސް އަނެއްކާވެސް ހަމަ ރާއްޖެއަށް ސިޔާސީގޮތުން މިއައި ބޮޑެތި ބަދަލުތަކާބެހޭގޮތުން ވާހަކަދެކެވި، އެކަމުގައި އ.ދ ގެ ފަރާތުން ރާއްޖެއަށް ވެދެއްވި އެހީއަށްޓަކައި އަޅުގަނޑު ޝުކުރު ދެންނެވީމު. މިސްޓަރ ބަންކީމޫން ވިދާޅުވި، ދިވެހިރާއްޖެއަށް ކްލައިމެޓްޗޭންޖާ ބެހޭގޮތުން، މޫސުމަށްއަންނަ ބަދަލުތަކާ ބެހޭގޮތުން، ޚާއްޞަކޮށް، ކުދިޤައުމުތަކަށް އެހީވެވަޑައިގެންދެއްވުމުގެ ގޮތުން، ކުރިޔަށްއޮތް ކޯޕަންހޭގަންގެ ޖަލްސާއަށް ތައްޔާރުވަމުންދާއިރުގައި، ކުދިޤައުމުތަކުގެ ކަންތަކާބެހޭގޮތުން، ޚާއްޞަކޮށް އެމަނިކުފާނު މަސައްކަތް ކޮށްދެއްވާނެކަމަށް ވިދާޅުވި. ދެން އަދި މީގެއިތުރުން މިހާރު އެންމެކުޑަކޮށް ތަރައްޤީވެފައިވާ ޤައުމުތަކުގެ ސަފުން އަޅުގަނޑުމެން ގްރޭޖްއޭޓްވާން ނިންމާފައިއޮތުމާ ބެހޭގޮތުންވެސް އަޅުގަނޑު ބަންކީމޫނާ މަޝްވަރާކުރީމު. އެގޮތުން ރާއްޖެއަށް އ.ދ ގެ ފަރާތުން އިތުރަށް ބޭނުންވާ ފަންނީއެހީ ވެދެއްވާނެ ކަމަށް އެމަނިކުފާނު ވިދާޅުވި.\nއާދެ، ދެން ކެލިފޯނިޔާގެ ގަވަރނަރ އާނޯލްޑް ސްވާޒްނެގަރ އާ ބައްދަލުކުރިކަން ތިބޭފުޅުންނަށް އެނގިވަޑައިގަންނަވާނެ، ކުރީގެޚަބަރުތަކުން. އެނގިވަޑައިގަންނަވާނެފަދައިން، ކެލިފޯނިޔާއަކީ މުޅި ދުނިޔޭގެ އިޤްތިޞާދުތަކަށް ބަލާއިރުގައި އެންމެބޮޑު7ވަނަ އިޤްތިޞާދު. މިހެން މިދެންނެވީ، އެއީ ބައެއްބޮޑެތި ޤައުމުތަކަށްވުރެންވެސް ބޮޑު އިޤްތިޞާދެއް ކެލިފޯނިޔާގެ އިޤްތިޞާދަކީ. އެހެންވީމާ، ކެލްފޯނިޔާގެ ގަވަރނަރަކީ އެއީ އެ ސްޓޭޓުގެ އެންމެއިސްވެރިޔާ. އެގޮތުން އެމަނިކުފަނާ އަޅުގަނޑު ބައްދަލުކުރީމު. ބައްދަލުކޮށް، ރާއްޖެއާބެހޭގޮތުން މަޢުލޫމާތު އެރުވިން. އަދި ރާއްޖެއަށް ދިމާވާ، މޫސުމަށް އަންނަ ބަދަލުތަކުގެ ސަބަބުން ދިމާވާއެކިއެކި ދަތިތައް ވަރަށްބޮޑަށް އެމަނިކުފާނަށް ވިސްނިވަޑައިގަތް. އަދި އޭގެސަބަބުން އަޅުގަނޑުމެންނަށް ކެލިފޯނިޔާގެ އެކިއެކި ކުންފުނިތަކުން، ޓެކްނޮލޮޖީގެ ރޮނގުންނާ އަދި މީހުން ތަމްރީނުކުރުމުގެ ރޮނގުންވެސް އެހީވެވަޑައިގެންދެއްވަނެކަމަށް ވިދާޅުވި. އަދި ކެލިފޯނިޔާގެ ގަވަރނަރ އަންނަ އޮކްޓޯބަރމަހުގެތެރޭގައި ކެލްފޯނިޔާގައި ބާއްވަވާ ވެރިންގެ ޖަލްސާއަށް ދިވެހިރާއްޖޭގެ ރައީސުލްޖުމްހޫރިއްޔާއަށާ ނައިބުރައީސަށް ދަޢުވަތު އެރުވި. އެހެންވީމާ އަޅުގަނޑުމެން ދެމީހުންކުރެ ކޮންމެސް އެކަކު އެތަނަށް ވަޑައިގެންދެއްވުމަށް ވަރަށްބޮޑަށް އެދިވަޑައިގެންނެވި. ދެން އަދި އެ އޮކްޓޯބަރ މަހުގައި އޮންނަ ޖަލްސާގައި ދިވެހިރާއްޖެއާ ކެލްފޯނިޔާގެ ސަރުކާރާދޭތެރޭގައި މިކަމާބެހޭގޮތުން ކޮންމެސް އެއްބަސްވުމެއްގައި ސޮއިކުރެވިދާނެ ކަމަށްވެސް އެމަނިކުފާނު އިޝާރާތްކުރެއްވި.\nދެން ގަވަރނަރަކީ އެއީ ކެލްފޯނިޔާގައި ޚާއްޞަކޮށް، ރިނިއުބަލް އެނަރޖީއާ މިބާވަތުގެ ތިމާވެއްޓާބެހޭ ކަންކަމުގައި ވަރަށް އިސްނަންގަވައިގެން މަސައްކަތްކުރައްވާ ބޭފުޅަކަށް ވުމާއެކީގައި އެމަނިކުފާނަށް އަޅުގަނޑު ދިވެހިރާއްޖެއަށް ވަޑައިގަތުމަށް ދަޢުވަތުއެރުވިން. އެދަޢުވަތުވަނީ އެބޭފުޅާ ޤަބޫލުކުރައްވާފައި.\nއާދެ، މިދެންނެވި ތިންބޭފުޅުންގެ ބައްދަލުވުމުގައިވެސް ދިވެހިރާއްޖޭގެ ފަރާތުން މިހާރު ސަރުކާރުން މިގެންގުޅުއްވާ އާ ސިޔާސަތު އެއީ، ކުރިޔަށްއޮތް 10 އަހަރުދުވަހުގެ ތެރޭގައި ކާރބަން ނިއުޓްރަލް ޤައުމަކަށް ދިވެހިރާއްޖެހެދުމަށް ކަނޑައެޅިފައިވާ ސިޔާސަތަށް ވަރަށްބޮޑަށް ތާއީދު ކުރޭ. އެކަމަށް ވަރަށްބޮޑަށް ތަޢްރީފް ކުރެއްވި. އަދި ދިވެހިރާޖެއަކީ ދުނިޔޭގެ ސްޓޭޖުގައި ވަރަށް ޚާއްޞަ ރޯލެއް އަދާކުރެވިދާނެ ބައެއްކަމުގައި އެބޭފުޅުން ދެކެވަޑައިގެންނެވި. އަޅުގަނޑު ބައްދަލުކުރި ހުރިހާ ފަރާތްތަކުގެ ތަފްޞީލުތައް ދަންނަވަން ވެއްޖެއްޔާ ވަރަށް ދިގުވާނެ. އެހެންނަމަވެސް ވަރަށްކުރުގޮތަކަށް އަދި އިތުރު ދެތިންފަރާތެއްގެވާހަކަ ދަންނަވާލާނަން.\nދިވެހިރާއްޖޭގައި ޑްރަގްސް ރިހެބިލިޓޭޝަންގެ ކަންތައްތައް މިހާރު ދާގޮތެއް އަޅުގަނޑުމެން ހިތްހަމައެއްނުޖެހޭ. އެންވީމާ އެކަން އިޞްލާޙު ކުރުމަށްޓަކައި، އެކަން ރަނގަޅު ކުރުމަށްޓަކައި އަޅުގަނޑު ވަރަށްގިނަފަރާތްތަކާ ވާހަކަދައްކަމުންގެންދިޔައިމު. މިގޮތުން އެމެރިކާގެ އީ.އެމް ގްލޯބަލްކިޔާ ކުންފުންޏަކުން މިހާރު އެމީހުން އެތިބީ ދިވެހިރާއްޖެ އައިސް، ރާއްޖޭގައި ރީހެބިލިޓޭޝަން ސެންޓަރެއް ހިންގައިދިނުމަށް ތައްޔާރަށް ކަމަށް އަޅުގަނޑުކައިރީގައިބުނި. އަދި މެނޭޖްމަންޓް ކޮންޓްރެކްޓެއްގެދަށުން މިހާރު ހިނގަމުންދާ ރިހެބިލިޓޭޝަން ސެންޓަރުވެސް ހިންގައިދީފާނެކަމަށް އެމީހުން އަޅުގަނޑަށް ޔަޤީންކަން ދިން. ދެން އެހެންވީމާ އެކަމާބެހޭގޮތުން އަޅުގަނޑުމެން އިތުރު ވާހަކަތައް އެފަރާތްތަކާ ދައްކާނަން.\nދެން ޚާއްޞަގޮތެއްގައި ކަސްޓަމްސް އާ ބޯޑަރޕްރޮޓެކްޝަންއާ ބެހޭގޮތުން އެމެރިކާގެ ހޯމްލެންޑް ސެކިޔުޓީ ޑިޕާރޓްމަންޓާ އަޅުގަނޑުމެން ބައްދަލުކޮށް، ވަހަކަދެއްކީމު. އެގޮތުން ރާއްޖެއަށް ބޭނުންވާ ފަންނީ އެހީ އެފަރާތުން ދެއްވާނެކަމުގެ ޔަޤިންކަންދެއްވި، އެކިގޮތްގޮތުން. އެހެންވީމާ، އަޅުގަނޑު ޚާއްޞަކޮށް، ދިވެހިރާއްޖޭގައި މި ބޭރުންއަންނަ މީހުންނާބެހޭ ޑޭޓާބޭސްއެއް ތައްޔާރުކުރުމާބެހޭގޮތުން އެހީފުޅަކަށް އެދިފައި ވާނީ. އެހެންވީމާ އިރާދަކުރެއްވިއްޔާ އެކަން ކުރިޔަށްދާނެކަމަށް އަޅުގަނޑަށް އުންމީދުކުރެވޭ.\nދެން މީގެއިތުރުން، ވަރަށް މުހިންމު ދެމަރުކަޒަކަށް އަޅުގަނޑުމެން ޒިޔަރަތްކުރީމު. އެއީ، ސްޓޭންފަރޑް ޔުނިވަރ ސިޓގައި، ސްޓޭންފަރޑް ޔުނިވަރސިޓިގައި އަލަށް އުފެދިފައިވާ ފްރިކޯ ސެންޓަރފޮރ އެނަރޖި އެފިސިންގސީއާ އަދި ވުޑްސް އެން ޝުޑް ފޮރ އެންވަޔަރަން މަންޓް. މި ދެތަނަކީ މިހާރު ދުނިޔޭގެފެންވަރުގައި އެންމެ ކުރިއަރާފައިވާ ރިސާޗް ރިނިއުބަލް އެނަރޖީއާ އަދި އެނަރޖީ އެފިސިންގސީއާ ބެހޭގޮތުން ކުރެވެމުންދާ ދެ މަރުކަޒު. އެހެންވީމާ އެކަންކަމުގެ ސައިންޓިސްޓުންނާ އެތާނގެ ވެރިންނާ އަޅުގަނޑުމެން ބައްދަލުކޮށް ވާހަކަދެއްކީމު. ވީމާ، މުސްތަޤްބަލުގައި ދިވެހިރާއްޖެއަށް ގެންނަން ބޭނުންވާ މިބާވަތުގެ ޓެކްނޮލޮޖީ ގެނައުމަށް އަޅުގަނޑުމެން ޖެހޭނެ ބައެއްފަރާތްތަކުގެ ފަންނީ ލަފަޔަށް އެދެން. އަޅުގަނޑުމެންނަކީ އެ ތަޖްރިބާޔާ އެ މަޢްލުމާތު އެކަށީގެންވާވަރަށް ލިބިފައި ނެޔްބަޔަކަށް ވުމާއެކީގައި އެކަން އެނގޭ ބަޔެއްކައިރީގައި އަހައިގެން، އެކަން ރަނގަޅަށް ކުރުން އެއީ މުހިންމުކަމެއް. އެހެންވީމާ އެފަރާތުން އެގޮތަށް އަޅުގަނޑުމެންނަށް ބޭނުންވާ އެހީ ވެދެއްވާނެކަމަށް އަޅުގަނޑުމެންނަށް ޔަޤިންކަން ލިބުނު.\nމީގެ އިތުރުން، ވޯލްޑް ބޭންކަށް އަޅުގަނޑުމެން ޒިޔާރަތްކުރީމު. ވޯލްޑް ބޭންކްގެ ނައިބުރައިސާ އާ އަދި އިންޓަރނޭޝަނަލް ފިނޭންސް ކޯޕަރޭޝަންގެ ރާއްޖެއާބެހޭ ޑިރެކްޓަރާ، ވޯލްޑް ބޭންކްގެ ދިވެހިރާއްޖެއާބެހޭ އެގްޒެކެޓިވް ޑިރެކްޓަރާ އަޅުގަނޑުމެން ބައްދަލުކުރީމު. ބައްދަލުކޮށް ހަމަ ކުރިން ދެންނެވިހެން، ޑްރަގް ރީހެބިލިޓޭޝަންގެ ކަންތައްތަކާ އަދި ކްލައިމެޓްޗޭންޖާ ބެހޭގޮތުން އަޅުގަނޑުމެން މަޝްވަރާކުރީމު. ދެން މިކަމާބެހޭގޮތުން ރާއްޖެ ކާބަން ނިއުޓްރަލް ޤައުމަކަށް ހެދުމަށްޓަކައި އަޅުގަނޑުމެން މިކުރާ މަސައްކަތުގައި، އެކަން ފަހިކޮށްދިނުމަށްދިނުމަށްޓަކައި އެކަމަށް ހޯދަންޖެހޭ މަޢްލޫމާތު ހޯދުމަށާ އަދި ކުރިޔަށް އޮތް 10އަހަރު މިކަން، މިމަޝްރޫޢު ކުރިޔަށް ގެންދާނެގޮތެއް ރާވާދިނިމަށްޓަކައި، ވޯލްޑް ބޭންކްގެ ގްރޫޕްގެ ބޭފުޅުންނާ އަދި އދ.ގެ ފަރާތުންނާ ރާއްޖެއަށް ޒިޔާރަތްކޮށް، އެމަސައްކަތުގައި އަޅުގަނޑުމެންނަށް އެހީވެދެއްވާން، ވަރަށްކައިރި މުސްތަޤްބަލެއްގައި އެހީވެދެއްވާނެކަމަށް އަޅުގަނޑުމެންނަށް ޔަޤީންކޮށް އެރުވި. މީގެ އިތުރުން ދަތުރުނިމެން ވަރަށް ގާތްވެފައިއޮއްވައި، ވަރަށް ކައިރިވެފައިވަނިކޮށް، މެދު އިރުމަތީގެ ރަޙްމަތްތެރި ދެޤައުމެއްގެ ބޭފުޅުންނާ އަޅުގަނޑުމެން ބައްދަލުކުރިމު، ނިއުޔޯކުގައި. އެއީ އެއްބޭފުޅަކީ އެއީ އެމިރެޓްސްގެ ބޭރުގެ ވިޔަފާރިޔާބެހޭވަޒީރު، ޝޭޚާ ލުބްނާ އަލްޤާޝިމީ. ދެން އަދި ހަމަ އެހެން، ސަޢޫދީ ޢަރަބިޔާގެ އދ.އަށް ކަނޑައަޅާފައިވާ ސަފީރު. މިދެބޭފުޅުންނާ ބައްދަލުކޮށް، ރާއްޖޭގެ އިޤްޞާދީ ޙާލަތު މިހާރުއޮތްގޮތާ ބެހޭގޮތުން މަޢްލޫމާތު އެރުވީމު.\nދެން އެގޮތުން، ޔޫ.އޭ.އީ އިންވެސް އަދި ސަޢޫދީ ޢަރަބިޔާގެ ބޭފުޅާވެސް އަޅުގަނޑުމެންނަށް ޔަޤީންކަންއެރުވި އަޅުގަނޑުމެންނަށް ބޭނުންވާ އެހީއާބެހޭގޮތުން އެބޭފުޅުން މަސއްކަތްޕުޅު ކޮށްދެއްވާނެ ކަމަށް. ދެން އެކަމާބެހޭ މަސައްކަތް މިހާރު އެބަ ކުރިޔަށް އެބަދޭ. ދެން މީގެ އިތުރުން ހަމަ ދެޤައުމުންވެސް އަޅުގަނޑުމެންނަށް ބައެއް ސްކޯލަރޝިޕްވެސް ލިބޭނެކަމަށް ވިދާޅުވި. އަދި ހަމަ އެހެން ސަޢޫދީ ޢަރަބިޔާގެ ސަރުކާރުން އދ. މެގުވެރިކޮށް، މިހާރު ބައެއް ޤައުމުތަކަށް ތެޔޮ، ތެލުގެ އެހީ ދެއްވަން ހަމަޖެހިފައިވުމާއެކީގައި އެފަންޑުން ދިވެހިރާއްޖެއަށް އެއެހީ، ތެލުގެ އެހީ ހޯއްދަވައިދެއްވަން މަސައްކަތްކޮށްދެއްވާނެކަމަށް ސަޢޫދީ ސަފީރު އަޅުގަނޑުކައިރީގައި ވިދާޅުވި.\nއެހެންވީމާ މިއީދެން ކުރުގޮތަކަށް ދަންނަވަނީނަމަ، މިދަތުރުގައި އަޅުގަނޑުމެންނަށް ކުރެވުނު މަސައްކަތް. ދެން އެންވީމާ މިކަމާބެހޭގޮތުން ތިބޭފުޅުން އިތުރު ސުވާލެއް އޮތްކަމަށްވާނަމަ، އެއްސެވުމުން ދެން އަޅުގަނޑު ޖަވާބު ދަންނަވާނަން. ޝުކްރިއްޔާ!\nއަޙްމަދު މުޙުސިން – ޖަޒީރާ ޑެއިލީ\nއަޅުގަނޑު މުޙުސިން، ޖަޒީރާއިން. އަޅުގަނޑުގެ ސުވާލަކީ، މަނިކުފާނުގެ މިދަތުރުގެ އެންމެބޮޑު ކާމިޔާބެއްކަމަށް މަނިކުފާނު ދެކެވަޑައިގަންނަވާ ކަންތައްތަކަކީ ކޮބައިތޯ؟ އަދި މިދަތުރުފުޅުން ޙާޞިލްކުރެވުނު ކަންތައްތަކެއްގެ ޙަޤީޤަތް، ނޫނިއްޔާ އޭގެ ޙާޞިލްއެބަ ކުރެވޭކަން، އޭގެ ފައިދާ ކިހާތާކު ރައްޔިތުންނަށް ލިބިގެން ހިނގައިދާނެތޯ؟\nނައިބުރައީސް ޑޮކްޓަރ މުޙަންމަދުވަޙީދު ޙަސަންމަނިކު\nކުރިން ދެންނެވިހެން، އަޅުގަނޑުގެ ދަތުރުގެ މައިގަނޑު މަޤްޞަދުތައް މިއޮތީ ދެ މަޤްޞަދެއް. އެއްކަމަކީ އެއީ، އަޅުގަނޑުމެން ޑްރަގްސްއާ ބެހޭގޮތުން، އަޅުގަނޑުމެން މަސްތުވާތަކެތި ރާއްޖެއިން ފިލުވާލުމަށްޓަކައި ކުރެވޭ މަސައްކަތުގައި އެހީތެރިކަން ހޯދުން. ދެވަނަ ކަމަކަށް، މޫސުމާ ބެހޭގޮތުން، މޫސުމަށް އަންނަ ބަދަލުތަކާ ގުޅޭގޮތުން އެހީތެރިކަން ހޯދުން. މިދެރޮނގުންވެސް އަޅުގަނޑުމެންނަށް، އަޅުގަނޑުމެންނަށް ބޭނުންވާ ފަންނީ އެހީ މިހާރު ލިބޭގޮތަށް އެހެރީ ހަމަޖެހިފައި. އަޅުގަނޑުމެން ބޭނުންރޮނގަކުން، އަޅުގަނޑުމެން ދެންނެވުމުން އެފަންނީ އެހީ، އެމެރިކާ ސަރުކާރުންވެސް އަދި އަޅުގަނޑުމެން ބައްދަލުކުރި ބައެއް އަމިއްލަ ފަރާތްތަކުންވެސް ލިބޭގޮތަށް މިހާރު ހަމަޖެހިފައިހުރީ. އެހެންވީމާ، މިއިން ކޮންމެ ކަމެއްގައިވެސް އެންމެ މުހިންމުކަމަކީ މިދަތުރުތައް ނިމުމަށްފަހުގައި އެކަން ފޮލޯއަޕް ކުރުން. އެކަންކަން ފަހުން އެމީސްމީހުންނަށް ލިޔެގެން، އެމީސްމީހުންނާ ވާހަކަ ދައްކައިގެން އެކަން ކޮޅެއްގައިޖެހެންދެން އެމަސައްކަތްކުރިޔަށް ގެންދިއުން. އެއީ އެންމެ މުހިންމުކަމަކީ. އެހެންވީމާ އެގޮތުން އަޅުގަނޑުމެން އިރާދަކުރެއްވިއްޔާ މަސައްކަތްކުރާނަން، މިކަންކަން ނަތީޖާއަކާ ހަމައަށްގެނެވޭތޯ.\nދެން ކުރިން ދެންނެވިހެން، ބައިލެޓްރަލްގޮތުން މެދުއިރުމަތީގެ ދެބޭފުންނަކާ ބައްދަލުކޮށް، އެލިބުނު ޔަޤިންކަމަކީ އެއީ އަޅުގަނޑުމެން ހީ ނުކުރާކަހަލަ ރަނގަޅު ފުރްޞަތަކަށް ވާނެކަމަށް އަޅުގަނޑު އުންމީދުކުރަނީ. އެހެންވީމާ އެގޮތުން އިރާދާކުރެއްވިއްޔާ ކުރިޔަށްއޮތް ވަރަށްކުރު މުއްދަތެއްގެތެރޭގައި އޭގެނަތިޖާ އަޅުގަނޑުމެންނަށް ފެންނާނެކަމަށް.\nޢަބްދުއްލަޠީފް އާދަމް – ރާއްޖެނިއުސް އޮންލައިން\nއަޅުގަނޑު މަނިކުފާނަށް ފުރަތަމަ ސުވާލަކަށް ދަންނަވަންއޮތީ މިހާރު، މަނިކުފާނު ވާހަކަފުޅުގައި ވިދާޅުވެއްޖެ، ރާއްޖެއަށް އަންނަމުންދާ ޑިމޮކްރެސީއަށް އެމެރިކާއިންވެސް މިދަތުރުފުޅުގައިވެސް މަރުޙަބާކީވާހަކަ. ދެން މިޚަބަރު މިސަރުކާރު ބަދަލުވުމާގުޅިގެން، އަޅުގަނޑުމެންނަށް މިއަންނަނީ ތަކުރާރުކޮށް އިވެމުން. އިރާދަފުޅުކުރެއްވިއްޔާ ހަމަ ވަޑައިގަންނަވާ ކޮންމެ ޤައުމަކުންވެސް އަދި މިރަށަށް ވަޑައިގަންނަވާ ފަރާތްތަކުންވެސް ސަރުކާރުން ވަރަށްބޮޑަށް، ސަރުކާރުން ޑިމޮކްރަސީ ރާއްޖޭގައި ޤާއިމިކުރުމަށް ކުރާ މަސައްކަތްތަކަށް މަރްޙަބާކިޔާއަޑު އަޅުގަނޑުމެންނަށް އެބައިވޭ. އަދި ޕްރެސް ކޮންފަރެންސް ތަކުގައި ޚޮދު އަޅުގަނޑުމެންގެ ޙާޒިރުގައިވެސް ވަރަށް ފާޅުކޮށް މިކަންކަން ގެންދަވަނީ ހާމަކުރައްވަމުން. ނަމަވެސް، އިއްޔެ އަޅުގަނޑުމެންނަށް ފެނިގެން މިދިޔަމަންޒަރު، ވަރަށް ތަފާތު މަންޒަރެއް. އެއީ ޓީވީމޯލްޑިވްސް އިން ފޮނުވި ޕްރޮގްރާމަކާގުޅިގެން، ކަމާބެހޭ މިނިސްޓަރުންނާ ސްޓޭޓް މިނިސްޓަރުންނާ އިސްކޮށްތިއްބެވި ބޭފުޅުން، ޖިނާޢީ ކޯޓުގެ އަމުރަކަށް، ފުލުސްއޮފީހަށް ޙާޒިރުކޮށް، ތަޙްޤީޤްކުރެވުނުމަންޒަރު. ދެން މިކަން ކުއްވެރިކުރައްވައި ރައީސުލްޖުމްހޫރިއްޔާވެސް ކަންބޮޑުވެވަޑައިގެން، ކުށްވެރި ކުރައްވައެކޭ ނުދަންނަވަން. އެކަމާ ކަންބޮޑުވެވަޑައިގަންނަވާކަން އެބައޮތް ހާމަކުރައްވަފައި. އަދި އެކަމުގެ ސަބަބުން ނޭދެވޭ އަސަރުތަކެއް ކޮށްފާނެކަމަށްވެސް. އެހެންވީމާ، މިހާރު އަޅުގަނޑުމެންނަށް މިކުރިމަތިވި މައްސަލައިގެ ސަބަބުން، ނޫނީ މިބާވަތުގެ މައްސަލަތައް އިތުރަށް ކުރިމަތިވެގެންދާނަމަ، އަޅުގަނޑުމެންގެ މިއޮތް މީޑިޔާ ފްރީޑަމް ނުވަތަ ރައްޔިތުންނަށް ލިބިފައިވާ ފްރީޑަމް އޮފް އެކްސްޕްރެޝަން މިޙައްޤުތައް ގެއްލިގެންދާތަން މިފެންނަނީ. އެހެންކަމަށްވާނަމަ މީގެއިން ބައިނަލްއަޤްވާމީ މާޙައުލެއްގައި ނުވަތަ އަޅުގަނޑުމެންނަށް މިހާރުމިއޮތް ތާއިދު އޮވެދާނެކަމަށް ގަބޫލުކުރައްވަންތޯ ނޫނީ މިކަމުގެ ސަބަބުން ކޮންކަހަލަ އަސަރެއް ކޮށްފާނެކަމަށް ގަބޫލުކުރައްވަންތޯ؟ ތިވިދާޅުވިކަހަލަ ފައްތަރުތަކުގައި.\nނައިބްރައީސް ޑޮކްޓަރ މުޙަންމަދުވަޙީދު ޙަސަންމަނިކު\nއާދެ، އަޅުގަނޑުމެންގެ ޑިމޮކްރަސީ ނަމޫނާޔަކަށް ބަލާފައި މިވަނީ، ޚާއްޞަގޮތެއްގައި ހުޅަނގުގެ ތަރައްޤީވެފައިވާ ބައެއް ޤައުމުތައް. އެގޮތުން އެމެރިކާގެ ސިޔާސީ ނިޒާމުވެސް ބަލައިގެން އަޅުގަނޑުމެންގެ އާ ދުސްތޫރު މިހާރު މިއޮތީ ނިންމާފައި. އެހެންވީމާ މިހާރު މިހާތަނަށް އަޅުގަނޑުމެން ބޭއްވި އިންތިޚާބުތަކަކީ އެއީ މިނިވަން އިންތިޚާބުތަކެއްކަމަށް ދުނިޔެ ގަބޫލުކުރޭ. އަދި މިހާރު އަޅުގަނޑުމެންނަށް މިގެނެވުނު ބަދަލުތަކާބެހޭގޮތުން، އެހެންވެގެން ބޭރުގެ އެހެން ސަރުކާރުތަކުން އަޅުގަނޑުމެންނަށް ތަޢްރީފުކުރަމުން އެގެންދަނީ. އަދި މިއަދުގެ ސަރުކާރަކީ އެއީ ޑިމޮކްރެޓިކް ސަރުކާރެއް ކަމަށް ގަބޫލުކުރައްވާ ދުނިޔޭގެ ޤައުމުތަކުން. އެގޮތުން އަޅުގަނޑަށް ލަފާކުރެވޭގޮތުގައި އެމެރިކާގެ ސަރުކާރުން މިހާރު އަޅުގަނޑުމެންނަށް މިދެއްވި ޚާއްޞަ ސަމާލުކަން. އެއީ މިހާތަނަށް އެނގިވަޑައިގަންނަވާނެފަދައިން، ދިވެހިރާއްޖޭގެ ސަރުކާރުގެ އެއްވެސް ވެރިޔަކަށް އެމެރިކާގެ ސެކްރެޓެރީ އޮފް ސްޓޭޓްގެ ފެންވަރުން އަދި ބައްދަލުވުމެއް ނުބޭއްވޭ. މީގެކުރިޔަކުންނެއް. ވޮޝިންގޓަނަކު. އެހެންވީމާ މީގެއިން މިދޭހަވަނީ، މިއަދު ދިވެހިރާއްޖޭގެ ޑިމޮކްރެޓިކް ސަރުކާރަށް އެމެރިކާއިން ވަރަށްބޮޑަށް ބައްލަވަމުންގެންދަވާކަން. ވަރަށްބޮޑަށް އިތުބާރުކުރައްވާ އަދި އިޙްތިރާމްކުރައްވާކަން.\nދެން ތިވިދާޅުވިގޮތަށް، އަޅުގަނޑުމެންގެ ސިޔާސީ ނިޒާމުގެތެރޭގައިވާ ތަފާތު ބާރުތަކުން އެއްބާރުން އަނެއްބާރުގެ ބާރު ކަނޑުވާލަން، ނޫނީވިއްޔާ ބާރު މަދުކުރުމަށް މަސައްކަތްކުރެވޭގޮތަކަށް ދިމާވެއްޖެއްޔާ އެއީ ޑިމޮކްރަސީއަށް އަންނަ ހީނަރުކަމަކަށްވާނީ. ދެން މިހާރު ބުނެއުޅޭ، މިބާރުތަކުގެ ތެރެއިން ހަތަރުވަނަބާރަކީ އެއީ މީޑިޔާއޭ، އެހެންނޫންތޯ. އެހެންވިމާ މީޑިޔާއިން ވަރަށް މިނިވަންކަމާއެކީގައި ކަންކަމާބެހޭގޮތުން ވާހަކަދެކެވެންޖެހޭނެ.\nޤާނޫނުއަސާސީއޮތީ އަޅުގަނޑުމެންނަށް އެއްވެސްކަހަލަ ކިލަނބުކަމެއްނެތި އަޅުގަނޑުމެންގެ ޚިޔާލުފާޅުކުރުމުގެ މިނިވަންކަން އަޅުގަނޑުމެންނަށް ދެއްވާފައި. އެހެންވީމާ، ސަރުކާރުގެ މަޤާމްތަކުގައި ތިއްބަވާ ވެރިންނެއްކަމަކު ނޫނީ އެހެން އަމިއްލަ ހައިސިއްޔަތެއްގައި ހުންނަ މީހެއްކަމުގައި ވިނަމަވެސް އެމީހަކަށް ފެންނައެއްޗެއް ސާފުކޮށް ބުނުމަކީ އެއީ މިހާރު އަޅުގަނޑުމެންގެ ޤާނޫނުއަސާސީ ތަންދޭކަމެއް. އެހެންވީމާ، ސަރުކާރުގެ އެއްބާރަކުން ކުރައްވާ މަސައްކަތް އެކަށީގެންވާގޮތަކަށް ނުކުރެވެޔޭ ބުނުމަކީ އެއި އަޅުގަނޑު ދެކޭގޮތުގައި އެއީކީ ކޮށްގެންނުވާނެ ކަމެއްނޫން. ޙަޤީޤަތުގައި ކުރަންވެސް ވާނެވެސްކަމެއް. ކަންތައް ނުކުރެވޭކަމަށް ވެއްޖިއްޔާ އެކަން ނުކުރެވޭވާހަކަ ޖެހޭނެ ދައްކަން. އެއި އޭރުން ޗެކްސް އެންޑް ބެލެންސްވެސް، އަޅުގަނޑު މިބުނާގޮތަށް އެއްބާރަކުން ކުރާކަންތައް އަނެއްބާރުން ބެލޭނީވެސް. އެވާހަކަ ދައްކައިގެން. ސަރުކާރުންކުރާ ކަންތަކަބެހޭގޮތުން ރައްޔިތުންގެ މަޖިލީހުން ފާޑު ވިދާޅުވަންޖެހޭނެ. އަދި ރައްޔިތުންގެ މަޖިލީހުންކުރައްވާ ކަންތަކާ ބެހޭގޮތުންވެސް ސަރުކާރުންވެސް ފާޑުކިޔަންޖެހޭނެ. ހަމަ އެހެން، ޖުޑީޝަރީވެސް. ޖުޑީޝަރީން ކަންތައްތައް ނުކުރެވޭކަމަށްވަންޏާ، މަސްތުވާތަކެތީގެ ބޮޑެތިކުށްތައްކޮށްފައިވާ މީހުން މިސާލަކަށް، ދޫކޮށްލާކަމަށްވާނަމަ، ނޫނީވިއްޔާ ކުޑަކުދިންނަށް ގޯނާކުރާމީހުންނަށް އަދަބުނުދީ އެމީހުން ދޫކޮށްލެވޭ ކަމަށްވާނަމަ، އެކަމާބެހޭގޮތުން ވާހަކަދެކެވެންޖެހޭނެ. އެކަންކަން ޖެހޭނެ ޖުޑީޝަރީގެ ތެރޭގައި އިޞްލާޙުކުރަން. އޭރުން އަޅުގަނޑުމެން މިއެދޭ، ޑިމޮކްރެޓިކް ނިޒާމު ވަރުގަދަކޮށް، މިކުރިޔަށް ގެންދެވޭނީ.\nޢަބްދުއްލަޠީފު އާދަމް – ރާއްޖެ ނިއުސް އޮންލައިން\nމިހަމަ ކުޑަކުޑަ ސުވާލެއް އިނގޭތޯ. އެއީ މަސްތުވާތަކެތީގެވާހަކަ ދެންމެ ދެއްކެވިއިރުގައި އަޅުގަނޑުމެން އެވާހަކަ ވަރަށް އަޑުއަހައިފިން، ދެން އަޅުގަނޑު މިހިތަށްއަރަނީ މިސަރުކާރުގެވެސް މިހާރު ގަތްގަނޑަކަށް 8 މަސްދުވަސް ސަރުކާރަށް ވެގެން ދިޔައްޔޭ. އެކަމަކު އެ ހަކުރު ޕީސްގެ އަގު އަދިވެސް ހަމަހުރީ އެއްލެވެލްއެއްގައި ހިފެހެއްޓިފައޭ. އެހެންވީމާ އޭގެމާނައަކީ، އެ ސަޕްލައި ހަމަ ރަށުތެރޭގައި އުޅޭވަރަށް ހަމަ އެބައުޅެއޭ. އެހެންވީމާ މިސަޕްލައި މަދުކުރަން، މިހާރު އައްޑޫގައި ކުއްތާތަކެއްވެސް ގެންގުޅޭވާހަކަ އެބަ އަޑުއިވޭ. ދެން މާލެއަށް ކުއްތާއެއް އެއްޗެއް ގެންނަވައިގެން މިއިންސާނުންނަށް ނުވާކަންތައް ހޯއްދަވައިގެން، ސަޕްލައި މަދުކުރައްވަން އިތުރުފިޔަވަޅެއްއަޅުއްވަން ޚިޔާލެއް ނުކުރައްވަންތޯ؟\nނައިބްރައީސް ޑޮކްޓަރ މުޙަންމަދުވަޙީދު ޙަސަންމަނިކު:\nއާދެ، ސަޕްލައި މަދުކުރުމަށްޓަކައި ވަރަށްބޮޑު މަސައްކަތްތަކެއް ކުރެވެމުންދަނީ. ތިޔަބޭފުޅުންނަށް އެނގިވަޑައިގަންނަވާނެ، މިހާރު މި ޕޮލިޝްރިޕޯޓުތަކަށް ބެއްލެވިޔަސް، ފުލުހުން މިހާރު ހިފަހައްޓާ މަސްތުވާތަކެތީގެ އަދަދު ގިނަވާކަން ތިބޭފުޅުންނަށް ޤަބޫލުކުރެއްވޭނެކަމަށް އަޅުގަނޑަށް ހީވަނީ. އަދި ހަމައެހެން، ބަނދުކުރެވޭ މީހުންވެސް ގިނަވަމުންދަނީ. ނަމަވެސް އެ ބަންދުކުރެވޭ މީހުންނަށް ޙުކުމްކޮށް، އެމީހުންނަށް ދޭންޖެހޭ އަދަބު ދިނުމުގައި، ޤާނޫނީގޮތުން އަދި އަޅުގަނޑުމެން ކުރަންޖެހޭ ކަންތައްތަކެއް އެބަހުރި. އެއީ މަސްތުވާތަކެއްޗާބެހޭ ޤާނޫނު އިޞްލާޙުކުރުމުގެ މަސައްކަތް އަޅުގަނޑުމެން މިހާރު ކުރަމުން މިގެންދަނީ. އިރާދަކުރެއްވިއްޔާ މާލަހެއްނުވެ އެ އިޞްލާޙުކޮށްނިމޭނެ. ދެން އެކަން މިހާރުވަނީ ވަރަށް އެކަމަށް ޤާބިލްބޭފުޅަކާ ޙަވާލުކުރެވިގެން، އެމަސައްކަތް ކުރެވެމުންދަނީ.\nދެން ތިވިދާޅުވިހެން، އަޅުގަނޑުމެން މިމަޤާމްތަކާ ޙަވާލުވިފަހުން އަދިވެސް އަޅުގަނޑުމެން އެދޭ ފެންވަރަކަށް މިކަން ކޮންޓްރޯލެއް ނުކުރެވޭ. އަޅުގަނޑުމެން އެކަމަށް އެއްބަސްވަން. އެހެންނަމަވެސް އެނގިވަޑައިގަންނަވާނެފަދައިން، މިހާރު ރައީސުލްޖުމްހޫރިއްޔާ ނާކޮޓިކްސް ކޮންޓްރޯލް ކައުންސިލެއް އުފައްދަވައި އެކައުންސިލްގެ އިސްމީހެއްގެގޮތުގައި އަޅުގަނޑު ވަނީ ހަމަޖައްސަވާފައި. އެގޮތުން އެކައުންސިލްގެ ފަރާތުން މިހާރު ވަރަށްގިނަ މަސައްކަތްތަކެއް އެބަ ކުރެވެމުންދޭ. މިދެންނެވިހެން، ޤާނޫނު އިޞްލާޙުކުރުމާ، އަދި މީގެއިތުރުން ބަންދުކުރަންޖެހޭމީހުންގެ ކަންތައްތައްވެސް އެ އިންވެސްޓިގޭޝަންގެ ކަންތައްވެސް، އެކަންތައްވެސް އޭގެ ސެކިއުރިޓީއާބެހޭ ބައިން، އޭގެ ލޯ އިންފޯސްމެންޓާ ބެހޭބައި. އެބަ މަސައްކަތްކުރަމުން ގެންދޭ.\nދެން ހަމައެހެން، އަޅުގަނޑުމެން މިހާރު އަދި އަޅުގަނޑުމެން ހިތްހަމަޖެހޭވަރަށް ނުކުރެވޭކަމެއް ރީހެބިލިޓޭޝަން ސާރވިސަސް ޓްރީޓްމަންޓްގެ ކަންތައްތައްކުރިޔަށްގެންދިޔުން. މިހާރުވާނީ މިކޮމިޓީން ނިންމާފައި، އެކަން ކުރިޔަށްގެންދިއުމަށްޓަކައި، މިނިސްޓްރީ އޮފް ހެލްތް އެންޑް ފެމިލީގެ ތެރޭގައި ވަކި ޑިޕާރޓްމަންޓެއް އުފައްދަވައި، އެޑިޕާރޓްމަންޓްގެ ފަރާތުން ރީހެބިލިޓޭޝަންގެ ކަންތައްތައް ކުރިޔަށް ގެންދަވަން. އެހެންނަމަވެސް، އެކަން އަދިވެސް ހަމަނުޖެހި ލަސްވަމުން އެބަދޭ. އެހެންނަމަވެސް، މިހާރު ނާކޮޓިކްސް ކޮންޓްރޯލް ކައުންސިލުން ނިންމާފައިއޮތް ނިންމުމެއް އެއީ. އެގޮތަށް ވަކިޑިޕާޓްމަންޓެއް ހަދައިގެން، މިކަމަށްދޭންޖެހޭ ސަމާލުކަން ހުރިހާ ފަރާތަކުންވެސް ދީގެން ކުރަން ފެށުމުން އަޅުގަނޑަށްހިވަނީ މާލަހެއްނުވެ މީގެނަތިޖާތައް ފެންނަން ފަށާނެހެން. އަޅުގަނޑު ހިތްހަމަޖެހޭ ގޮތަކަށް ނޫން، މިރީހެބިލިޓޭޝަން ސެންޓަރ މިހާރު ހިނގަމުންދަނީކީ. އަދި ބަންދުކޮށްފައިތިބި، ޖަލުގައި ބަންދުކޮށްފައިތިބޭ މީހުންނަށްވެސް އަޅުގަނޑުމެން ދޭންޖެހޭ ޚިދްމަތެއް އަދިވެސް ނުދެވޭ. އެހެންނަމަވެސް ތިކަމާބެހޭގޮތުން އަޅުގަނޑު މިދެންނެވީ ވަރަށްގިނަ ފަރާތްތަކާ މިހާރު ވާހަކަދެކެވެމުން، އެކަން ރަނގަޅު ކުރެވޭތޯ މަސައްކަތްތަކެއްކުރެވެމުން އެބަދޭ. އިރާދަކުރެއްވިއްޔާ މާލަހެއްނުވެ މިކަމަށް ޙައްލެއްފެންނާނެ.\nދެން ހަމަ އެހެން، ނާކޮޓިކްސް ކޮންޓްރޯލު ކައުންސިލުން ނިންމާފައިއޮތް ނިންމުމެއް، ޑީޓޮކްސިފިކޭޝަން ސެންޓަރެއް ވިލިނގިލީގައި ގާއިމުކުރުން. އެމަސައްކަތްވެސް މިހާރު ހިނގަމުން އެބަދޭ. އެއީ ވާގޮތަކީ، ދަންނަވަންތޯ މިހާރު މީ ސަޕްލައި ސައިޑުން، ބާޒާރުގައި ލިބެންހުންނަ މަސްތުވާތަކެތި މަދުވާންފެށީމާ އޭގެ ސަބަބުން ނުކުންނަ އަސަރުތަކެއްވެސް އެބަހުރޭ. އެއްކަމަކީ ކުށްގިނަވުން. އެއީ، ބޭނުންކުރާކުދިންނަށް އެ ނުލިބޭންފެށީމާ އެމީހުން ކޮންމެގޮތެއްހަދާފައިވެސް އެ ހޯދަން އެބަ ލާރިހޯދަންޖެހޭ. ވައްކަންކުރުމާ މިބާވަތުގެ ކަންތައްތައް ގިނަވެގެންދާނެ. ދެންއެހެންވީމާ، އަދިހަމައެހެން، އަމިއްލައަށް އެކަކު އަނެކަކަށް ހާނިކަކުރުމާ އަމިއްލައަށް މަރުވުން، ނޫނީ، އަދި އެއަށްވުރެވެސް ނުރައްކާތެރިއެއްޗެހި ބޭނުންކުރުމުގެ ސަބަބުން މަރުވުންފަދަ ކަންތައްތައްވެސް ކުރިމަތިވުން އެކަށީގެންވޭ. އެހެންވީމާ، މިކަންކަމާދޭތެރޭގައިވެސް އަޅުގަނޑުމެން އެބަވިސްނަންޖެހޭ. ވިސްނާފައި މިދެދިމާލުން އަޅުގަނޑުމެން މަސައްކަތްކުރަމުން މިގެންދަނީ، މިކަންކަން ރަނގަޅުކުރެވޭތޯ.\nދެން ޑީޓޮކްސިފިކޭޝަން ސެންޓަރތަކެއް ގާއިމުކުރުމަށް ރައީސުލްޖުމްހޫރިއްޔާ ކަނޑަ އަޅުއްވައިގެން، އެކަން ފަށްޓަވައިގެން އުޅުއްވަތާ މިހާރު ދުވަސްކޮޅެއްވެއްޖެ. އެހެންނަމަވެސް ހަމަ ކަންތައްތައް އަޅުގަނޑުމެން ހިތްހަމަޖެހޭވަރަށްވުރެ މާލަހުން ކުރިޔަށްމިދަނީ. އެހެންވީމާ، އަޅުގަނޑުމެން އެކަމަށް އިތުރުބާރު އަޅަމުންގެންދާނަން.\nމޫސާވަސީމު – ޓީވީ މޯލްޑިވްސް\nއަޅުގަނޑު ވަސީމު އިނގޭތޯ، ޓީވީ މޯލްޑިވްސްއިން. އަޅުގަނޑުގެ ސުވާލަކީ، ދެންމެގައި، މަނިކުފާނު ފާހަގަކުރައްވައިފި، ދެރޮނގަކުން ފަންނީ އެހީދެއްވާނެކަމަށް. ވިދާޅުވީމައޭ ދެއްވާނީކަމަށް. އަޅުގަނޑު އުފެދޭ ސުވާލަކީ. ވަޑައިގެންނެވި ދަތުރުފުޅުގައި ކޮންކަހަލަ ޕްރޮޕޯޒަލެއްތޯ ގެންދެވީ؟ ކޮބައިތޯ ހުށަހެޅުނުގޮތަކީ؟ ކިހާވަރަކަށް ވިސްނަވާފައި ކޮންކަހަލަ ރިސާޗްތަކެއް ކުރައްވާފައި، އެންމެ އިސްކަމެއް\nދެއްވާފައިވަނީ ކޮންކޮން ކަންތައްތަކަކަށްތޯ؟ މައިގަނޑު ދެކަމެއްގެ ވާހަކަ ފާހަގަކުރެއްވީމާ، ވިދާޅުވި ވިދާޅުވުވުމެއް އިނގޭތޯ، މިއީ. ހުށަހެޅުއްވީމާ ލިބޭނެއޭ ވިދާޅުވީމާ، އަޅުގަނޑު މިހިތަށްއަރަނީ، ހުށަހަޅުއްވާއިރުގައި، ކޮންގޮތަކަށްތޯ ވިސްނަވާފައިއޮތީ؟ އަދި ތިވިދާޅުވަނީ، ކުރުމުއްދަތެއްގެތެރޭގައި މިކަމުގެ ފައިދާ ފެންނާނެކަމަށް. ކުރުމުއްދަތު ތި މާނަކުރައްވަނީ ކިހާވަރަކަށްތޯ؟\nނައިބު ރައީސް ޑޮކްޓަރ މުޙަންމަދުވަޙީދު ޙަސަންމަނިކު\nއާދެ، މަސްތުވާތަކެއްޗާބެހޭގޮތުން އަޅުގަނޑު ދަންނަވަންއޮތި، މިހާރުވެސް، މިހާރު މަސްތުވާތަކެތި ކޮންޓްރޯލްކުރުމާ ބެހޭގޮތުން، އޭގެ ލޯ އިންފޯސްމެންޓް ސައިޑް ސަޕްލައި ސައިޑުން އެއީ މިހާރު އަޅުގަނޑުމެން ކުރަންޖެހޭ މަސައްކަތްތަކުގައި، އެއީ ކަސްޓަމްސް އާ ބޯޑަރ ކޮންޓްރޯލަރ މިކަންކަމާ ބެހޭގޮތުން އަޅުގަނޑުމެން ހޯދަންޖެހޭ އިންޓެލިޖެންސް، މަޢްލޫމާތު ހޯދުމާ އަދި އެކަމުގައި ތަޖްރިބާކާރު މީހުންނާ މަޝްވަރާކުރުމާ މިކަންކަމުގައި އެމެރިކާގެ ބޯޑަރކޮންޓްރޯލް އާ އެމެރިކާގެ ހޯމްލޭންޑް ސެކިއުރިޓީގެ ފަރާތުން އަޅުގަނޑުމެންނަށް އަޅުގަނޑުމެން ބޭނުން އިރެއްގައި އަޅުގަނޑުމެންނަށް އެމަޝްވަރާދެއްވާ ގޮތަށް މިހާރު ހަމަޖެހިފައި އޮތީ.\nދެން އޭގެ އިތުރުން، ރާއްޖެއަށް އަންނަ ބިދޭސީންނާ އައިސް ފުރާމީހުންނާބެހޭ މަޢްލޫމާތު މިހާރަށްވުރެ ރަނގަޅަށް ހަމަޖެހިފައި ބެހެއްޓުމަށްޓަކައި އެމަޢްލުމާތުގެ ޑޭޓާބޭސް ވަރުގަދަ ކުރުމަށް އެކަމަށްޓަކައި، އެއާބެހޭ ޕްރޮޕޯޒަލެއް އަޅުގަނޑު ގެންދިޔައިން. އެޕްރޮޕޯޒަލްވަނީ އެމެރިކާ ސަރުކާރަށް ހުށަހެޅިފައި މިހާރު. އެހެންވީމާ އެކަމާބެހޭގޮތުން އެބޭފުޅުން ވިސްނާވަޑައިގަންނަވާނެކަމަށް ވިދާޅުވެފައިއޮތީ. އަޅުގަނޑު އުންމީދުކުރަން، އެ ސިސްޓަމް ރާއްޖޭގައި ޤާއިމު ކުރުމަށްޓަކައި އެހީ ލިބޭނެކަމަށް.\nދެން ކުރިންދެންނެވިހެން، މިކަން އަވަސްވުމާ ލަސްވުމާ އޮތީވެސް އަޅުގަނޑުމެންނަށް މީގައި އެންގޭޖުވެގެން. ފްލޯއަޕް ކުރެވުނުހާވެސް އަވަހަކަށް. ދެން އިރާދަކުރެއްވިއްޔާ މާލަހެއްނުވެ އެގޮތުން ބޭނުންވާ އެހީ ލިބޭނެ. ދެން ކުރިޔަށްއޮތް ދެމަހެއްހާދުވަހުގެ، ސެޕްޓެމްބަރ ހާތާނގައި ލަސްވެގެންވެސް މި ރީހެބިލިޓޭޝަންގެ ކަންތައްތައް ހިންގައިދިނުމަށްޓަކައި އެކަންކަން ބެލުމަށް އެމެރިކާގެ ކުންފުންޏެއް ރާއްޖެއަށް ޒިޔާރަތްކުރާނެ. ދެން އެކުންފުނީގައި ތިއްބެވި ބޭފުޅުންނަކީ އަޅުގަނޑުދެކޭގޮތުގައި ވަރަށް ތަޖުރިބާކާރުން. އަދި އެމެރިކާގެވެސް މިކަންކަން ކުރުމުގައި ޑްރަގް އެންފޯސްމަންޓް އެޖެންސީގެ އެންމެ އިސްބޭފުޅަކަށް ހުންނެވި ބޭފުޅެއް އޭގައި އެބައުޅުއްވާ. އެހެންވީމާ އެކަހަލަބަޔަކު ރާއްޖޭގައި މިމަސައްކަތްކުރަން ފަށައިފިއްޔާ އޭގެސަބަބުން އަޅުގަނޑުމެގެ ކްރެޑިބިލިޓީއާ އަދި އަޅުގަނޑުމެންނަށް މިކަން ކުރުމުގައި ހަމަ އެންމެ ރަނގަޅު ތަޖުރިބާޔާ މަޢްލޫމާތު އަޅުގަނޑުމެންނަށް ލިބޭނެ.\nއިބްރާއީމްވަޙީދު – ހާމަނޫސް\nއަޅުގަނޑު ހާމަނޫހުން، ވަޙީދު. އާދެ، މަނިކުފާނު ވިދާޅުވެއްޖެ، ބަންކީމޫން އާ ދެކެވުނު ވާހަކަގައި ރާއްޖެ އެންމެކުޑަކޮށް ތަރައްޤީވެފައިއޮތް ލިސްޓުން އުނިވުމާ، ތަންކޮޅެއް މައްޗަށް ޖެހުމާ ބެހޭގޮތުން މަޝްވަރާކުރެވުނުކަމަށް. ދެން ސަރުކާރުގެ ބޭފުޅުން އެބަވިދާޅުވޭ، ޙަޤީޤަތުގައި އަދި ރާއްޖެ ތަރައްޤީވާންޖެހޭ މިންވަރަށް ބޭރުން ލިބުނުފައިސާތަކާ، އެހީތަކާއެއްޗެހި ބޭނުމެއްނުކުރެވެއޭ. އެހެންވީމާ ޙަޤީޤަތުގައި މިއީ އެދަނޑިވަޅެއްނޫނޭ. އެހެންވީމާ މިބޭރުފަރާތްތަކުގެ ވިސްނުންކިހިނެއްތޯއޭ ހުރީ. ރާއްޖެ ހަމަ އެލިސްޓުން އުނިވާންވީ ވަގުތު މިހާރު އައިސްޖެހިއްޖެތޯ؟\nނާއިބު ރައީސް ޑޮކްޓަރ މުޙަންމަދުވަޙިދު ޙަސަންމަނިކު\nދުނިޔޭގެ ވަރަށްގިނަ ޤައުމުތަކަށް މިއޮތީ މިރިސިޝަންގެ އަސަރު ފޯރާފައި. އަޅުގަނޑު އެވާހަކަދެންނެވީމު. އަޅުގަނޑު ދެންނެވީ މިދަނޑިވަޅަކީ މިއީ ގްރޭޖްއޭޓްވާކަށްވެސް މާރަނގަޅު ވަގުތެއްވެސް ނޫނޭ. އެހެންނަމަވެސް އަދި އަހަރެއްހާ ދުވަސް އެބައޮތް އަޅުގަނޑުމެންނަށް ގްރޭޖްއޭޓްނުވެ، ތައްޔާރުވާން. ދެން މިހާރު މި އަޅުގަނޑަށް ޔަޤީންކޮށް އެރުވީ، މީގެސަބަބުން ރާއްޖެއަށް ގެއްލުމެއް ނުލިބޭނެއޭ. ރާއްޖެއަށް އެތައް އާދޮރުތަކެއް ހުޅުވިގެންދާނެއޭ، އެގޮތުން އަޅުގަނޑުމެންނަށް އެކި ފަރާތް ތަކުން ލިބޭ އިންވެސްޓްމެންޓަށް ބޭނުންވާ އެކިއެކި ލޯންތައް ހޯދުމަށް ފަސޭހަވެގެންދާނެއޭ. އަދި މިހާރު ކުޑަޤައުމަކަށްވާތީ ލިބޭ ހިލޭއެހީ، އެ މިހާރު ކުރިން ލިބޭވަރަކަށް އެއްވެސް ޤައުމަކަށް ނުވެސް ލިބެއޭ. އެބައިދަނީ ކުޑަވަމުންނޭ. އެހެންވީމާ އޭގެސަބަބުން އެގެއްލިގެންދާއެއްޗަކަށްވުރެ މާ ބޮޑުއެއްޗެއް އިރާދަކުރެއްވިއްޔާ އަޅުގަނޑުމެންނަށް ލިބޭނެ.\nދެން ރާއްޖޭގެ އިޤްތިޞާދުގެ އަސާސް އަދިވެސް ވަރުގަދަކަމަށް ހުރިހާބޭފުޅުންވެސް ދެކެވަޑައިގަންނަވާ. ރާއްޖޭގެ އިޤްތިޞާދަށް ހީނަރުކަމެއް އައިސްގެން، އިޤްތިޞާދު ހަލާކުވާ ހިސާބެއްގައެއްނޫން އަޅުގަނޑުމެން މިތިބީކީ. ވަގުތީގޮތުން ދުނިޔެއަށް އައިސްފައިވާ ރިސިޝަނެއްގެ ސަބަބުން ރާއްޖެއަށް އަންނަ ފަތުރުވެރިން މަދުވުމުން ރާއްޖެއަށްލިބޭ އާމްދަނީ ކުޑަވެދާނެކަމަށް އަޅުގަނޑުމެންނަށްވެސް އެނގޭ. އަނެއްކާ ދުނިޔޭގެ އެހެން ބޭފުޅުންވެސް ގަބޫލުކުރައްވާ. އެހެންވީމާ، މި ދަތިކަމަކީ މިއީ ވަގުތީ ދަތިކަމެއްކަމަށް ހުރިހާ ބޭފުޅުންވެސް ދެކެވަޑައިގަންނަވަނީ.\nއާސިޔަތު މުޙަންމަދު ސަޢީދު – ހަވީރު ނޫސް\nތިޔަދެއްވި ޖަވަބާވެސް ގުޅިގެން ފުރަތަމަ ދަންނަވާލާނަން، ފޮރިންގ މިނިސްޓްރީއިން ދާދިފަހުން ބޭއްވެވި ނިއުސް ކޮންފަރެންސްގައިވެސް ވިދާޅުވި މި އިލް.ޑީ.ސީ ބައެއްޤައުމުތަކުން އެބަ މަސައްކަތްކުރެއޭ، ގްރޭޖްއޭޓްވުން 2015 ވަނަ އަހަރަށް ލަސްކުރަން. ރާއްޖެއިން އެކަމަށް ތާއީދުކުރަން ވިސްނަމުން އެބަގެންދަމޭ ސަރުކާރުން. އެގޮތަށް ވެދާނެތޯ؟ ފުރަތަމަ ސުވާލު. ދެވަނަ ސުވާލަކީ، މަސްތުވާތަކެއްޗާ ގުޅޭ ސުވާލެއް. ސްރިލަންކާގައި 25 އަހަރަށް ޖަލައްލާފައިހުރިމީހަކު ރާއްޖެގެނެސް ދުކޮށްލުމާބެހޭގޮތުން މަނިކުފާނު ކީކޭތޯ ވިދަޅުވާނީ. އެއީ ޖަސްޓިފައި ކުރެވޭކަމަކަށް ވެއްޖެއްޔާ އެއީ ކީއްވެގެންތޯ؟\nނައިބްރައިސް ޑޮކްޓަރ މުހަންމަދުވަޙީދު ޙަސަންމަނިކު\nފުރަތަމަ ސުވާލަށް ޖަވާބު ދަންނަވަނަން. އެއީ މިހާރު ސަރުކާރުން އޮތީ ވަކިގޮތަކަށް ނިންމަވާފައި. އަދި އެނިންމެވި ނިންމެވުން އދ. އަށްވެސް އަންގަވާފައި. އެއީ މިހާރު ހަމަޖެހިފައިވާގޮތުން 2011 ވަނައަހަރުން ފެށިގެން ރާއްޖެ ގްރޭޖްއޭޓްވާގޮތަށް. މިޑްލް އިންކަމް ޤައުމަކަށް ބަދަލުވާގޮތަށް. އެކަން އެއޮތީ ނިމިފައި. މިކަމަކީ މީގެކުރިންވެސް ދެފަހަރެއްގެމަތިން ލަސްކުރެވިފައިއޮތް ކަމެއް. އެހެންވީމާ، އަޅުގަނޑުމެންނަށް އެހީދޭ ފަރާތްތަކުންވެސް ދެކެނީ އަޅުގަނޑުމެން މިހާރުދެން އެލަސްކުރަން އުޅުމަށްވުރެ، އެއާއިގެން ކުރިޔަށްދިޔައްޔާ މާރަނގަޅުވާނެކަމަށް. އަޅުގަނޑުމެންނާ އެއްވަރުގެ އެހެންބައެއް ޤައުމުތައްވެސް އެގޮތަށް އެބަތިބި. މިސާލަކަށް ދަންނަވަނީނަމަ، ކޭޕް ވާރޑް އެއީ އެފްރިކާގެ ޤައުމެއް. ހަމަ އަޅުގަނޑުމެންގެ ފަންތީގައި އެގޮތަށް ކުރިޔަށްދާގޮތަށް ނިންމާފައި މިހާރުއޮތީ. އެހެންވީމާ އަޅުގަނޑަށް ހީވަނީ މިހާރު އެއީ ނެގިފައޮތް ޑިޒިޝަނެއްހެން. ދެން ތިވިދާޅުވިހެން، އަޅުގަނޑު ކުރީދުވަހަކުވެސް ދެންނެވިން، މި އައިސްގެންއުޅޭ ރިސެސަންގެ ސަބަބުން ދިމާވާ ވަގުތީ ދަތިތަކެއް އެބަހުރި. އެހެންނަމަވެސް އިރާދަކުރެއްވިއްޔާ 2011 ވަނަ އަހަރު އަންނަންވާއިރަށް މިދަތިތަކުން އަޅުގަނޑުމެންނަށް ސަލާމަތްވެވޭނެ.\nދެން ތިވިދާޅުވީ، ސިލޯނުގައި ބަންދުކޮށްފައިހުރި ކުއްޖަކު މަސްތުވާތަކެތީގެ ކަންތަކުގައި ބަންދުވެފައިހުރި ކުއްޖަކު ރާއްޖެއަށް ބަދަލުކުރިވާހަކަ. އަޅުގަނޑުމެން ބޭނުންވަނީ، ދިވެހިރާއްޖޭގެ ރައްޔިތުންގެ ތެރެއިން ބޭރުޤައުމުތަކުގައި އެގޮތަށް ބަންދުކުރެވޭ ހަމަ ހުރިހާއެންމެންނަށްވެސް އަޅުގަނޑުމެންނަށް ހަމަވެވުނުވަރަކުން އެހީވެދީގެން، ރާއްޖެއަށް އެމީހުން ބަދަލުކުރުން. އެއި ދިވެހިރާއްޖޭގެ ރައްޔިތުން ބޭރުގެ ޤައުމުތަކުގެ ޖަލުތަކުގައި ތިބުމަކީ އެއި އަޅުގަނޑު ދެކޭގޮތުގައި މާރަނގަޅުކަމެއްނޫން. އެއަށްވުރެން މިރާއްޖޭގައި އެމީހުން ބޭތިއްބުން މާރަނގަޅު. އެކަމަށްޓަކައި ބެލެނިވެރިން އެދިގެން ސަރުކާރުގެފަރާތުން ކޮށްދެވެންހުރި ހުރިހާ އެހީއެއް އަޅުގަނޑުމެން ކޮށްދޭނަން.\nދެން އެހެން ގެންނަގެނައުމުގައި ގެނެއްސާ ދޫކޮށްލުމަކީއެއީ، އަޅުގަނޑަށްހީވަނީ ރާއްޖޭގައިވެސް އެކަން ކުރަންޖެހޭނީ ރާއްޖޭގެ ޤާނޫނާ ގަވާއިދާ އެއްގޮތްވާގޮތުގެމަތިން. އެހެންވީމާ، އެއީ އަޅުގަނޑަކަށް ހިއެއްނުވޭ އަދި އެހެން އެގެނެވޭ މީހަކު ދޫކޮށްލެވޭގޮތަކަށްހެން އޮތީކީ.\nއިބްރާހީމްވަޙީދު – ހާމަނޫސް\nއަޅުގަނޑުގެ ދެވަނަ ސުވާލެއްގެގޮތުގައި ދަންނަވާލަން ބޭނުންވަނީ، މަނިކުފާނު ވިދާޅުވެއްޖެ، މަނިކުފާނުގެ ވިސްނުމުގައިހުރި ދެކަންތައްތަކަށް ފަންނީ އެހީ ދެއްވާނެވާހަކަ. ދެން އަޅުގަނޑުމެންނަށް މިދުނިޔޭގެ މިއޮތް އިޤްތިޞާދީ ހީނަރުކަމާއެއްކޮށް، ރާއްޖެއަށް މިއޮތް ހީނަރުކަމާއެކު، މާލީއެހީއެއް ދެއްވާނެ އެއްވެސްބަޔަކު ހަމަ ތިދަތުރުފުޅުގައި ފެނިވަޑައިނުގަންނަވާތޯ؟ އެއްވެސްވަރެއްގެ މަލީއެހީތަކެއް ދެއްވާނެތޯ؟ ދެން އަނެއްސުވާލަކީ މަސްތުވާތަކެތީގެ މައްސަލާގައި އަޅުގަނޑުމެންނަށް އެންމެބޮޑަށް ފާހަގަކުރެވޭކަމަކަށް މިއޮންނަނީ ބޮޑެތިކުށްތަކުގައި ޙުކުމްކުރެވިފައިތިބި މީހުން ދޫވެގެން އުޅޭމައްސަލަ. ރާއްޖޭގެ ޖަލުތައް އެކަމަށް ތައްޔާރުކޮށް ގިނަ ޖަލުތަކެއްހަދައި، ނޫނީ އެމީހުން ބަންދުގައި ބޭތިއްބޭނެގޮތެއް ހެދުމަށްޓަކައި ކިހާވަރަކަށް ވިސްނުން އެބަ ގެންގުޅުއްވަމުތޯ؟\nނައިބު ރައީސް ޑޮކްޓަރ މުޙަންމަދު ވަޙީދު ޙަސަންމަނިކު:\nއާދެ، ބޭރުގެއެހީ މިދަތުރުގައި އަޅުގަނޑުމެން ވާކަދެއްކި ފަރާތްތަކުން، އަޅުގަނޑުމެންގެ އުންމީދު އެބައޮތް، ފަންނީ އެހީގެ އިތުރުން މާލީ އެހީވެސް ލިބޭނެކަމަށް. ދެން އެގޮތުން ޚާއްޞަ ގޮތެއްގައި އަޅުގަނޑު ދެންނެވިން، މެދުއިރުމަތީގެ ދެޤައުމެއްގެ ބޭފުޅުންނާ އަޅުގަނޑުމެން ވާހަކަދެއްކި ވާހަކަ. އެހެންވިމާ ސަރުކާރުގެ ބަޖެޓަށް މިހާރު މިއައިސްފައިވާ ދަތިކަން ފިލުވައިދެއްވިދާނެތޯ އަޅުގަނޑު ސުވާލުކޮށް، އެކަމަށް އަޅުގަނޑު އެދުނިން. އެކަމާބެހޭގޮތުން އެބޭފުޅުން، އެބޭފުޅުންގެ ސަރުކާރުން އެކަމަށް މަސައްކަތް ކޮށްދެއްވާނެކަމަށް އަޅުގަނޑު ކައިރީގައި ވިދާޅުވި. އެހެންނަމަވެސް ކަނޑައެޅިގެން ކިހާވަރެއް ކަމެއް އަދި ސާފެއްނުވޭ. ދެން އެކަމާބެހޭގޮތުން މިހާރު އަޅުގަނޑުމެންގެ ސަރުކާރާ އެ ސަރުކާރުތަކާ ދޭތެރޭގައި ހިންގަންޖެހޭ ލިޔެކިޔުމުގެ ކަންތައްތައް މިހާރު ހިނގަމުން މިދަނީ. އެހެންވީމާ އިރާދަކުރެއްވިއްޔާ އެކަން ހަމަޖެހޭނެކަމަށް އަޅުގަނޑު އުންމީދުކުރަން. ދެން ދެންނެވިން އޭގެއިތުރުން، ސަޢޫދީ ސަރުކާރުން އދ. މެދުވެރިކޮށް، ތެޔޮ ރާއްޖެއަށް ލިބޭނެކަމުގެ އުންމީދެއްވެސް އަޅުގަނޑުމެންނަށް ދެއްވިކަމަށް. އެއީ މިހާރު ތެލަށްވެސް، ތެލަކީވެސް އެއީ މިރާއްޖޭގެ ބަޖެޓުން ވަރަށްބޮޑު ޚަރަދެއް ކުރަންޖެހެ އެއްޗެއް. ދިވެހި ރާއްޖޭގައި އަހަރެއްގެ މައްޗަށް އެބަ އިންޕޯޓު ކުރެވޭ ގާތްގަނޑަކަށް 206 މިލިޔަން ޑޮލަރުގެ ޕެޓްރޯލިއަމް ޕްރޮޑަކްޓްސް. އެއީ ވަރަށްބޮޑު އެއްޗެއް. އެހެންވީމާ، އެގޮތުން އެހީއެއް ލިބުނަސް އެއީ ލިބޭ ވަރަށްބޮޑު ލުޔަކަށްވާނެ. ދެން އަދި އޭގެއިތުރުން އަޅުގަނޑު ދެންނެވިން، ސްކޯލަރޝިޕް، ދެފަރާތަކުން އަޅުގަނޑުމެންނަށް ސްކޯލަރޝިޕް ލިބުމުގެ އުންމީދު ވަރަށްބޮޑަށް އެބައޮތްކަމަށް. ޚާޢްޞަކޮށް، ސައިންސް އެންޑް ޓެކްނޮލޮޖީގެ ރޮނގުން.\n( ހުއްދަ ދެއްވައިފިއްޔާ އަދި ދެބޭފުޅުން އެބަތިއްބެވި އިނގޭތޯ، )\nއާދެ، އެހެންވީމާ ދެން ވިދާޅުވީ އެއީ ޖަލުގެ ވާހަކަތޯ؟ އާދެ، ތެދެއް ތިވިދާޅުވީ. މިހާރު ރައްޖޭގައި އަޅުގަނޑުމެން އެބަޖެހޭ ޖަލުގެނިޒާމު ވަރުގަދަކުރަން. އެކަމާ ބެހޭގޮތުން އަޅުގަނޑު މެންނަށް ދިމާވާ ދަތިތަކެއް އަޅުގަނޑުމެންނަށް މިހާރު ފެނިފައި މިއޮތީ. އެހެންވީމާ ރާއްޖޭގެ ޖަލުތައް ވަރުގަދަކުރުމަށްޓަކައި ކުރިންވެސް އަދި މިހާރުވެސް އަޅުގަނޑުމެން ޚިޔާލުކުރަމުން މިގެންދަނީ، އާ ޖަލެއްވެސް، މިޒަމާނުގެ އާ ޖަލެއް ޢިމާރާތްކުރުމުގެ ކަންތައް ކުރެވޭތޯ. އެހެންވީމާ އެކަމާބެހޭގޮތުންވެސް އަޅުގަނޑުމެން ކުޑަކޮށް ވާހަކަދެއްކީމު. އެހެންނަމަވެސް މިދަތުރަކު އަދި ޖަލެއް ޢިމާރާތްކުރުމާބެހޭގޮތުން އެހީއެއް ލިބޭގޮތެއްނުވޭ. ދެން އެހެންނަމަވެސް އިރާދަކުރެއްވިއްޔާ މާލަހެއްނުވެ، އެކަމާބެހޭގޮތުންވެސް އަޅުގަނޑުމެންނަށް އަދި އެހެން ފަރާތްތަކާ ގުޅައިގެން މަސައްކަތްކުރާނަން. ދެން މިދަނޑިވަޅަކީ މިއީ ބަޖެޓުން އެވަރުގެ ބޮޑު ޚަރަދެއް ކުރެވޭވަރުގެ ދަނޑިވަޅެއްނޫން. އެހެންނަމަވެސް މިހާރުހުރި ޖަލުގެތެރޭގައި ޢިމާރާތް ކުރެވެމުންދާ ތަންތަން، "ޕެންޓަރގަން"ގެ ނަމުގައި އަޅުގަނޑުމެންނަށް މިއިވެމުންދާ ޢިމާރާތް، އެ ޢިމާރާތް އިރާދަކުރެއްވިއްޔާ މާލަހެއްނުވެ ނިމޭނެ. އެމަސައްކަތް މިހާރު ކުރެވެމުންދަނީ. ދެން އެ ޢިމާރާތް ނިމުމާގުޅިގެން، ޖަލުގެތެރެއަށް ވަރަށްބޮޑު ލުއިކަމެއް ލިބިގެންދާނެ. އެނގިވަޑައިގަންނަވާނެ ފަދައިން، މިހާރު ޖަލުގެ ކަންތައް ދަތިކަމުން މާ ލުއި އަދަބުތަކުގައި އެތަނަށްވައްދާ މީހުންވެސް ހަމަ މިބައިތިއްބަން ޖެހެނީ ބޮޑެތި އަދަބުތަކުގައި ޙުކުމްކުރެވިފައިވާ މީހުންނާ ހަމަ އެއްގޮޅިތަކެއްގައި. އެހެންވީމާ، އެކަމަށް ލުޔެއް ލިބޭނެކަމަށް އަޅުގަނޑުމެން އުންމީދުކުރަން.\nދެން ތިވިދާޅުވިހެން، ބައެއް ކުށްތައް ކުރާމީހުން ދޫވުމުގެ މައްސަލަ އިނގޭތޯ. އެމައްސަލައަކީ އެއީ އަޅުގަނޑު ކުރިންދެންނެވިހެން، ޤާނޫނަށްވެސް ބަދަލުތަކެއް އައިސްގެން ޙައްލުކުރެވެންއޮތް ކަމެއް. އަދިހަމަ އެހެން، ޖުޑީޝަރީގެ، ޖުޑީޝަރީގެ ޖަޖުންނަށާ އަދި މިކަމަށް އެޑްވޮކޭޓް ކުރާ އެޑްވޮކޭޓުން ނަށްވެސް މިހާރަށްވުރެ ރަނގަޅު ތަމްރީނުތަކެއްވެސް ދެވިގެން އެކަންކަން އަޅުގަނޑުމެންނަށް އިޞްލާޙުކުރެވޭނީ. އޭގައި ވަރަށްބޮޑެތި ކަންތަކެއް އެބަޖެހޭ އަޅުގަނޑުމެން ކުރަން.\nދި ޓީވީ – ޢަބްދުﷲ\nދިޓީވީއިން އަޅުގަނޑު ޢަބްދުﷲ. ، އެހެން ޤައުމުތަކުންވެސް އަޅުގަނޑުގެ ސުވާލަކީ، ދިވެހިރާއްޖެ މަސައްކަތްކުރަމުން މިދަނީ، ކާބަން ނިއުޓްރަލް ފުރަތަމަ ޤައުމަށްވުމަށް. ދެން ދުނިޔޭގެ އެހެން ޤައުމުތަކުގައިވެސް މިކަމަށް މަސައްކަތްކުރަމުންދާކަމަށް އަޅުގަނޑުމެންނަށް މަޢްލޫމާތު ލިބިފައިވޭ. ދެން މިކަމަށް ކޮންކޮން އެހީތަކެއްތޯލިބުނީ؟ ދެން މިކަމަކީ ވެސް ބޮޑު ޚަރަދެއްވެސް ހިނގާނެ ކަމެއް. އިނީޝިއަލް ސްޓޭޖުގައި. މާލީ އެހީތަކެއް މިކަމަށް ލިބޭނެކަހަލަގޮތެއް ވޭތޯ؟ އެބަ.\nއާދެ، ތިއީ އަޅުގަނޑުމެންނަށް މިހާރު، ތިވާހަކަދެއްކީމާ އިނގޭތޯ، ބައެއްފަރާތްތަކުން އެކަމާ ޝައްކު ކުރެވޭކަހަލަ ގޮތަކަށް ވާހަކަ ހުންނަނީ. އަނެއްބައިފަރާތުން ބުނަނީ ތިއީ މާ ލަސްވެފައި އޮތް ކަމެކޭ އިނގޭތޯ. ތިތައީ ތިޔަށްވުރެ މާއަވަހަށްވެސް ކުރެވިދާނެ ކަމެކޭ. މިދަތުރުގައި އަޅުގަނޑުމެންނަށް ދިމާވި ސައިންޓިސްޓެއް އަޅުގަނޑުމެންގެ ކައިރިގައި ބުނީ، މާއަވަހަށް ތިކަން ކުރެވިދާނެއޭ. ތިހާ ލަސްކުރަން ނޫޅޭށޭ. 10 އަހަރު ދުވަސް ވުމަށްވުރެ މާކުރިން ތިކަން ކުރެވޭނެއޭ. ދެން އެކަން ކުރެވޭނީ ކިހިނެއްތޯ ބެލުމަށްޓަކައި ވަރަށްގިނަ ފަރާތްތަކާ އަޅުގަނޑުމެން ވާހަކަދެއްކީމު. ވާހަކަދެއްކިއިރުގައި އަޅުގަނޑު ހަމައެކަނި މިސާލެއްގެގޮތުން ދަންނަވާލާނަން، އަޅުގަނޑުމެންނާ ދިމާލަށް ޕްރޮޕޯޒަލެއް ހިފައިގެންއައި އެއްކުންފުންޏެއް، އެމިހުން މިބުނަނީ، ތިމަންނަމެންގެ ޚަރަދުގައި ތިމަންނަމެން މިތާނގައި ކަނޑުގެ ތާރމަލް އެނަރޖީ ބޭނުންކޮށްގެން އަޅުގަނޑުމެން އިލެކްޓްރިސިޓީ އުފައްދައިދީފާނަމޭ. ދެން ކަލޭމެން ގަންނަގޮތަކަށް އޭރުން ތިމަންނާމެން ހަމަޖައްސަފާނަމޭ. ދެން ވަކިމުއްދަތަކަށްފަހުގައި ސަރުކާރުން ނޫނީވިއްޔާ ރާއްޖޭގެ ކުންފުންޏަކުން ތިމަންނަމެންގެ ކުންފުނި ގަންނަން ބޭނުންކަމަށްވަންޏާ އެކަންވެސް އެގޮތަށް ކުރެވިދާނެއޭ. އެހންވީމާ މިކަހަލަ ތަފާތު ޕްރޮޕޯޒަލްތައް އެބައާދޭ، އަޅުގަނޑުމެންނާ ދިމާއަށް.\nދެން ހަމަ އެހެން، ވައި ބޭނުންކޮށްގެން ވިންޑް އެނަރޖީ ބޭނުންކުރުމާ، ސޯލާ އެނރޖީ ބޭނުންކުރުމާ، މިކަހަލަ ތަފާތު ޕްރޮޕޯޒަލްތައް އާދޭ، އަޅުގަނޑުމެންނާ ދިމާލަށް. އެހެންވިމާ، މިޕްރޮޕޯޒަލްތައް ކުރިން ދެންނެވިހެން، އަޅުގަނޑުމެންނަކީ މީގެ މާހިރުންނެއްނޫން. އެހެންވީމާ އެ ޖެހޭނެ އަޅުގަނޑުމެން ވަރަށްރަނގަޅަށް ބަލަން. އެހެންވެގެން އަޅުގަނޑު ކުރިންދެންނެވިހެން، ސްޓޭންފަޑްޔުނިވަރ ސިޓީގެ މިދެންނެވި ޕްރިކޯ އެނަރޖީ އެފިސެންސީ ސެންޓަރ ކަހަލަތަންތަނާ އަޅުގަނޑުމެން މިވާހަކަ ދައްކަނީ. އޭރުން އެތާނގައިތިބި ސައިންޓިސްޓުންނަށް އަޅުގަނޑުމެން މިއެއްޗެހި ދައްކައިގެން، އެމިހުންގެ ލަފަޔާއެކީގައި އަޅުގަނޑުމެން ނަގާ ޑިޒިޝަނެއް ނަގަންޖެހޭނީ. އަޅުގަނޑަށް ހީވަނީ، މިހާރު މިވާގޮތަކީ ދުނިޔޭގެބައެއް ޤައުމަކުގައި އެއްކަލަ ބޮޑެތި އެނަރޖީ އުފައްދާ ކުންފުނިތައް، އެލެކްޓްރިސިޓީ ކުންފުނިތަކާ އެއްޗެހި ބޭނުމެއްނުވޭ، މިއާ ޓެކްނޮލޮޖީތައް ބޭނުންކުރާކަށް. އޭރުން އެމިހުންގެ ވިޔަފާރިއަށް ގެއްލުން ލިބިދާނެތީ. އެހެންވީމާ، އެފުރްޞަތުވެސް އެމީހުންނަށް ނޯންނަނީ އެތަންތާނގައި. އެހެންވީމާ އަޅުގަނޑުމެން ކައިރީގައި ބައެއްމީހުން އެބަބުނޭ، ތިމަންނަމެންނަށް ފުރްޞަތު ދީފިއްޔާ ތިމަންނަމެން މިތިބީ ރާއްޖޭގައި މިކަންކުރާށޭ. އެހެންވީމާ، އަޅުގަނޑުމެންގެ އުންމީދު ވަރަށްރަނގަޅު. އަޅުގަނޑަށް ހަމަވަރަށްބޮޑަށް މިހާރުޔަޤީން އެބަކުރެވޭ. އަޅުގަނޑުމެން ސީރިޔަސްކަމާއެކީގައި މިކަން ކުރިޔަށްގެންދާ ކަމަށް ވަންޏާ، މިއީ އިރާދަކުރެއްވިއްޔާ އަޅުގަނޑުމެންނަށް ކުރެވިދާނެކަމެކޭ.\nއަބްދުއްލަޠީފް އާދަމް – ރާއްޖެނިއުސް އޮން ލައިން\nއަޅުގަނޑު އެއްކަމެއް. އެކަމަކު ދެފޭސް އަކަށް ބަހާލަން އެބަޖެހޭ، އިނގޭތޯ. ދެއްވި ފުރްޞަތައް ޝުކުރުވެރިވަން. މިހާރު އަޅުގަނޑަށް އެނގިފައިއޮތްގޮތުން ކުށްވެރިންނަށް މަޢާފުދެއްވުމާ އަދަބު ލުއިކޮށްދިނުމުގެ ބިލެއް ޑްރާފްޓް ކުރެވިގެން މަޖިލީހަށްދިއުމުގެ މަގުމަތީގައި މިއުޅެނީ. ދެން މިބިލެއްގެ މައްސަލައިގައި ނޫނީ މިކަމަށް ގޮތެއްހަމަނުޖެހިގެން، އިންޑިޔާއަށް މިހާރު ލިބިވަޑައިގެންފައިވާ 240 ޖާގައަށްވެސް ކުދިން ނުފޮނުވިފައި މިވަނީ. އެހެންވީމާ ޖަލުން މީހަކު ބޭރުކުރެވޭނެ ގޮތެއްނެތް، ދެއްވާފައިއޮތް ޤާނޫނީލަފައެއްގެ ސަބަބުން. ދެން ޤާނޫނީ ލަފާ މުގުރާލާކަށްނޫން. އެހެންނަމަވެސް މިމަޖިލީހަށް ލިސްޓެއް ފޮނުވައިގެން އާދޭސްކޮށްގެންނަމަވެސް މިދެންނެވުނު 240 މީހުންނާ ދެންވެސް އެތަނުން މަޢާފުކޮށްފައި، ނޫނީ އެހެންގޮތަކުން ލުއިކޮށްގެން ނެރެވެންތިބި ބަޔަކު ނެރެގެން އެތަނުން ޖާގައެއް ހުސްކުރުމަށް މަނިކުފާނެއް ނުވިސްނަވާނަންތޯއޭ؟ ސަރުކާރަކުން ނުވިސްނާނެތޯއޭ؟ އެއީ އެހެން މިދެންނެވީ، މިހާރުވެސް ފުރިގެން ހައްތާވެސް މި ކުށްވެރިން ބަންދުނުކުރެވެނީ ޖަލުގައި ޖަގަނެތިގެން. ދެން އެފަދަ ނިކަމެތި ޙާލުގައި އަޅުގަނޑުމެން ތިބިއިރުގައި، އެޖަލަށް ލާންވީ މި 240 މީހުން މަޖިލިސް ގަބޫލުކުރާ މީހުންނަށް ވޭތޯބަލަން، ލިސްޓެއް ފޮނުއްވައިގެން ނަމަވެސް ނޫނީ، އެހެންގޮތަކުން ނަމަވެސް މިކަން ކުރައްވައިގެން ތަންކޮޅެއް އަވަސްވާނެ މަރްހަލާއަކަށް ނުދެވުނިއްޔާ، އިންޑިޔާއިން ދީފައިއޮތް ފުރްޞަތުވެސް ގެއްލިގެންހިނގައިދާނެކަމުގެބިރު އަނެއްކާވެސްއެބައޮތް. މިއިހަމައެކަނި ޔަޤީން ކަމާއެއްކޮށް، އަޅުގަނޑަށް ލިބިފައިއޮތް މަޢްލޫމާތުގެމައްޗަށް މިކަމުގައިއޮތް ފުރްޞަތަކީ. ދެން މިސުވަލާއެއްކޮށް ދެވަނަ ފޭސްއަކަށް އަޅުގަނޑު ދާނަން. އެއީ މިހާރު ކަލްކިލޭޝަންތައް ހުރިގޮތުން، މަނިކުފާނު އިއްޔެ ވަޑައިގަތުމާއެއްކޮށް، އަދި ނޭނގެ ހުރިހާނޫސްތަކެއް ބެއްލެވުނުކަމެއް އަޅުގަނޑަކަށް. އެންމެފަހުން ލިބިފައިވާ މަޢްލޫމާތުގެމައްޗަށް ބަލާއިރުގައި މިހާރުން މިހާރަށް ކުށްވެރިންނަށް އަދި މަޢާފުކޮށްފައި މި ޖަލުގައިތިބިމީހުންގެ ދެބައިކުޅައެއްބައި ނެރުނުކަމަސްވިޔަސް، އަޅުގަނޑުމެން މިހާރު ޙުކުމް ކުރެވިފައިތިބި މީހުންނާ ބަންދު ނުކުރެވިފައިތިބި މީހުންނާ ޖަލުގައިތިބި މީހުންނާ، ޖިނާޢީކޯޓުގައިހުރި ޙުކުމްކުރަންޖެހިފައިހުރި މައްސަލަތަކަށް ބަލާއިރު 3000 ޖާގަ އެބަބޭނުންވޭ. މިކަންކުރެވޭނެ އެއްވެސް ގޮތެއްނެތް މިތާކު. އެހެންވީމާ އަޅުގަނޑުމެންނަށް، ފައިސާއެއްނެތް ބަޖެޓަކުއެއް އެހެންވީމާ އަޅުގަނޑުމެން މިއެކަށީގެންވާ ފެންވަރުގެ 3000 މީހުންގެ ޖާގައޮތް ޖަލެއް ހަދާދޭން އެއްބަސްވާ ބަޔަކަށް، ރިޒޯޓެއް ހަދާނެ ކުޑަރަށެއް ދީގެންނަމަވެސް ކޮންމެސްގޮތަކުން މިކަން ޙައްލުކޮށްފައި މިކަން ޤައުމީ މިހާބޮޑު އިޝޫޢަކަށްވެފައި ވާއިރު މިކަން ޙައްލުކުރަން ސަރުކާރުން ނުވިސްނަވަނީ ކީއްވެގެންތޯ؟\nވަރަށް މުހިންމު ދެސުވާލު ތީ އިނގޭތޯ. ތިކަމުގައި އަޅުގަނޑުމެން މިހާރު އިންޑިޔާއަށް ކުދިން ފޮނުވުމަށްޓަކައި ސަރުކާރުން ވަފުދެއްގޮސް، އެކަންކަން ބަލާފައި މިހާރު އޮތީ. ދެން ތިވިދާޅުވިހެން، ޤާނޫނީގޮތުންހުރި ބައެއްކަންތައްތައް، އެއީ މިހާރު ކުށެއްގެ ޙުކުމުގައި ވަގުތުހޭދަކުރަމުންދާ ކުއްޖަކު މެޑްރާސްއަށް، ނޫނީ ޗެނާއީއަށް، ނޫނީ ބެންގަލޯރަށް ފޮނުވިޔަސް، އެމީހަކު އެއީ ފުލުހުންގެވެސް ކޮންމެސްވަރެއްގެ ބެލުމުގެ ދަށުގައި ހުންނަންޖެހޭ މީހަކަށްވެސް އެބަ ވާންޖެހޭ. އަދި އަމްދުން ގިނައަދަދެއްގެ ކުދިބަޔަކު ފޮނުވާކަމަށްވަންޏާ އެ ގަބޫލުކުރާފަރާތުންވެސް އެކަމާދޭތެރޭގައިހުރި ބަލަންޖެހޭ ކަންތައްތަކެއް އެބަހުރި. އެހެންވީމާ އެކަންކަން އަދި ހަމަނުޖެހި ލަސްވަމުން އެދަނީ. އެހެންވީމާ، އަޅުގަނޑުމެން ތިކަން، އަޅުގަނޑުމެންގެ ކައުންސިލްގެފަރާތުން ތިކަން ބަލައި، ތިކަން އަވަސްކުރެވޭތޯ މަސައްކަތްކުރަމުން ގެންދާނަން.\nޖަލުގެ ވާހަކައިގާ ހަމަ ވަރަށްރަނގަޅުވާހަކައެއް ތީ. އަޅުގަނޑުމެންގެ ޚިޔާލުހުރީކީ މިހާރު ބައެއްބޭފުޅުން ވިދާޅުވާގޮތުގައި ވަރުގަދަ ބޮޑު އެއްޖަލު ހަދަންވީ، 3000 މީހުން ލެވޭވަރުގެ. އަނެއްބައި ބޭފުޅުން ވިދާޅުވާގޮތުގައި ރާއްޖޭގެ އެކި ދިމަދިމާލުގައި ތަންކޮޅެއް ކުދި ޖަލުތަކެއް ހަދައިގެން، ތަންކޮޅެއް ބޮޑަށް މީހުން ބެލެހެއްޓޭނެކަހަލަ ގޮތަކަށް އެކަން ގެންދަންވީ. އެހެންވީމާ، މި ދެޚިޔާލު އެބައުޅޭ މިހާރު. އަޅުގަނޑުމެންޖެހޭ އެބަ އެތަނުން ކޮންމެސް އެއްގޮތެއް ނިންމައިގެން، ކުދި ޖަލުތަކެއް ހަދާކަމަށްވަންޏާ އެކަން ކޮންމެވެސް ދިމާލެއްގައި ފަށަން.\nދެން ބައެއްރަށްތައް މިހާރު އަޅުގަނޑުމެންނަށް ބެލިފައި ހުރީވެސް. އެގޮތުން މިހާރުހުރި ބައެއް ފެސިލިޓީސް ތަކަށްވެސް މީހުން ބަދަލުކުރެވޭތޯވެސް އަޅުގަނޑުމެންވާނެ ބަލާފައި. އެހެންނަމަވެސް އެތަންތާނގައި އެހެން ޑިވެލޮޕިންގ މަޝްރޫޢުތައް ހުރުމާއެކީގައި އެކަން އަދި އެގޮތަށް ކުރެވޭވަރު ނުވެފައިހުރީ. ދެން ތިވިދާޅުވިހެން، ތީ އަވަހަށް ކުރަންޖެހޭކަމެއް ހަމަ. އަޅުގަނޑުމެން މި ފުރަތަމަ މަސައްކަތްކުރަމުން މިގެންދަނީ މިހާރު ޖަލުތެރޭގައި މިހާރު ހަދަމުންދާ ޢިމާރާތްތައް މިދޭތެރެއިން، އެނގިވަޑައިގަންނަވާނެފަދައިން، ޖަލުގެތެރޭގައިހިނގި ހަމަނުޖެހުމަކާގުޅިގެން އެތަން އަންދާލާފައި. އެކަމުން އަޅުގަނޑުމެން ސަލާމަތްވުމަށްޓަކައި މަސައްކަތްކުރާތާ ދުވަސްކޮޅެއްވެއްޖެ މިހާރު. އެހެންވީމާ، އަޅުގަނޑުމެން ކުރަމުންއައި މަސައްކަތްވެސް ތަންކޮޅެއްބޮޑަށް ފަހަތަށްޖެހުނީ. އަދި ޖެހިފައި އަނެއްކާ މިހާރު އެ ކެޗަޕްކުރެވެނީ. ކެޗަޕްކުރެވޭތޯ އަބަދު މިމަސައްކަތްކުރެވެނި. އެހެންވީމާ އެކަމުން އިރާދަކުރެއްވިއްޔާ މާލަހެއްނުވެ ޖަލުތެރެ ހަމަޔަކަށް އެޅުވޭނެ. ދެން އަދި މުސްތަޤްބަލުގައި އިރާދަކުރެއްވިއްޔާ އާ ޖަލެއް ނުވަތަ ޖަލުތަކެއްވެސް އެޅުމުގެ މަސައްކަތް ފެށޭނެ. ތި ވިދާޅުވިހެން ހަމަ އަޅުގަނޑުމެނަށް ދެވެންހުރިއެއްޗެއް ދީގެންނަމަވެސް އެކަން އެއީ ކުރަންޖެހިފައިއޮތް ކަމެއް.\nމޫސާ ވަސީމު – ޓީވީ މޯލްޑިވްސް\nއާދެ، އަޅުގަނޑުގެ ސުވާލު ވަރަށް ކުރުކޮށްލެވޭތޯ ބަލާނަން. މިގްރޭޖްއޭޓްވާ ވާހަކަ ވިދާޅުވި އިރުގައި ވިދާޅުވިވެއްޖެ، މިއީ އެންމެ ރަނގަޅު ދަނޑިވަޅުނޫންކަމަށް، ވިދާޅުވިކަމަށް، އަދި ބަންކީމޫން އަރިހުގައި. ހަމައެއާއެކީގައި ބައެއްބޭފުޅުން އެބަވިދާޅޫވެއޭ. އެހެންނަމަވެސް މި ސްޓޭޖުގައި ރަނގަޅީ ބަދަލުވުންކަމަށް. އިޤްތިޞާދީ މާހިރުން އެބަވިދާޅުވޭ، ޔޫރަޕްގައި މިޑިޒީޝަން ކޮންމެގޮތަކަށް އޮތްކަމުގައިވީނަމަވެސް ރާއްޖެއާ ހަމައަށް އަންނައިރުގައި އެ ތަފާތު ގޮތްތަކަށް އައުމަކީ އެއީ އެކަށީގެންވާ ކަމެކޭ. އަދި އަންނައިރުގައި ލަސްވުންވެސް އެކަށީގެންވެއޭ. ދެން ގްރޭޖްއޭޓްވާން ނިންމެވިއިރުގައި ޑިޒީޝަން ނެންގެވީ ކޮންގޮތަކަށް ވިސްނަވާފައިތޯ؟ ކޮންބައެއްގެ ލަފަޔާއެކީގައިތޯ؟ ދެން ކިހާވަރެއްގެ ޔަޤީންކަމެއްތޯ އެބޭފުން އެދެއްވަނީ، އެވިދާޅުވާ ވިދާޅުވުމަކީ ކޮންގޮތަކަށް ބައްލަވާފައިތޯ، އެޔަޤީންކަން އެދެއްވަނީ. ގްރޭޖްއޭޓްވެގެން ދެން އަދި އަޅުގަނޑުމެން ރަނގަޅަށް ހިންދަމާލެވޭނެއޭ ގާތްގަނޑަކަށް ހައެއްކަ އަށެއްކަ މަސްދުވަހުގެ ތެރޭގައި. ކިހިނެއްކިހިނެއް ދެއްވާ.\nނައިބު ރައީސް ޑޮކްޓަރ މުޙަންމަދުވަޙީދު ޙަސަންމަނިކު:\nމިހާރު، ރާއްޖެއަށް މިހާރު ލިބެމުންދާ އެހީތަކާދޭތެރޭގައި ވިސްނާފައި ދެން ކުރިޔަށް ލިބެންހުރީ ކޮންކޮން އެހީތަކެއްތޯވެސް ބަލައި، މިދޭތި ކޮމްޕެއަރ ކުރާއިރުގައި އަޅުގަނޑުމެން ގްރޭޖްއޭޓް ވުމަކުންނެއް މާބޮޑު އެއްޗެއް ގެއްލިގެންނެއް ދާނެކަމަކަށް ނުވިސްނެއޭ. ދެން އެއާ ޚިލާފަށް އަޅުގަނޑުމެންނަށް ލިބެންހުރި އެހެނިހެން ދޮރުތައް، ހުޅުވެންހުރި ދޮރުތައް، މާލީގޮތުން ހުޅުވެންހުރި ދޮރުތައް މާބޮޑޭ. އެހެންވީމާ އެގޮތަށް ވިސްނާފައި އަޅުގަނޑުމެންނަށް އެކިފަރާތްފަރާތުން ލިބިފައިހުރި ލަފާގެމައްޗަށްބިނާކޮށްގެން އަޅުގަނޑުމެން އެޑިޒިޝަން މިހާރު ނަގާފައިއެވަނީ.\nދެން އަޅުގަނޑުމެން އެކަންޏެއްނޫން މިދަތުރުގައި މިއުޅެނީކީ. ބައެއްއެހެން ކުދިޤައުމުތައް ވެސް އެބައުޅޭ. އެހެންއެއްވެސް ޤައުމަކުން އެގޮތަކަށް މިހާރަކުއެއް ދެން ލަސްކުރާކަށް ނުހިފާ. މިހާރު މިތިބީ ކުރިޔަށްދާގޮތަށް. އެހެންވީމާ، ގޮސްގެން ދެން އެކަންކުރާގޮތަށް. އެކަންކުރެވޭނެ އަޅުގަނޑުމެންނަށް. އަޅުގަނޑުމެންނަށް އެކަންޏެއްނޫން، މި ގްރޭޖްއޭޝަންގައި މިހާތަނަށް ކުރިޔަށްގޮސްސާ އޮތީކީވެސް. އެހެންވީމާ، ބައެއް އެހެން ކުދިޤައުމުތައް އެދަތުރު މިހާރު ކޮށްފި. އެހެންވީމާ އަޅުގަނޑުމެންނަށް އެބަ ޔަޤީންކުރެވޭ އިރާދަކުރެއްވިއްޔާ އަޅުގަނޑުމެންނަށް މީގައި ހީނަރުކަމެއްނައިސް އަޅުގަނޑުމެންނަށް ކުރިޔަށް ދެވޭނެކަމަށް.\nވަރަށްބޮޑަށް ޝުކުރިއްޔާ، ހުރިހާބޭފުޅުންނަށް.


Fuluhun komme fadha dhogehves hadhaafaaneve!\nރިޕޯޓު - ފުލުހުންނަށްކުރާ އިތުބާރު\nފުލުހުންގެ ތަސައްވަރު ދުވަހެއް ދުވަހަކަށް ގޯހުން ގޯހަށް!\nޤާސިމްގެ ބަންދާއި މެދު ގޮތެއް ނިންމުމުގައި ފުލުހުން ކޯޓަށް ދޮގު ބަޔާނެއްދީފައިވޭ\nފުލުހުން ބުނެފައިވަނީ އެއީ މައުލޫމާތުގެ އޮޅުމެއް ކަމަށް، މައާފަށް އެދޭކަމަށް\nފުލުހުންގެ މުއައްސަސާވަނީ ސިޔާސީ ނުފޫޒުތަކެއްގައި\nކ. މާލެ 21 މެއި 2017 | އާދީއްތަ 07:48 9,688\nމުޒާހަރާއެއްގައި އެސްއޯ ފުލުހުންތަކެއް ހަރަކާތްތެރިވަނީ - މުހައްމަދު ޝަރުހާން\nފުލުހުންނަކީ ދިވެހި ރައްޔިތުންނަށް، ހިމާޔަތާއި ރައްކާތެރިކަން ފޯރުކޮށްދިނުމަށް ޤާނޫނުން ލާޒިމްކޮށްފައިވާ މުއައްސަސާއެވެ. އެ ވެރިންނަކީ ރައްޔިތު މީހާއަށް އަނިޔާއެއް ލިބުނަ ނުދީ، ރައްކާތެރިކޮށްދޭންޖެހޭ މީހުންނެވެ. އިންސާފާއި ހަމަހަމަކަން ޤާއިމްކުރުމަށް ޤާނޫނު އަސާސީން މަތިކޮށްފައިވާ ފަރާތެވެ.\nޤާނޫނު އަސާސީ އާއި ޤާނޫނުތަކުގައި ބުނެފައި ވަނީ އެއްވެސް ފުލުހަކު ޣައިރު ޤާނޫނީ އަމުރަކަށް ތަބާ ވެގެން ނުވާނެ ކަމަށެވެ. ހަމަ އެގޮތަށް އެވެރިންނަކީ އަނިޔާވެރިކަމާއި، ދޮގު ބުނެގެންވާނެ ބަޔަކަށްވެގެން ނުވާނެކަމަށްވެސް ޤާނޫނު އަސާސީގައި ބުނެފައިވެއެވެ.\nޤާނޫނީ ގޮތުން މަތި ކޮށްފައިވާ ބޮޑު ޒިންމާއާއެކުގައި ދިވެހިން އެންމެ ބޮޑު އިހުތިރާމަކާއި، އިތުބާރެއް ވެސް ކުރީ ފުލުހުންގެ އިދާރާއަށެވެ. ދިވެހިން ގަބޫލުކުރި ގޮތުގައި އެވެރިންނަކީ ދޮގު ހަދާނެ ބައެއް ނޫނެވެ. އެ ވެރިންނަކީ ނުހައްޤުން އެއްވެސް ރައްޔިތަކަށް އަނިޔާއެއް ކުރާނެ ބައެއް ވެސް ނޫން ކަމަށް ދިވެހިން ގަބޫލުކޮށްގެންތިއްބެވެ. ނަމަވެސް ކަން އޮތީ އެގޮތަށް ހެއްޔެވެ؟ ދުރު ނޫން ތާރީހެއްގައި ހުރިހާ ދިވެހި ރައްޔިތުންނަށް ފެނިގެންގޮސްފައިވާ ކުޑަކުޑަ މިސާލަކަށް ބަލާލަމާތޯ އެވެ.\nފުލުހުންގެ އެ ބުނާ އިންޓެލިޖެންސަކަށް ލިބުނު މައުލޫމާތަކާއި ގުޅިގެން ޖުމްހޫރީ ޕާޓީގެ ލީޑަރު ޤާސިމް އިބްރާހިމް އެތައް ދުވަހަކު ދޫނިދޫ ޖަލުގައި ބަންދުކޮށްގެން ގެންގުޅުނެވެ. އެ ބުނާ އިންޓަލިޖެންސް ރިޕޯޓެއްގެ މައްޗަށް ބިނާކޮށް ފުރަތަމަ ފަހަރު 15 ދުވަހު ޖަލުގައި ގެންގުޅެނެވެ. ދެ ވަނަ ފަހަރުވެސް އެ ބުނާ އިންޓަލިޖެންސް ރިޕޯޓަކާއެކު ޤާސިމަކީ ޤައުމީ ސަލާތަށް އޮތް ނުރައްކަލަކަށްވެ4ދުވަސް ދޫނިދޫ ކުޑަ ގޮޅީގައި ބޭއްވި އެވެ.\n19 ދުވަހު ދޫނިދޫ ޖަލުގައި ޤާސިމް ގެންގުޅެގެންވެސް ފުލުހުން ހިތެއް ނުފުރުނެވެ. އެ ވެރިންނަށް އެ ބޭނުންވާ ހެއްކެއް އެކެއް ނުކުރެވުނު އެވެ. އިތުރަށްވެސް ޤާސިމް ބަންދުގައި ބަހައްޓަން ކޯޓަށް ގެންދިއުމުން، ޤާސިމްގެ ހުރިހާ މިނިވަންކަމެއް ނަގާލުމަށް ފަހު އޭނާ ގެޔަށް ދޫކޮށްލުމަށް ކޯޓުން ނިންމި އެވެ. ކޯޓުން އެގޮތަށް ނިންމިއިރު، ވަކި ބޭފުޅަކު ހިތް ނުރުހޭ އެއްޗެއް ބުންޏަސް، ވަކި މީހަކާ ވާހަކަދައްކާލިޔަސް ޖަލަށްލާނެކަމަށް އޮތީ ޝަރުތުކޮށްފަ އެވެ. އެ ވާހަކަ އެއްފަރާތްކޮށްލާނަމެވެ. ނަމަވެސް ޤާސިމަށް އެ ނިކަމެތި ހާލު ޖެއްސުމަށްފަހު އެންމެފަހުން ފަޅައިއެރީ، ޤާސިމަށް އެ ހުރިހާ އަނިޔާއެއްދީފައިވަނީ ބަންދުގެ މުއްދަތު އިތުރުކުރުމަށް ފުލުހުން ކޯޓަށް "ދޮގު" ބަޔާނެއް ދިނުމުން ކަމެވެ.\nކޯޓުން ވަނީ ޤާސިމްގެ ޤާނޫނީ ވަކީލުންނަށް ފޮނުވި ލިޔުމުގައިވެސް އެކަން ހާމަކޮށްފަ އެވެ. އެއީ ފުލުހުންނަށް އޮޅުމަކުންދެވިފައިވާ މައުލޫމާތެއްކަމާއި، އެކަމަށް ފުލުހުން ވަނީ "މައާފަށް" އެދިފައިކަމަށް ކޯޓުން ބުނެފައިވެއެވެ. އުފެދޭ ސުވާލަކީ އެވަރުގެ ބޮޑު މައްސަލައެއްގައި ފުލުހުންނަށް އޮޅުމެއް އަރާފާނެތޯ އެވެ. އޮޅުމެއް އެރިކަމުގައިވާނަމަ އެހާ ދުވަހު އެކަން ހާމަނުކޮށްތިބީ ކީއްވެތޯ އެވެ. ކޮންމެ ދިމާލަކަށް ވިސްނާލިނަމަވެސް ފެންނަން އޮތީ އެއް ކަމެކެވެ. އެ މުއައްސަސާގެ ތާކުންތާކުނުޖެހޭ ކަމެވެ. އެ މުއައްސަސާ ވަކީ މީހެއްގެ ކޮންޓްރޯލް ދަށަށް ގޮސްފައިވާ މިންވަރެވެ.\nވިސްނާވަޑައިގެންބައްލަވާށެވެ. ޤާސިމްގެ ބަންދުގެ މުއްދަތާއި ހައްޔަރުގެ ވާހަކައަކީ މުޅި މީޑިއާ އެކަމަކަށް ފާރަލަމުންގެންދިޔަ ކަމެކެވެ. އިމާރަތްތަކުގެ މަތިންނާއި، ކުދި ކުދި ލޯވަޅުތަކުން ވީޑިއޯތައްކޮށް އާންމުންނަށް ގެނެސްދިން މައުލޫމާތުތަކެވެ. ފުލުހުންނާއި ކޮންމެ ދުވަހަކު މީޑިއާއިން އެތައް ސުވާލެއް އޮއްސާލާ ޝަރީއަތަކެވެ. ނަމަވެސް ފުލުހުން އެކަމުގައި ތިބީ ދޮގު ބުނެގެން ނޭނގޭ ކަމަށް ހަދައި ދެ އަތް އުރާލައިގެންނެވެ. ބައްޕައެއް އޭނާގެ ދަރިންނާއި ވަކިކޮށްލައިގެންނެވެ. ފިރިޔަކު އޭނާގެ އަނބިންނާއި ދުރުކޮށްލައިގެންނެވެ. އެތައް ރައްޔިތުންގެ އުއްމީދުގެ ހުޅުކޮޅުގައި އަތް އަޅާއިގެންނެވެ.\nޤާސިމާއި މެދު އެގޮތަށް ކަންތައްކުރިއިރު ނިކަމެތި އާންމު ރައްޔިތު މީހާއަށް ކިހާވަރެއްގެ ސަމާލުކަމެއް މިވެރިންދޭނެ ހެއްޔެވެ. އާންމު ރައްޔިތުންނަށް ލޯތްބެއް އިހުތިރާމެއް އޮންނާނެތޯ އެވެ. ހައްގުތައް ރައްކާތެރިކޮށްދޭނެ ކަމުގެ ޔަގީންކަން އޮންނާނެތޯ އެވެ.\nޤައުމުގެ ވަލިއުލްއަމުރު 25 އޮކްޓޯބަރ 2015 ގައި ނޫސްވެރިންނަށް މައުލޫމާތުދެއްވަމުން ވިދާޅުވެފައިވެއެވެ. ފުލުހުންގެ މުއައްސަސާއަކީ ވަކި ބޭފުޅަކު ކޮންޓްރޯލްކުރާ، ސިޔާސީ ނުފޫޒުވަދެފައިވާ މުއައްސަސާއެއްކަން އެމަނިކުފާނަށް ފާހަގަކުރެވިފައިވާކަމަށެވެ. ފުލުހުންގެ މުއައްސަސާ މަސައްކަތްކުރަނީ ނާޖާއިޒު ނުފޫޒެއް ނެތި، ހައްގުތައް ހިމާޔަތްކޮށް ރައްކާތެރިކަން ފުރިހަމައަށް ލިބިދެވޭނެ ގޮތަށް ހެއްޔެވެ؟ އެ އިތުބާރެއް އެތައް ރައްޔިތުންގެ މިހާރު ނެތެވެ. އިތުބާރު ގެއްލުވާލަނީ ވެސް އަމިއްލަ އަށެވެ. ދުވަހެއް ދުވަހަކަށް ފުލުހުންގެ މުއައްސަސާގެ ތަސައްވަރު ދަނީ ގޯސްވަމުންނެވެ.


Fake booking huttuvan immigration ge system aai policy ah badhalu thakeh - One Online\n25 ފެބްރުއަރީ 2020، އިމިގްރޭޝަން ކޮންޓްރޯލާ ޖެނެރަލް މުހައްމަދު އަހުމަދު ހުސައިން (ހަނަފީ) --- ވަން ފޮޓޯ: މުހައްމަދު ހައްޔާން\nފޭކް ބުކިން ހުއްޓުވަން އިމިގްރޭޝަންގެ ސިސްޓަމާއި ޕޮލިސީއަށް ބަދަލުތަކެއް\nއޮޅުވާލައިގެން ސައްހަ ނޫން ހޮޓެލް ބުކިންގައި ފަތުރުވެރިން ގެންނަ މައްސަލަ ހައްލު ކުރުމަށް އިމިގްރޭޝަންގެ ސިސްޓަމާއި ޕޮލިސީއަށް ބޮޑެތި ބަދަލުތަކެއް ގެންނަން ނިންމާފައިވާ ކަމަށް އިމިގްރޭޝަން ކޮންޓްރޯލާ މުހައްމަދު އަހުމަދު ހުސައިން (ހަނަފީ) ވިދާޅުވެއްޖެއެވެ.\nފަހަކަށް އައިސް އޮޅުވާލައިގެން ފަތުރުވެރިން ރާއްޖެ ގެންނަ މައްސަލަ ވަނީ ވަރަށް ބޮޑަށް އިތުރުވެފައެވެ. އެގޮތުން މިދިޔަ އާދިއްތަ ދުވަހުވެސް އޮޅުވާލައިގެން ސައްހަ ނޫން ހޮޓެލް ބުކިންތަކެއް ދިނުމުގެ ސަބަބުން މާލޭގައި 27 ފަތުރުވެރިޔަކު މަގުމަތިވެފައެވެ. އެ މީހުން މިހާރު ތިބީ ސަރުކާރުގެ ބެލުމުގެ ދަށުގައެވެ. އަދި އެ މައްސަލަ ފުލުހުންނާއި އިމިގްރޭޝަނުން އަންނަނީ ތަހުގީގު ކުރަމުންނެވެ.\nފޭކް ބުކިން މައްސަލަ ހައްލު ކުރުމަށް ކުރެވެމުންދާ މަސައްކަތްތަކާ ގުޅޭ ގޮތުން ހަނަފީ މިރޭ "ވަން" އަށް ވިދާޅުވީ އެ މައްސަލަ ހައްލު ކުރުމަށް އިމިގްރޭޝަންގެ ސިސްޓަމާއި ޕޮލިސީއަށް ވަރަށް ބޮޑެތި ބަދަލުތަކެއް ގެންނަމުންދާ ކަމަށެވެ. ނަމަވެސް އެ ބަދަލުތައް އޭނާ ހާމަކޮށްފައެއް ނުވެއެވެ.\nހަނަފީ ވިދާޅުވީ އެ ބަދަލުތައް ގެނައުމުން ފޭކް ބުކިންތައް ހައްދައިގެން ފަތުރުވެރިން ގެންނަ ބަޔަކަށް އެކަން ކުރަން އުނދަގޫ ވެގެންދާނެ ކަމަށެވެ. އަދި އެކަންކަން އެއްކޮށް ހައްލު ނުވި ނަމަވެސް އެފަދަ މައްސަލަތައް ކުރިމަތިވުން ވަރަށް ބޮޑަށް ކުޑަކުރެވޭނެ ކަމަށް އޭނާ ވިދާޅުވިއެވެ.\n"އަޅުގަނޑުމެން މިދަނީ ސިސްޓަމާއި ޕޮލިސީއަށް ވަރަށް ބޮޑެތި ބަދަލުތަކެއް ގެންނަމުން. އެ ބަދަލުތައް ގެނައުމުން މިކަން އަސްލު ކުރާ ބަޔަކަށް އުނދަގޫ ވެގެންދާނެ. އަނެއްހެން ބުނަންޏާ ޕްރިވެންޝަން މެކޭނިޒަމެއް އަޅުގަނޑުމެން މިދަނީ ތައްޔާރު ކުރަމުން. އޭގެ ސަބަބުން ވަރަށް ބޮޑަށް މިކަން މިނިމައިޒް ވެގެންދާނެ،" ހަނަފީ ވިދާޅުވިއެވެ.\nފޭކް ބުކިން މައްސަލަ ހައްލު ކުރުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި ފުލުހުންނާއި މޯލްޑިވްސް އިމިގްރޭޝަނާއި ޓޫރިޒަމް މިނިސްޓްރީ އާއި އިކޮނޮމިކް މިނިސްޓްރީ އަދި ލޯކަލް ގަވަމަންޓް އޮތޯރިޓީ (އެލްޖީއޭ) ގުޅިގެން މީހުން ދިރުއުޅޭ ރަށްރަށުގައި ފަތުރުވެރިން ތިބޭ ތަންތަން ބަލައި ޗެކްކުރުމަށް އިންސްޕެކްޝަނެއް ވަނީ ފަށައިފައެވެ.\nހަނަފީ ވިދާޅުވީ މި އިންސްޕެކްޝަންގެ ސަބަބުން ފަތުރުވެރިން ބައިތިއްބާ ތަންތަނުގެ މައުލޫމާތު ލިބިގެންދާނެ ކަމަށެވެ. އަދި އޭރުން ފޭކް ބުކިން ހައްދާފައިވާނަމަ، އެކަންކަން ދެނެގަތުމަށްވެސް ފަސޭހަވެގެންދާނެ ކަމަށްވެސް ވިދާޅުވިއެވެ.\nއޭނާ ވިދާޅުވީ މި ފަހުން ރާއްޖެއަށް ސައްހަ ނޫން ބުކިންތަކުގައި މީހުން އެތެރެވާން މަސައްކަތް ކުރަމުންދާ ކަމަށެވެ. އެގޮތުން މި ފަހުން 243 މީހުންގެ ފުލައިޓަކުން އައި އެންމެން އެތެރެވުމުގެ ކުރިން ފުރިހަމަކުރަންޖެހޭ ކަންކަން ކޮށްފައި ނުވާތީ ފޮނުވާލާފައިވާ ކަމަށެވެ. އަދި އިއްޔެވެސް އިމިގްރޭޝަންގެ ޝަރުތުތައް ހަމަނުވެގެން 80 މީހުންގެ ފުލް ޗާޓާޑް ފުލައިޓެއްވެސް ކެންސަލްކޮށްލާފައިވާ ކަމަށް ވިދާޅުވިއެވެ.\n"ފުދޭވަރަކަށް ގިނަ އަދަދެއްގެ މީހުން ފޮނުވާލެވިފަ ވާނެ. މި ފަހުން އިމިގްރޭޝަންގެ ޝަރުތުތައް ހަމަނުވާތީ 200 ޕްލަސްގެ ފުލައިޓެއްގެ މީހުން ފޮނުވާލާފައިވާނެ. އަދި އިއްޔެ 80 މީހުންގެ ފުލް ޗާޓާޑް ފުލައިޓެއްވެސް އަޅުގަނޑުމެން ވަނީ ޑިނައި ކޮށްފައި،" ހަނަފީ ވިދާޅުވިއެވެ.\nއޭނާ އިތުރަށް ވިދާޅުވީ އިމިގްރޭޝަން ބޯޑާއިން ވަރަށް ރަނގަޅަށް އެކަންކަން ބަލަމުންދާ ކަމަށާއި ނަމަވެސް ބައެއް ފަހަރު ހަމަ ހުންނަ ލޫޕް ހޯލްސްތައް ބޭނުންކޮށްގެން ބައެއް ފަރާތްތަކުން މަކަރު ހަދައިގެން ކަންކަން ކުރަމުންދާ ކަމަށެވެ. އަދި އެފަދަ ކަންކަން ބެލުމުގެ ގޮތުން އިންސްޕެކްޝަންތައް ކުރިއަށްދާ ކަމަށާއި އޭރުން މަކަރު ހަދައިގެން ކަންކަން ކުރާ ފަރާތްތައް ކަށަވަރުކުރެވޭނެ ކަމަށެވެ. އަދި އެފަރާތްތައް ފަސޭހައިން އިންވެސްޓިގޭޓް ކުރެވޭނެ ކަމަށްވެސް އޭނާ ވިދާޅުވިއެވެ.\nރާއްޖެ އެތެރެވުމުގެ ކުރިން ޓޫރިސްޓުން ތިބޭނެ ތަނެއް އިމިގްރޭޝަން ޕޯޓަލް މެދުވެރިކޮށް ހުށަހަޅަން ޖެހެއެވެ. ނަމަވެސް އޮޅުވާލައިގެން ފަތުރުވެރިން ގެންނަ މައްސަލަތައް އިތުރުވެފައިވާތީ އިމިގްރޭޝަނުން ވިސާ ދޫކުރުމުގެ ކުރިން ފަތުރުވެރިން ބުކިން ހަދާފައިވާ ގެސްޓްހައުސްތަކަށް ގުޅައި ބުކިން ހަދާފައިވޭތޯ އާއި އެތަނުގައި އެއްފަހަރާ ހިދުމަތް ދެވޭ ފަތުރުވެރިންގެ އަދަދު އިމިގްރޭޝަނުން އަންނަނީ ބަލަމުންނެވެ.\nގުޅޭ ޓެގު ޓުއަރިޒަމް މޯލްޑިވްސް އިމިގްރޭޝަން ލޯކަލް ޓޫރިޒަމް


Messi arai Barcelona balinuve salaamaiy kohdheefi | Mihaaru\nމެސީ (ކ) ލަނޑު ޖެހުމަށް ފަހު ސުއަރޭޒާ އެކު އުފާފާޅުކުރަނީ. --ފޮޓޯ: އޭއެފްޕީ\n01 އެޕްރީލް 2018 - 09:247comments\nއެކަމަކު މި ނަތީޖާއާ އެކު އެއް ވަނައިގައި އޮތް ބާސެލޯނާއާ ގާތްކުރަން ދެ ވަނައިގައި އޮތް އެތުލެޓިކޯ މެޑްރިޑަށް ވަނީ ފުރުސަތު ލިބިފަ އެވެ. ބާސެލޯނާ 76 ޕޮއިންޓާ އެކު އެއް ވަނައިގައި އޮތްއިރު 64 ޕޮއިންޓާ އެކު ދެ ވަނައިގައި އޮތް އެތުލެޓިކޯ މިރޭ ޑިޕޯޓިވޯ ލަ ކޮރޫނާ އަތުން މޮޅުވެއްޖެ ނަމަ ނުވަ ބާސެލޯނާއާ ޕޮއިންޓަށް ގާތް ވާނެ އެވެ.\nސެވިއްޔާ އިން މި މެޗުގައި ދެ ލަނޑުގެ ލީޑެއް ނެގުމާ އެކު މިދިޔަ އަހަރުގެ އޭޕްރިލް 8 ވަނަ ދުވަހުގެ ފަހުން ބާސެލޯނާ ފުރަތަމަ ފަހަރަށް ބަލިވާނެ ކަމަށް ބެލެވުނެވެ. ޗެމްޕިއަންސް ލީގުން މެންޗެސްޓާ ޔުނައިޓެޑް ކަޓުވާލާފައިވާ ސެވިއްޔާ އަށް 36 ވަނަ މިނެޓުގައި ގޯލް ޖަހައިދިނީ ފްރާންކޯ ވަސްކުއޭޒް އެވެ. ދެ ވަނަ ގޯލް 50 ވަނަ މިނެޓުގައި ޖެހީ ލުއިސް މުރިއެލް އެވެ.\nބާސެލޯނާ އަށް އުއްމީދެއް ގެނެސްދިނީ 88 ވަނަ މިނެޓުގައި ލުއިސް ސުއަރޭޒް ޖެހި ގޯލުންނެވެ. އޭގެ މިނެޓެއް ފަހުން ފިލިއްޕޭ ކުޓީނިއޯ ދިން ބޯޅައަކުން މެސީ ވަނީ ގޯލް ޖަހައި ބާސެލޯނާ ބަލިނުވެ ސަލާމަތްކޮށްދީފަ އެވެ. މެސީ މި މެޗުގެ ދެ ވަނަ ހާފުގައި ކުޅެން އެރިއިރު، މިދިޔަ އިންޓަނޭޝަނަލް ބްރޭކުގައި އޭނާ އަށް އާޖެންޓީނާ އަށް އެއްވެސް މެޗެއް ކުޅެނުދެވުނެވެ. އިޓަލީ އަތުން މޮޅުވި މެޗާއި ސްޕެއިން އަތުން ބަލިވި މެޗުގައި އޭނާ ހުރީ އަނިޔާގެ ސަބަބުން ކުޅިބަލާށެވެ.\nލީގުގައި ރޭ ރެއާލް މެޑްރިޑް ވަނީ ރަށުން ބޭރުގައި ލަސް ޕަލްމަސް އަތުން 3-0 އިން މޮޅުވެފަ އެވެ. އެ ޓީމު އޮތީ 63 ޕޮއިންޓާ އެކު ތިން ވަނައިގަ އެވެ. މި މެޗުގެ 26 ވަނަ މިނެޓުގައި މެޑްރިޑަށް ކުރި ހޯދައިދިނީ ގަރެތު ބޭލް އެވެ. އަދި 39 ވަނަ މިނެޓުގައި ޕެނަލްޓީއަކުން ކަރިމް ބެންޒެމާ ލީޑު ފުޅާކޮށްދީފައިވަނިކޮށް ތިން ވަނަ ގޯލް ޕެނަލްޓީއަކުން 51 ވަނަ މިނެޓުގައި ޖެހީ ބޭލް އެވެ.


Shahid, Chinage naibu raees aa bahdhalu kuravvaifi | Mihaaru\nފޮރިން މިނިސްޓަރު އަބްދުﷲ ޝާހިދު، ޗައިނާގެ ނައިބު ރައީސްއާ ބައްދަލު ކުރައްވަނީ. --- ފޮޓޯ: ރައީސް އޮފީސް\nފޮރިން މިނިސްޓްރީން މިއަދު ބުނީ ބެއިޖިންގެ ޒިގުއަން ޕެވީލިއަންގައި ބޭއްވި ބައްދަލު ކުރެއްވުމުގައި ރާއްޖެ އާއި ޗައިނާއާ ދެމެދު އޮތް ގުޅުން ބަދަހި ކުރުމާ ގުޅޭ ގޮތުން މަޝްވަރާ ކުރެއްވި ކަމަށެވެ.\nބައްދަލުވުމުގައި ޗައިނާ އަށް އައިސްފައިވާ އިގްތިސާދީ އަދި އިޖުތިމާއީ ތަރައްގީ އަށް ޗައިނާގެ ރައީސް ޝީ ޖިންޕިންއާ ޗައިނާ ސަރުކާރަށް ޝާހިދު މަރުހަބާ ދެންނެވި އެވެ. ޕީޕަލްސް ރިޕަބްލިކް އޮފް ޗައިނާ އުފެދުނުތާ 70 އަހަރު ފުރޭ މުނާސަބަތުގައި މަރުޙަބާ ވިދާޅުވެ، "ވަން ޗައިނާ ޕޮލިސީ" ދިވެހި ސަރުކާރުން ހިފަހައްޓާނެ ކަމުގެ ޔަގީން ކަން ޝާހިދު ދެއްވި ކަމަށް ފޮރިން މިނިސްޓްރީން ބުންޏެވެ.\nމީގެއިތުރުން ރާއްޖޭގެ ތަރައްގީގައި ޗައިނާއަކީ މުހިންމު ބައިވެރިއެއް ކަން ޝާހިދު ފާހަގަ ކުރެއްވި އެވެ.\nޗައިނާގެ ނައިބު ރައީސްގެ ވާހަކައިގައި ބެލްޓް އެންޑް ރޯޑް އިނީޝިއޭޓިވްގައި ރާއްޖެއަކީ މުހިއްމު ގައުމެއް ކަން ފާހަގަކުރެއްވި އެވެ. މި ބައްދަލުކުރެއްވުމުގައި ރާއްޖެއާ ޗައިނާގެ ގުޅުން އިތުރަށް ބަދަހިކުރުމާ ގުޅޭ ގޮތުން ދެބޭފުޅުން އިތުރަށް މަޝްވަރާ ކުރެއްވި ކަމަށް ވެސް ފޮރިން މިނިސްޓްރީން ބުންޏެވެ.\nޝާހިދު އިއްޔެ ވަނީ ޗައިނާގައި ދިރިއުޅޭ ދިވެހިންނާ ވެސް ބައްދަލު ކުރައްވައިފަ އެވެ. ފޮރިން މިނިސްޓްރީން ބުނި ގޮތުގައި އެ ބައްދަލުވުމުގައި ވިސާގެ ކަންތަކުގައި ސަރުކާރުން ގެންގުޅޭ ސިޔާސަތާ ބެހޭ މައުލޫމާތުތައް ޝާހިދު ދެއްވި އެވެ. އަދި ދަރިވަރުންނަށް ދިމާވާ ދަތިތަކާ ބެހޭ މައުލޫމާތު ހޯއްދެވި އިރު، އެއްވެސް ކަމެއް ދިމާވެއްޖެ ނަމަ، އެމްބަސީއާ ގުޅުމަށް ވެސް ޝާހިދު އެދިވަޑައިގެންނެވި އެވެ.\nދެ ދުވަހުގެ ދަތުރެއްގައި ޝާހިދު ޗައިނާ ވަޑައިގަތީ އެ ގައުމުގެ ފޮރިން މިނިސްޓަރު ވާންގް ޔީގެ ދައުވަތަކަށެވެ. މިއީ މި ސަރުކާރުގެ ފޮރިން މިނިސްޓަރުގެ ހައިސިއްޔަތުން ޝާހިދު އެ ގައުމަށް ވަޑައިގެންނެވި ފުރަތަމަ ފަހަރެވެ.\nޗައިނާ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-ޗައިނާ\nކޮބާ ލަދު ޙަޔާތް؟\nވަންގް ގިޝާންއެއް ނޫނޭ. ވާންގް ޗި ޝަން. ޗައިނީސް ޕްރަނައުންސް ކުރަން އެނގޭ މީހެއް ގާތު އަހާލުން ރަނގަޅުވާނެ.\nޒާތެއްގެ ނުތަނަވަސްކަމެއްގެތެރޭ ހުރި ވައްތަރެއް މޫނުމަތިން ޖަހަނީ.\nއިންޑިޔާއާ ގުޅިގެން ރާއްޖެދާނީ ފަހަތަ. އިންޑިޔާގެ ސަބަބުން ރައްޖެ ކުރިނާރަނީ.\nޗައިނާ ރާއްޖޭގެ ތަރައްގީ މީހަގީގަތަކީ.\nރާއްޖެ ކުރިއައްދަނިކޮއް އިންޑިޔާގެ ރޯ އެޖެންޓުން ވަދެ ހަޑިހޭވީ.\nހަގީގަތުގަވެސް ރާއްޖެ މިދެކޭ ތަރައްގީ ކޮއްދިނީ ޗައިނާ. ދިވެހިންވެސް ޗައިނާ ބަލައިގަންފި.\nރައްޖެގެ އަސްކަރީ ވަރުގަދަ ކުރަން ޗައިނާއިން ހެލިކަޕްޓަރުތަކެ ހަދިޔާ ކުރަން ނިމްމާފަ އޮތީ. މިސަރުކާރު އިންޑިޔާގެ މުށުތެރޭ ފިތިފަ.\nކަލޯގަޔާ!! ހާދަ ރުޅިއައިސްސަ އެއިނީ!!\nޗައިނާއަށް ގޮއްސާ ޗައިނާ ނިކަން މޮޅުކޮށްފާ ވާހަކަދައްކާނީ. ހަމަ ވަޒަނުގާ ފައިޖެހުނީ ދެން ގޮވާކަށް ނޮގޮވާކަށް ނޯންނާނެ އެއްޗެއް.


Dhaandhoo gai hingi maaraamaaree ehgai ekehge haalu serious ve Viliingiyyah | Mihaaru\nދާންދޫގައި ހިނގި މާރާމާރީއެއްގައި އެކެއްގެ ހާލު ސީރިއަސްވެ، ވިލިނގިއްޔަށް\nދާންދޫގައި ރޭ ހިންގި މާރާމާރީގައި އަނިޔާވީ މީހާ.-- ފޮޓޯ: އެމްވީކްރައިސިސް\n02 އޮކްޓޯބަރ 2020 - 08:46\nގއ. ދާންދޫގައި ރޭ ހިންގި މާރާމާރީއެއްގައި އެކެއްގެ ހާލު ސީރިއަސްވެ، އިތުރު ފަރުވާ އަށް އެ އަތޮޅު ވިލިނގިލިއްޔަށް ގެންގޮސްފި އެވެ.\nއެ ރަށުން ވާހަކަ ދެއްކި މީހަކު ބުނީ ކެފޭއެއްގެ ތެރޭގައި މާރާމާރީ ހިންގީ ދެ ގުރޫޕުގެ މެދުގައި ކަމަށެވެ. އެއް ގުރޫޕުގައި ތިބީ އުމުރުން 25 އަހަރުގެ ދެ މީހަކާއި 27 އަހަރުގެ މީހެކެވެ. އަނެއް ގުރޫޕުގައި ހަރަކާތްތެރިވީ އުމުރުން 18 އަހަރުން ދަށުގެ ކުދިންނާއި ގާތްގަނޑަކަށް 19 އަހަރުގެ ފިރިހެނެކެވެ. ސީރިއަސް އަނިޔާ ލިބުނީ އޭނާއަށެވެ.\nރޭ 10:30-11:00 އާ ދެމެދު ހިނގި މާރާމާރީގައި ތޫނު އެއްޗަކުން ބޮލަށް ހަމަލާދިނުމުން ފުރަތަމަ ފަރުވާ ދިނީ ދާންދޫ ސިއްހީ މަރުކަޒުގަ އެވެ. ނަމަވެސް ލޭ މަނާނުވުމުން ދަންވަރު 12:15 ހާއިރު، ޑޮކްޓަރާއެކު ވިލިނގިއްޔަށް އެ މީހާ ގެންދިޔައީ އެވެ.\n"ހަޑި އެއްޗެހި ކީމާ، އެ ކުދިންނަށް ގުޅާފައި ކެފޭއެއް ގެންދިޔަ ކަމަށް ވަނީ. އެ ތަނަށް ގެންގޮސްފައި އެތެރޭގައި ހަމަނުޖެހުން ހިންގީ،" ރަށުން ވާހަކަދެއްކި މީހާ ބުންޏެވެ.\nފުލުހުންގެ މީޑިއާ އޮފިޝަލަކު ވިދާޅުވީ ދާންދޫގައި މާރާމާރީއެއް ހިންގައިގެން ރޭ 11:25 ހާއިރު ރިޕޯޓު ކޮށްފައިވާ ކަމަށެވެ. އެ ހާދިސާގައި ތިން މީހަކަށް އަނިޔާ ވެފައިވާ ކަމަށް އޮފިޝަލް ވިދާޅުވި އެވެ.\n"މި މައްސަލައާ ގުޅިގެން މިހާތަނަށް މީހަކު ހައްޔަރުކޮށްފައެއް ނުވޭ. މި މައްސަލަ ފުލުހުން ދަނީ ތަހުގީގު ކުރަމުން،" އޮފިޝަލް ވިދާޅުވި އެވެ.\nފުލުހުން ހަމަނުޖެހުން ގއ. ދާންދޫ ޒުވާނުން\nޑިމޮކްރަސީ އައުމުގެ ކުރިން، މީހަކު ދެކެ ރުޅި އަތުވެއްޖެ ނަމަ "މަ ނޫޅެން އޭނައާ ވާހަކަ ދައްކަން". މިހާރު "އޭނަ އާ އޭނަގެ އާއިލާ މުދާތައް ހޭއަރުވާލާނަން"..ކިޑްނީ ބަލި، ހިތުގެ ބަލި، ލިބޭ ދަރިން ކިބައިގަ ބަލި..\nމަރުވިޔަސް ހެޔޮކަމަށް ދެކިގެން ގޭންގު ހަދައިގެން މާރާމާރީ ހިންގާ ވައްކަންކޮށް ޑްރަގު ވިއްކާ ކަންކަން މަތީގައި ބިއްޖެހިގެން އުޅެފަ ތިމާމެން ވަރުގެ ގައްޑާ ބަޔަކު ނެތިގެން މާރާމާރީ ހިންގާ މަރުގެ ތުންފަތް މައްޗަށް ދިޔައީމަ ދެންވީި ދައުލަތުގެ މުއައްސަސާތަކުގެ އެހީގައި އެއްތަނުން އަނެއްތަނަށް އުފުލާ ދުއްތުރާތަކެއްގެ ތެރެއަށް އެހެން މީހުން ވައްޓާލަން. މާދެން ގަދަ ބަޔެކޯމީ... ކޮބާ ތިޔަ ގެންގުޅޭ ގޭންގު އެކުވެރިން މިއަދު.. ބަލަ މާ ގައްޑާވާނެ5އިރު ނަމާދުކޮށް ގުރުއާން ކިޔަވާ ވަޒީފާއަކަށްކޮސް މީހަކާ އިނދެލައިގެން ދަރީގެ އިނގިލީގައި ހިފާލައިގެން އަތިރިމަތީ ހިނގާލިއްޔާ. އެހެން އުޅެވެބް އޮއްވާ ކިހިނެއްތަ މި މީހުން މި އުޅެނީ.....\nމިއީ މައިންބަފައިން އެމީހުންގެ ދަރިންނަށްވެފައިވާ އިހުމާލު.\nގިނަ ޒުވާނުން ވަނީ މަސްތުވާތަކެތީގަ ހަލާކުވެފަ. ތިއީ ފަޅުކޮއްލަން ޖެހޭ ރަށެއް.\nރަށް ގޯހެއް ނުވާނެ. ބަޔަކު ކަމެއް ކުރިއެކޭ ކިޔާފައި 'ރަށަށް' އަދަބެއް ދިވިގެން ނުވާނެ.\nތީ ޑްރަގްގެ ހާތްޔެކެވެ. ދެން ކާކު ވަކިހައްޔަރު ކުރާނީ ހުރިހާމިހުންވެސް ތިބީ އެބަޔަކާއި ގުޅިފައެވެ.\nކިހިނެއް މިރަށުގެ ކަމެއްކުރާނީ، ހުރިހާާ ޒުވާާނުން ނަކީ ޕާޓޭން. މިދިޔަ ހަފްތާގަ ބީޗް ހައުސް ފަޅާލާ 1 ލައްކަ ރުފިޔާގެ ސިގިރެޓް ވަގަށްނެގީ. މިހާރު ވަގު ސިގިރޭޓުން ލިބުނު ލާރި ބަހަން ނޭގިގެން އެއުޅެނީ.\nމިރަށުކައުންސިލަރު ވާގިދިނީ މާރާމާރީހިންގުމަށް


Ras Online - ޗެއަރޕާސަން އިންތިހާބުން ޔަގީންވީ ރައްޔިތުން ސަރުކާރާއި ރައީސް ޞާލިޙު ބަލައިގެންފިކަން\nޗެއަރޕާސަން އިންތިހާބުން ޔަގީންވީ ރައްޔިތުން ސަރުކާރާއި ރައީސް ޞާލިޙު ބަލައިގެންފިކަން\nއަހުމަދު މަސްނޫމް 16 މޭ 2022 - 17:52\nރާއްޖޭގައި އޮތް އެންމެ ބޮޑު ސިޔާސީ ޕާޓީ، އެމްޑީޕީގެ ޗެއަރޕާސަން ހޮވުމަށް ބޭއްވި އިންތިހާބު ހޮނިހިރު ދުވަހު އެ ވަނީ ބާއްވާ ނިމިފައެވެ. ފޯރިގަދަ، ވާދާވެރި އެއިންތިހާބުގައި ރައީސް ނަޝީދުގެ ތާއީދާއެކު އިންތިހާބަށް ނުކުތް އިމްތިޔާޒް ފަހްމީ ބޮޑު ތަފާތަކުން ބަލިކުރެއްވުމަށްފަހު، އިންތިހާބު ކާމިޔާބުކުރެއްވީ ރައީސުލްޖުމްހުރިއްޔާ އިބްރާހީމް މުހައްމަދު ޞާލިހުގެ ތާއީދާއެކު އެ ގޮނޑިއަށް ވާދަކުރެއްވި ކެންޑިޑޭޓްގެ ގޮތުގައި ގިނަ ބަޔަކު ގަބޫލުކުރާ އިކޮނޮމިކް މިނިސްޓަރ ފައްޔާޟް އިސްމާއީލެވެ.\nމި އިންތިހާބަކީ ފައްޔާޟާއި އިމްތިޔާޒް ވާދަކުރެއްވި އެމްޑީޕީގެ އެތެރޭގެ އިންތިހާބެއްނަމަވެސް، މިއިންތިޚާބަށް މުޅި ރާއްޖޭގެ ސަމާލުކަން ހުއްޓުނީ މިއިންތިޚާބުގެ ފަހަތުގައި މުޅިން އެހެން ކަމެއް އޮތް ކަމަށް ޔަގީން ކުރެވޭތީއެވެ. މިއިންތިޚާބު ކާމިޔާބު ކުރާނީ ކޮންބައެއްތޯ ނުވަތަ ކާކުތޯ ބެލުމުގެ ޝައުޤުވެރިކަން ގިނަ ރައްޔިތުންގެ ހިތްތަކުގައި އުފެދުނީ މުޅިން އެހެން ސަބަބުތަކާއި ހުރެއެވެ. އެމްޑީޕީގެ ވެސް އަދި ދިވެހި ރައްޔިތުންގެ ގިނަ ބަޔަކު ގަބޫލުކުރީ ޚާއްޞަކޮށް އެމްޑީޕީގެ ޗެއާ ޕާސަންގެ އިންތިޚާބަކީ އެމްޑީޕީގެ 2023 ގެ މަގުޗާޓު ކުރަހައިދޭ އިންތިޚާބެއްގެ ގޮތުގައެވެ. އެހެން އިބާރާތަކުން ދަންނަވާނަމަ މިއިންތިޚާބުގައި ވާދަކުރައްވާތަން ގިނަ ބަޔަކަށް ފެނުނީ އެމްޑީޕީގެ ރައީސް މުހައްމަދު ނަޝީދާއި ރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހެވެ.\nއެމްޑީޕީގެ ޗެއަރޕާސަން އިންތިހާބުގެ ކެމްޕެއިން ކުރިއަށްދިޔައިރުވެސް ގިނަ ބަޔަކު ގަބޫލުކޮށްގެން ތިބީ މިއީ ރައީސް ސާލިހާއި ރައީސް ނަޝީދުގެ ތެރެއިން ޕާޓީގައި ތާއީދު ބޮޑީ ކޮން ބޭފުޅެއްގެތޯ ކަނޑައެޅިގެންދާނެ އިންތިހާބެއް ކަމަށެވެ. އަނެއް ބަޔަކު ދުށީ މިއީ ޕާޓީގެ ރިޔާސީ ޓިކެޓް ޔަގީންކޮށްދޭ އިންތިހާބެއްގެ ގޮތުގައެވެ. ކޮންމެއަކަސް ޕާޓީގައި މިވަގުތު ތާއީދު ބޮޑީ ކޮން ބޭފުޅަކަށްކަން ނުވަތަ ކޮން ފެކްޝަނަކަށްކަން މި އިންޔިހާބުން އެނގިގެން ހިނގައްޖެއެވެ. ރާއްޖޭގެ އެންމެ ބޮޑު ސިޔާސީ ޕާޓީގެ އަޣްލަބިއްޔަތު އޮތީ ރައީސް ސާލިހުއާއެކުކަން އިންތިހާބުން ބުނެދީފިއެވެ. ޕާޓީގެ ގައުމީ މަޖިލީހާއި ރައްޔިތުންގެ މަޖިލީހުގެ ބޮޑު އަޣްލަބިއްޔަތެއް އޮތީ ރައީސް ޞާލިހަށްކަން މާކުރިން ވެސް އޮތީ ކަށަވަރުވެފައެވެ. މިފަހަރުގެ ނަތީޖާއިން މިދެއްކީ މިހާރު ޕާޓީގެ ގިނަ މެންބަރުންގެ ތާއީދު އޮތް ގޮތެވެ.\nރައީސް ނަޝީދުގެ އެންމެ ގާތް ބޭފުޅުންގެ ގޮތުގައި ބެލެވުނު ބައެއް ބޭފުޅުންވެސް ތިބީ ރައީސް ސާލިހާއެކުގައިކަން މިއިންތިޚާބުން އެނގިގެން ދިޔައެވެ. މިއީ މިއިން ދުވަހަކުވެސް އެމްޑީޕީން ފެނުނު މަންޒަރެއް ނޫނެވެ. މިއިންތިޚާބުގެ ކުރިންވެސް އެމްޑީޕީގެ ތެރޭގައި ހިނގާ ކަންކަމުގައި ރައީސް ސާލިހުގެ ފެކްޝަން ބައްޔެއް ނުވެއެވެ. މިފަހަރު މިއޮތީ އެކަން މާބޮޑަށް އެނގި ޔަގީންވެފައެވެ. އެމްޑީޕީއަކީ ވަކި ބޭފުޅެއްގެ ވަށައިގެން އެނބުރޭ ބަޔަކު ތިބި ޕާޓީއެއް ނޫންކަމާއި އެމްޑީޕީގައި ރޫހާނީ ލީޑަރަކު ނުހުންނާނެ ކަމާއި، އެމްޑީޕީއަކީ ޑިމޮކްރަސީގެ ހަމަތަކުގެ މަތިން ހިނގާ، ޑިމޮކްރެޓިކް ޕާޓީއެއްކަން ޗެއަރޕާސަންގެ އިންތިހާބުން މިވަނީ ސާބިތުކޮށްދީފައެވެ.\nއެމްޑީޕީގެ ޗެއަރޕާސަންގެ އިންތިހާބުން ސާފުވެގެން ދިޔަ އަނެއް ކަމަކީ، ރައީސުލްޖުމްހުރިއްޔާ އިބްރާހީމް މުހައްމަދު ޞާލިހުގެ ސަރުކާރު ރައްޔިތުން ބަލައިގެންފައިވާ މިންވަރެވެ. ބައެއް ފަރާތްތަކުން ބުނާގޮތުން މިއީ ރައްޔިތުންގެ މަޖިލީހުގެ އިންތިހާބަށްފަހު ރައީސް ސާލިހުގެ ސަރުކާރަށް ލިބުނު އެންމެ ބޮޑު ކާމިޔާބީއެވެ. ސަރުކާރުން ކޮށްދީފައިވާ އަދި ކޮށްދެމުން ގެންދާ ކަންކަން ރައްޔިތުން ބަލައިގަންނަ ކަމުގެ އަލިގަދަ ހެއްކެކެވެ. ކޯވިޑް ބަލިމަޑުކަމާއެކު މުޅި ދުނިޔެއަށް ކުރިމަތިވި ދަތި އުނދަގޫ ހާލަތުން އަރައި ނުގަނެވި ގައުމުތަކުގެ ރައްޔިތުން ހާލުގައި ޖެހި ސަރުކާރުތަކާއި މެދު ރައްޔިތުން ހިތްހަމަނުޖެހި، ސަރުކާރުތަކާއި ދެކޮޅަށް ނުކުމެ ސަރުކާރުތައް ވައްޓާލައި ވަޒީރުންގެ އިތުބާރު ގެއްލި ވަޒީރުން އިސްތިއުފާ ދެމުންދާ މަންޒަރު ފެންނަމުންދާ މިފަދަ ދުވަސްވަރެއްގައި، ސަރުކާރު ހިންގާ މައި ޕާޓީގެ ޗެއަރޕަސަން އިންތިހާބުގައި ސަރުކާރުގެ މިނިސްޓަރަކަށް ރައްޔިތުންގެ ބޮޑު އަޣްލަބިއްޔަތެއް ލިބުމަކީ ސަރުކާރާއި މެދު ރައްޔިތުން ހިތްހަމަޖެހޭކަމާއި ޕާޓީގެ މެންބަރުން ޕާޓީގެ ވެރިކަން ދަމަހައްޓަން ބޭނުންވާކަން ދައްކައިދޭ އަލިގަދަ ހެއްކެކެވެ. އެހެންނޫންނަމަ ރައްޔިތުން ނުކުމެ ވޯޓުދޭނީ ސަރުކާރުގެ ވަޒީރާ ދެކޮޅަށްކަން ކަށަވަރެވެ.\nއިންތިހާބުގެ ކެމްޕޭންގައި ރައީސް ސާލިހުގެ ފެކްޝަނާއި ދެކޮޅަށް އެންޓި ކެމްޕެއިން ކުރަމުން ވެސް ގެންދިޔައެވެ. އެކިއެކި އިލްޒާމްތައް ދިޔައީ އަޅުވަމުންނެވެ. ސަރުކާރާއި ވަޒީރުގެ އިސްތަށިފުޅުގައި އެޅުވި ބޮޑެތި ތުހުމަތުތަކާއި ރައީސް ނަޝީދުގެ ސަރުކާރުން ފެނިގެންދިޔަ ނުފޫޒު ގަދަ މަތީ ބޭބޭފުޅުން، އެޑްވައިޒަރުން، ރައީސް އޮފީހުގެ މިނިސްޓަރުން ބައެެއް ކެބިނެޓް ވަޒީރުން އަދި ކުންފުނި ތަކުގައި ތިއްބެވި ވެރިން ރައީސް ސާލިހުގެ ފެކްޝަނާއި ދެކޮޅަށް މަސައްކަތް ކުރެއްވިއިރުވެސް މި ނަތީޖާ ނިކުތުމަކީ ރައީސް ސާލިހަށް އެމްޑީޕީގެ މެންބަރުންގެ ތާއީދު އޮތް މިންވަރު ދޭހަވާކަމެކެެވެ. މީގެކުރިން ރައީސް ނަޝީދާއި ރައީސް ނަޝީދުގެ ފެކްޝަނަށް ތާއީދު އޮތްކަމަށް ބެލެވުނު އަތޮޅުތަކުން ވެސް ވަނީ ރައީސް ސާލިހަށް ތާއީދުކުރާކަން ފައްޔާޒަށް ދިން ވޯޓުން ދައްކުވައިދީފައެވެ. އެގޮތުން މިބަދަލު ފެނުނު ބޮޑެތި އަތޮޅުތަކުގެ ތެރޭގައި ބ އަތޮޅު، ބޮޑު ތިލަދުންމަތި، އައްޑޫ ސިޓީ، ނ އަތޮޅު، މ އަތޮޅު، ފ އަތޮޅު އަދި ދ އަތޮޅު ހިމެނެއެވެ.\nމި އިންޔިހާބާއެކު ސަރުކާރަށް އޮތް ތާއީދު ހާމަވެފައިވާއިރު، ދެން އޮތީ ކުރިއަށް އޮތް ރިޔާސީ އިންތިހާބެވެ. އެއިންތިހަބަށް ތައްޔާރުވާން ނެގި ޓެސްޓުން އެއޮތީ ކިތަންމެ ރަނގަޅަކަށް ވެސް ފާސްވެފައެވެ. ރިޔާސީ އިންތިހާބަށް ދާއިރު މި ސަރުކާރަށް ތާއީދު އޮތް މިންވަރު އެ ދަނީ ހާމަވަމުންނެވެ. ހަމައެކަނި ޔަގީން ނުވާކަމަކީ އެމްޑީޕީގެ ޓިކެޓް ދޭނެ ފަރާތެކެވެ. ރިޔާސީ ޕްރައިމަރީއެއް ބޭއްވިޔަސް މިހާރު އެމްޑީޕީގައި އެންމެ ތާއީދު ބޮޑީ ކޮން ބޭފުޅަކަށްކަން ސާފުކޮށް އެ އޮތީ ހާމަވާށެވެ. އެއީ ރައީސުލްޖުމްހުރިއްޔާ އަދި އެމްޑީޕީގެ އެންމެ އިސް ލީޑަރު އިބްރާހިމް މުހައްމަދު ސާލިހުކަމާއިމެދު ޝައްކު އުފައްދާނެ ޖާގައެއްވެސް މިހާރަކު ނެތެވެ. ޗެއަރޕާސަން އިންތިހާބުގެ ނަތީޖާ އެހާވެސް ސާފެވެ.


Sarukaarun Adeeb Raheenukoh Traffic Kuran Ulhey Kamuge Thuhumath Kurevidhaane - Vaguthu\nސަރުކާރުން އަދީބު ރަހީނުކޮށް، ޓްރެފިކް ކުރަން އުޅޭކަމުގެ ތުހުމަތު ކުރެވިދާނެ!\nކުރީގެ ނައިބު ރައީސް އަހްމަދު އަދީބު – ވަގުތު އިމޭޖްސް: އަމީން ފަހްމީ\nކުރީގެ ނައިބު ރައީސް އަހްމަދު އަދީބު އިންޑިއާ އަށް ފޮނުވާއިރު އަދީބުގެ އަރިހުގައި ފުލުހުންނާއި ކަރެކްޝަނަލް ސާވިސްގެ އޮފިސަރުން ހަރަކާތްތެރިވެއްޖެނަމަ އެކަން ވާނީ ކިޑްނެޕްކޮށް، ރަހީނުކޮށް، ޓްރެފިކިންގެ އަމަލަކަށް ކަމަށް ރާއްޖޭގެ ކުރީގެ ފޮރިން މިނިސްޓަރ ޑރ.އަހްމަދު ޝަހީދު ވިދާޅުވެއްޖެއެވެ.\nޤާނޫނީ ދާއިރާ އިން މަތީތައުލީމް ހާސިލް ކުރައްވާފައިވާ ޝަހީދަކީ މިހާރު ދީނީ މިނިވަންކަމާއި ދީނީ ގަބޫލު ކުރުންތަކާއި ބެހޭ އދ.ގެ ހާއްސަ މަންދޫބެވެ.\nއަދީބު ރާއްޖެ އިން ބޭރަށް ފޮނުވަނީ ފުލުހުންނާއި ކަރެކްޝަނަލް ސާވިސްގެ އޮފިސަރުންނާއި އެކުގައި ކަމަށް ސަރުކާރުން ވިދާޅުވުމާއި ގުޅިގެން ޝަހީދު ކުރެއްވި ޓްވީޓެއްގައި ވިދާޅުވީ ރާއްޖެ އިން ބޭރުގައި ދިވެހި ސަރުކާރުގެ ޤާނޫނީ ބާރު ނުހިނގާނެ ކަމަށެވެ. "ހިންގަން އުޅެފިނަމަ ވާނީ ކިޑްނެޕް، ހޮސްޓެޖް، ޓްރެފިކިން ފަދަ އަމަލަކަށް" ޝަހީދު ވިދާޅުވިއެވެ.\nRaajje in beyruga dhivehi sarukaaruge jurisdiction eh nuhigaane. Ehen qawegga amdhun nuhigaane. Hingan ulhefinama vaanee “kidnap” “hostage” “trafficking” fadha amalakah!\n— Ahmed Shaheed (@ahmedshaheed) June 12, 2019\nއަދީބު ބަލަހައްޓަން ފުލުހުންނާއި ކަރެކްޝަނަލް ސާވިސްގެ އޮފިސަރުން ރާއްޖެ އިން ބޭރަށް ދިއުމަށް ނިންމާފައި ވާތީ ކުރީގެ ޕްރޮސެކިއުޓަރ ޖެނެރަލް އަހްމަދު މުއިއްޒު ވެސް ވަނީ އެކަމާއި ސުވާލު އުފައްދާފައެވެ. މުއިއްޒު ކުރެއްވި ޓްވީޓެއްގައި "އެގައުމުގައި އޭނާ އަށް ތަންތަނަށް ނުދެވޭ ގޮތައް ހިފަހައްޓާފައި ހުރީ އެގައުމުގެ ޤާނޫނާއި ޚިލާފަށް ކަމަށް ބުނެ އަދީބު ދަތުރުކުރާ ގައުމެއްގެ ކޯޓެއްގައި އަދީބު މިނިވަންކަމުގެ އަމުރަކަށް އެދިއްޖެނަމަ ދިވެހި ސަރުކާރަށް އެމައްސަލަ ދިފާޢު ކުރެވޭނެތޯ؟" މުއިއްޒު ވަނީ ސުވާލު ކުރައްވާފައެވެ.\nއަދީބު ރާއްޖެ އިން ބޭރަށް ފޮނުވަން ސަރުކާރުން ހުއްދަ ދިނުމުން މިއަދު ބައެއް މުއައްސަަސާތަކުގެ ވެރިން ވަނީ ރައްޔިތުންގެ މަޖިލީހަށް ހާޒިރުކޮށްފައެވެ. ސަރުކާރުން ވަނީ އަދީބު ފުރައިގެން ދިޔަ ނަމަވެސް އެނބުރި އަންނާނެ ކަމުގެ ޔަގީންކަން އޮތް ކަމަށް މިއަދު ރައްޔިތުންގެ މަޖިލީހުގައި ވިދާޅުވެފައެވެ.\nޖޫން 13, 2019 00:05\nބަލަ އިމްރާނަކީވެސް ލޯޔަރެކޯ! ރައީސްއަކީ ގައިމު ލޯ ހަދަން އުޅުނު މީހެއް. ކިހިނެއްމިވަނީ. މީ ކޮންކަހަލަ ސަރުކާރެއް!\nޖޫން 13, 2019 10:15\nއިމްރާނަކީ، ކޮންތާކުން ލޯ ކިޔަވައިގެން ހުރި މީހެއް. އެހެން ނޫނަސް މިތާނގަ މިހާރު ގާނޫނު ހިނގާތަ؟ ބޮޑެތި ކުށްވެރިން އެތިބީ މިނިވަންވެ ކުށެއް ނުކުރާ ބަޔަކަށްވެފަ. އިމްރާނަކީވެސް، ޖިނާއީ ކުށެއް ކުރެވި ހުކުމް ތަންފީޒު ކުރި މީހެއް. ވަޒީރުންގެ ޝަރުޠުގައި އިނދޭ ޖިނާޢީ ކުށެއް ޘާބިތު ނުވުމަކީ ޝަރުޠެއްކަމަށް. އެހެންވީމާ، ދެން ކޮން ޤާނޫނެއް މިތާނގަ މިހިނގަނީ. އާއްމު ރައްޔިތު މީހާގެ ހައްޤު ގެއްލެން ފެށީމަ ދެން ތެޅިގަންނާނެ. މާލީއެކޭ މިތަނެކޭ އެއްފަދަ. މަދުވަނީ މުސްލިމުންގެ ގަތުލް އާއްމު އެކަނި.\nޖޫން 13, 2019 10:17\nއިމްރާނަކީ، އިސްލާމްދީނުގެ ކަންކަން އެނގިފަ ހުރުމުން ޝޭހެއް. ނިކަން ބުނެބަލަ ބްރޯގެ އެސައިންއިން އެދައްކާދެނީ ކޯންޗެއް؟ ޑެވިލްސް ހޯންއެއްނޫންތޯ އިސްލާމީ ޢިލްމުވެރިން އެއަށްކިޔަނީ. އަދި އެއީ ބްލެކް މެޖިކް ހަދާ ޝައިޠާނާއަށް އަޅުކަންކުރާ މީހުން ބޭނުންކުރާ ސައިންއެއް ނޫންތޯ؟ މީގެން މިއެނގެނީ، ބްރޯއަކީ ބިރުވެރި މީހެއްކަން. ޑެވިލްގެ އައުވާނެއްކަން.\nޖޫން 13, 2019 11:10\nއެމީހުން އުޅުނީ މަސްކައްކާލޯ ހަދަން.\nޖޫން 13, 2019 00:40\nތިވަނީ ރަނގަޅަށް ތިޔަކޮންނަނީ އަމިއްލަ އަތުން ކަށްވަޅު.\nވީހާއަވަހަކަށް ވީހާ ފުނަކަށް ކޮނެލާތި . ކަފުނާނުލައި ވަޅުލާތަން ބަލަންތިބޭ<؟\nއާޚިރުގައި ފާތިހާދުވަސް ވެސް ނޭގޭނެ.\nބޮޑުވަރަކަށް " ޚަޝޫޖީ" ހަނދާން ކޮށްލާ\nޖޫން 13, 2019 09:11\nޕްލޭނެއްގެ ދަށުން ފޮނުވާލަނީ އެކަންފޮރުވަން ޙާޟިރު ކުރަނީ. ޙަޤީޤަތް. ޢެމްޑީޕީގެ ޔަހޫދީ އުކުޅު.\nޖޫން 13, 2019 01:04\nއަދީބު ބުރޯވަރެއް ހަމަނެއް އަދީބު އެއްމެއެއްޗެއް ބުންޏަސް މުޅިގައުމު ކައްކުވާލާނެ ކިރުހުސްވެފާވާ ގެރިއެއްގެ މިސާލުގާ ނަސީދު ބާކީވަނީ ކުރިޔައްއޮތް ދުވަސްތަކުގާ މިހެއްވެ އަދީބު ބުރޯދެކެ އމޑޕ މިހުން ބިރުގަނޭ\nޖޫން 13, 2019 03:54\nބޮޑަށް ހީވަނީ ޕްލޭނެއްގެ ދަށުން އަދީބު ފިލަން ފުރުސަތެއް ދޭނީހެން.\nޖޫން 13, 2019 06:45\nދުނިޔޭގެ އެހެން ތަންތަނުގައިވެސް މިފަދަ ބޮޑެތި ކުއްވެރިން އެއްތަނުން އަނެއްތަނަށް ބަދަލުކޮށް ކަންތަށް ކުރަނީ ފުލުހުންނާއި އަދިއިތުރުން ޖާސޫސުން ނާއި ހަށިފާރަވެރިންވެސް ބައިތިއްބައިގެން ! ދެން ކިޑްނެޕް ، ހޮސްޓެޖް ، ޓްރެފިކް އަމަލަކަށް ވާނެ ގޮތެއް ނޯންނާނެ !\nޖޫން 13, 2019 08:52\nފިލާނެ ކަޝަވަރު ބޭރައްދެވޭނެކަންކަށަވީއްސުރެން ގުޅިފާވާކިތަންމެބަޔަކުފުރާފި ދެންތިބޭބަލަން\nޖޫން 13, 2019 10:22\nސަރުކާރުގެ ބޭނުމަކީވެސް އެއީ. ޖަލުން ދޫކޮށްލަން މަޖްބޫރުވީ، އެކަމަކު މިގައުމުގައި ހުރެއްޖެނަމަ، ބިރުވެރި މީހެއް. ބޮސްމީހާވެސް ދުއްވާލާނެކަން ކަށަވަރުވާތީ އަވަހަށް ފޮނުވާލަނީ. އެކަމަކު މިމީހުންނަށް ނޭނގޭ ކަމަކީ، މިކަލޭގެ ބޭރުކޮށްލީމަ ދެން ހިންގާނެ ޖަރީމާއެއް މިތަނުގައި ވެރިންގެ ގޮތުގައި ތިބި ސިކުނޑި އުނި މީހުނަށް ނޭނގުން.\nޖޫން 13, 2019 14:16\nއެހެންވިއްޔާ އަދީބު އިންޑިޔާއަށް ގެންގޮސްފައި ޓްރެފިކް ޕޮލިހަކަށް ހަދަންވީނު! އޭރުން ތި މައްސަލައެއް ނުނިކުންނާނެ!


FVM Narudhama Nizaamugai massalthakeh, Varey vehumun Beynun nukurevey!\nފުވައްމުލައް ސިޓީ ނަރުދަމާ ނިޒާމުގެ ބޭނުން ނުކުރެވިފައި\nފުވައްމުލަކު ނަރުދަމާ ނިޒާމުގައި މައްސަލަތަކެއް، ވާރޭވެހުމުން ބޭނުން ނުކުރެވޭ!\n26 އޮކްޓޯބަރ 2019, 12:50 |\nފުވައްމުލައް ސިޓީ ނަރުދަމާ ނިޒާމު ރަސްމީކޮށް އިފުތިތާހުކޮށް ހުޅުވީ ނިމުނު ރިޔާސީ އިންތިޚާބަށް ތައްޔާރުވެފައި ވަނިކޮށް ބޮޑު ރަސްމިއްޔާތަކާއެކު 14 ސެޕްޓެމްބަރު 2018 ގައެވެ. ރައީސް ޔާމީނުގެ ސަރުކާރުން ފެއްޓި ފުވައްމުލައް ސިޓީގެ ފެނާއި ނަރުދަމާގެ މަޝްރޫއަކީ ރައީސް މައުމޫނުގެ ވެރިކަމުއްސުރެން ބަޖެޓްކުރެވި އަދި ފެނިގެއްލެމުން އައި ބޮޑު ޕްރޮޖެކްޓެކެވެ.\n300 މިލިޔަން ރުފިޔާގެ މި މަޝްރޫއުގެ މަސައްކަތް ހަވާލުކުރެވުނީ ސްރީލަންކާގެ ސިއެރާ ކުންފުންޏާއެވެ. މަޝްރޫޢުގެ އަމަލީ މަސައްކަތް ފެށުމުގެ ރަސްމިއްޔާތު ބާއްވާފައި ވަނީ 2016 ވަނަ އަހަރު އޮކްޓޯބަރު މަހު 10 ވަނަ ދުވަހުއެވެ. އެއީ 2018 ވަނަ އަހަރު މާރޗް މަހު (ދޮޅު އަހަރުގެ މުއްދަތުގައި) މަސައްކަތް ނިންމާގޮތަށެވެ. ނަމަވެސް މަސައްކަތް ނިންމުމުގެ ރަސްމިއްޔާތު ބާއްވާފައި ވަނީ އެއިގެ6މަސްފަހުން އެ އަހަރު ސެޕްޓެމްބަރު މަހުގައެވެ. އެއިރުވެސް މަސައްކަތްތައް ނުނިމެވެއެވެ. މަސައްކަތް ނިންމައި ފެނަކައާއި ހަވާލުކުރުމަށްފަހު ސިއެރާއި ކުންފުނިން ދިޔައީ މިއަހަރުގެ ކުރީ ކޮޅުގައެވެ.\nފުވައްމުލަކުގެ ނަރުދަމާ ނިޒާމަކީ ގިނަގޮތްގޮތުން ދިރާސާކުރެވެ ރަށާއި އެނެމް އެކަށޭނަ ގޮތަށް ފަރުމާކުރެވި ގާއިމުކުރެވިފައިވާ ހައިބްރިޑް ސިސްޓމެކެވެ. އެއީ ގްރެވިޓީއާއި ވެކިއުމް އަދި ޕަމްޕްވެސް ބޭނުންކުރާ ގޮތަށެވެ. ގޭގެ ފާޚާނާ ޖަންކްޝަން ތަކުން މަގުގައި ހުންނަ ޖަންކްޝަނަށް ފެނާއި ނަޖިސް ގެންގޮސްދެނީ ގްރެވިޓީގައެވެ. ރަށުގެ ދެ ހިސިާބަކަށް ނަޖިސްތައް ގެންގޮސްދެނީ ވެކިއުމް ސިސްޓަމުންނެވެ. އެއީ ޣާޒީމަގުން އިރު-ދެކުނަށާއި(އޭ، ބީ) ހުޅަނގު-އުތުރު (ސީޑީ)ގައި ހުރި ޖަންކްޝަންތަކުން ފެނާއި ނަޖިސް ދެބަޔަކަށް ގެންގޮސް ޖަމާކުރެވެނީ2ސެޕްޓިކް ޓޭންކަށެވެ. އަދި މި ދެ ކަލެކްޝަން ޕޮއިންޓަށް ޖަމާވާ ނަޖިހާއި ފެން މިސްކިމަގު ގައި ހުންނަ މައި ސްޓޭޝަނަށް ޖަމާކުރެވި ޓްރީޓް ކުރުމަށްފަހު ޕަމްޕް ސިސްޓަމް މެދުވެރިކޮށް ރަށުން ބޭރުކުރާގޮތަށެވެ.\nމިސިސްޓަމުގައި ހިމެނޭ ވެކިއުމް ބަޔަކީ މުހިންމު ބައެކެވެ. އެއީ ފެން ނުވަންނަގޮތަށް (ވޯޓަރ ފްރޫފް) ‘އެއަރ ޓައިޓް’ ސިސްޓަމަކަށް ވެގެން ނޫނީ މިސިްޓަމް މަސައްކަތެއް ނުކުރާނެއެވެ.\nނަރުދަމާގެ މަސައްކަތް ސިއެޜާ ކުންފުނިން ކުރަމުން ދިޔައިރުވެސް ވަރަށް ބޮޑެތި އިހުމާލުކަތެއް ހުރިކަމުގެ ޝަކުވާ އޮތީ ބޮޑެވެފައެވެ. އަދި އެފަދަ އިހުމާލުތަކުގެ ސަބަބުން މީހުންގެ މުދަލަށް ވެސް ބޮޑެތި ގެއްލުންތަކެއް ލިބިފައި ވެއެވެ. ރައީސް ޔާމީނުގެ ވެރިކަމުގެ ދުވަސްވަރުގައި ސިޓީ ކައުންސިލަށް އެއްވެސް ކަމަކު ބަސް ބުނެވޭނެ ޖާގައެއް ދީފައެއް ނުވެއެވެ. އެއާއެކު ފުވައްމުލަކުގެ ނަރުދަމާ ‘ހިތު ހުރިގޮތަކަށް’ ހަދާ ނިންމާލައި މަސައްކަތާއި ހަވާލުވި ކުންފުނިން ވަނީ ރަށުން ފުރައިގެން ދިޔައީއެވެ. ރަށުން އެމަސައްކަތާއި ދެން ހަވާލުވީ ފެނަކައިން-ފުވައްމުލައް ނެވެ. ފެނަކަ-ފުވައްމުލަކުގައި އެސިސްޓަމް މިޙާރު ހިރި ހާލަތު ދަނެގަނެވޭ ވަރުގެ ގާބިލް ކަމެއް ވެސް ނެތްކަމަށް މައުލޫމާތު ލިބެއެވެ.\nސިއެރާ ކުންފުނީގެ ބެލުމުގެ ދަށުން ރަށުގެ ގިނަ ގޭގެއަށް ފެންހޮޅިއާއި ނަރުދަމާ ގުޅާފަި ވެއެެވެ. އެކަމަކު އަދިވެސް ނަރުދަމާ ނުގުޅާ ހުރިގޭތަށް ހުރިކަމަށް ފުވައްމުލައް ސިޓީ ކައުންސިލްގެ ޑެޕިއުޓީ މޭޔަރ މުހައްމަދު ޟިރާރު ވިދާޅުވެއެވެ.\nނަރުދަނާ ސިސްޓަމާއި ގޭގޭގެ ހޮޅީ ކޮޅުތައް ގުޅާލައި ބޭނުންކުރަން ފެށިފަހުން 3-4 ފަހާރާ ފުވައްމުލަކުގައި ފެންބޮޑުވެއް ނަރުދަމާ ސިސްޓަމުގެ މައްސަލަތައް އެންމެ އާދައިގެ މީހާއަށްވެސް ހާމަވާނެ ފެށިއެވެ. ގޭގޭގެ ފާޚާނާ ތަކުގައި ފެން ބޮޑުވުމާއި ކުރިމަލި ލާން ޖެހުނެވެ. ޖަންކްޝަންތައް ފުރިގެން މަގުމައްޗަށް ނަޖިސް ފެނާއެކު ދައުރުވާން ފެށިއެވެ. ފެންނުވަންނަ ގޮތަށް ހަދާފައިވާ ވެކިއުމް ސިސްޓަމާއި ގުޅިފައވާ ޕްރެޝަރ ޕަމްޕް ޖަންކްޝަންތަކުގައި ފެންބޮޑުވެ އެސިސްޓަމް މަސައްކަތް ކުރުން ހުއްޓާލައެވެ. އެހިސާބުން މުޅި ސިސްޓްމް ފެއިލްވެގެން ދެއެވެ. ވެކިއުމް ސިސްޓަމްތަކުގެ ބޮޑުބައެއް މަސައްކަތް ނުކުރާކްނ އެނގުނެވެ.\nއެއާއެކު އާއްމު ރައްޔިތުންނަށް ދިމާވާ ތަކުލީފު ބޯޑުވެގެން ދިޔައީ ގިނަ ގެތަކުގެ ކުރިން ހުރި ސެޕްޓިކް ޓެންކްތައް ތަޅާލައި ނަރުދަމާ ނިޒާމާއި ގުޅާފައި ވުމުން އަނބުރާ ކުރީގެ ސިސްޓަމަށް ދެވޭނެ ގޮތެއް ނެތެވެ. އަދި މިހާރު ހުރި ސިސްޓަމުން ދިމާވާ އުނދަގޫ އެހާބޮޑެވެ. އަނެއްބަިއ ގޭތަކަން ނަރުދަމާ ނިޒާމާއި ގުޅާފައިވާ ހޮޅިތައް އަލުން އަނބުރާ ކުރީގެ ގޮތަށް ބަދަލުކުރަނީއެވެ.\nނަރުދަމާގެ ނިޒާމު ބޭނުންކުރާނެ ގޮތާއ،ި ނުކުރާންވީ ކަންތައްތަކުގެ މައުލޫމާތު އާއްމުު ރައްޔިތުން ހޭލުންތެރިކުރުވުމުގެ ޕްރޮގްރާމްތަކެއްގެ ގޮތުގައި ފެނަކަ-ފުވައްމުލައް އިން ކުރިޔަށް ގެންދިޔައެވެ. ދިމާވެގެން އުޅޭނީ ނަރުދަމާ ސިސްޓަމް ބެނުންކުރުމުގައި ރައްޔިތުންގެ އިހުމާލުން ދިމާވާ މައްސަލައެއް ނޫނެވެ. ސިްޓަމް ގާއިމުކުރުމުގެ މައްސަލަތަކެއްކަމަށް ބެލެވެއެވެ.\nފުވައްމުލައް ސިޓީގެ ނަރުދަމާ އަށް މީހުން ހޭލުންތެރިކުމުމަށް ތައްޔާރުކުރެވުނު ލިފްލެޓުން\nއެތައްސަތޭކަ މިލިޔަނުން ޚަރަދު ކޮށްގެން އެތައް އަހަރެއްގެ ދިގު އިންތިޒާރަކަށްފަހު ހުޅުވި ނަރުދަމާ ނިޒާމުގެ ބޭނުން ނުކުރެވި ދަނީއެވެ. އެއާއެކު ރައްޔިތުންނަށް އެތައް ތަކުލީފެއް ކުރިމަތި ކުރަނީއެވެ.\nމިކަން ހައުލު ކުރުމަށް ދެން ކުރެވެން އޮތީ ކޮންކަމެއް ހެއްޔެވެ؟ އަނބުރާ ފަހަތަކަށް ނުދެވޭނެއެވެ. ސިސްޓަމް ރަނގަޅުކޮށް ކުރިޔަށް ފިޔަވަޅެއް އެޅޭތޯ ބަލަންވީއެވެ.\nމުޅި ސިސްޓަމް ރަނގަޅަށް އިންސްޕެކްޓްކޮށް، ދިމާވެފައިވާ މައްސަލަތައް ހައްލުކޮށްގެން ނޫނީ ސިސްޓަމުގެ ބޭނުމެއް ނުހިފޭނެކަމަށާއި، މީކީ މިލިޔަނުން ޚަރަދުކޮށް މިނިޒާމު ގާއިމުކުރި މަގުސަދު ހާސިލުވާ ކަމެއް ނޫން ކަމަށް ޑެޕިއުޓީ މޭޔަރު ޟިރާރު ހާމަކުރައްވައެވެ.\nމައްސަލަތައް ދިމާވަނީ ވާރޭވެހުމުން ކަމަށް ފެނަކައިގެ އިސްފަރާތަުން ހާމަކުރިއެވެ.\nފުވައްމުލަކުގެ ނަރުދަމާއާއި ގުޅޭ އިތުރު ލިޔުންތައް\nފުވައްމުލައް ސިޓީ ނަރުދަމާ ނިޒާމުން ނަޖިސް ލީކުވާނީ\nފެނާއި ނަރުދަމާގެ މަސައްކަތް ކުރިން ތާވަލްކޮށްފައިވާ މުއްދަތައް ނިމޭނެ\nފުވައްމުލަކު ފެނާއި ނަރުދަމާގެ އަމަލީ މަސައްކަތް އިފްތިތާހުކޮށްފި\nފުވައްމުލަކު ފެނާއި ނަރުދަމާ އަށް ބޭނުންވާ ސާމާނު ހިފައިގެން އައި ބޯޓް ފަރަށް އަރައިފި


Thoddu dhanduthakugai roakollaifi\nތޮއްޑޫ ދަނޑުތަކުގައި ރޯކޮށްލައިފިއި\nރޯކޮށްލާފައި ވަނީ ދަނޑު ހައްދާ ސަރަހައްދުގެ ހަތަރުބައިކުޅަ އެއްބައިގައި\nއަލިފާނުގެ އަސަރު މީހުން ދިރިއުޅޭ ސަރަހއްދަށް ނުކުރާނެ\nރޯދައަށް ދަނޑު ހެއްދުމަށް ދަނޑުތައް ބެހުމަށް ހަމަޖެހިފައިވަނީ އަންނަ މަހު\nކ. މާލެ 19 ޖެނުއަރީ 2020 | އާދީއްތަ 08:47 4,862\nތޮއްޑޫގައި ދަނޑުހައްދާ ސަރަހައްދު - މުހައްމަދު ޝަރުހާން\nއއ. ތޮއްޑޫގައި ދަނޑު ތަކުގައި ރޯކޮށްލައިފިއެވެ.\nރާއްޖެ އެމްވީއަށް މަޢުލޫމާތު ދެއްވަމުން ތޮއްޑޫ ދާއިރާގެ މެންބަރު ޙަސަން ޝިޔާން ވިދާޅުވީ ތޮއްޑޫގެ ދަނޑު ތަކުގައި ރޯކޮށްލާފައިވަނީ ހޮނިހިރު ދުވަހުގެރޭ 7:30 ހާއިރު ކަމަށާއި ނަމަވެސް މިހާރު ވަނީ އަލިފާން ކޮންޓްރޯލް ކުރެވިފައި ކަމަށެވެ.\nރޯކޮށްލި ޞަރަޙައްދަކީ ދަނޑުތައް ދޫނުކޮށް އޮތް ޞަރަޙަދެއް ކަމަށާއި ކޮންމެ އަހަރަކުވެސް ބަޔަކު ނުކުމެ ދަނޑު ތަކުގައި ރޯކޮށްލާ ކަމަށް އޭނާ ވިދާޅުވިއެވެ. އަދި އެކަން ކުރަނީ ވިނަ ގަސްތައް ބޯވެފައި އޮންނަ ޞަރަޙައްދުން ގަސްތައް މަދު ކުރުމަށް ކަމަށާއި، އެކަމުގެ ބެނުމަކީ ދަނޑުތައް ބެހުމުގެ ކުރިން ދަނޑުތައް ވަކިކުރުމަށް ރޯނުދެމުމަށް ފަސޭހައަށް ކަމަށް ޝިޔާން ވިދާޅުވިއެވެ.\nރޯކޮށްލާފައިވަނީ ދަނޑު ހައްދާ ޞަރަޙައްދުގެ ހަތަރުބައިކުޅަ އެއްބައިގައި ކަމަށާއި އެ ޞަރަޙައްދަކީ ދަނޑު ހައްދާފައި ހުރި ޞަރަޙައްދު ނޫން ކަމަށް ޝިޔާން ވިދާޅުވިއެވެ. ތޮއްޑޫގައި ކޮންމެ އަހަރަކުވެސް ރޯދަމަސް ފެށުމުގެ ކުރިން ދަނޑުތައް ދޫކުރަމުންދާ ކަމަށާއި މިއަހަރު ރޯދަމަސް ފެށުމުގެ ކުރިން ދަނަދު ހެއްދުމަށް އަންނަމަހު ދަނޑުތައް ދޫކުރަން ފަށާނެ ކަމަށް ޝިޔާން ވިދާޅުވިއެވެ.\nޝިޔާން ވިދާޅުވީ ދަނޑު ހައްދާ ޞަރަޙައްދުގައި ރޯކޮށްލި ނަމަވެސް އެކަމުގެ ސަބަބުން ޢާންމުން ދިރިއުޅޭ ހިސާބަށް އެކަމުގެ ސަބަބުން އެއްވެސް އަސަރެއް ނުކުރާނެ ކަމަށެވެ.\nތޮއްޑޫއަކީ ރޯދަ މަހަށް ޚާއްޞަކޮށްގެން ދަނޑުވެރިކަމުގެ ގިނަ ބާވަތްތައް ހައްދަމުންދާ ރަށެކެވެ. އަދި ރާއްޖޭގައި އެންމެ ގިނައިން ކަރާ ހައްދާ ރަށަކީ ތޮއްޑޫއެވެ.\nއެމްޓީސީސީން އަލަށް 350 ވަޒީފާ އުފައްދާ އެވަޒީފާތަކަށް ދިވެހިން ހޯދަނީ


ކްރިމިނަލް ކޯޓް / ޕްރޮސެކިއުޓާ ޖެނެރަލް\nޔާމީންގެ މަރުގެ މައްސަލަ ޕީޖީއަށް ފޮނުވައިފި\nޖުމްހޫރީ ޕާޓީގެ ލީޑަރު ގާސިމްގެ އިބްރާހިމަށް ދަައުވާކުރި ތިން މައްސަލަ މިދިޔަ އާދިއްތަ ދުވަހު ކްރިމިނަލް ކޯޓުން އަނބުރާ ފޮނުވާލުމުން އެ މައްސަލަތައް ޕްރޮސެކިއުޓާ ޖެނެރަލް (ޕީޖީ) އޮފީހުން އަލުން މިއަދު ކްރިމިނަލް ކޯޓަށް ފޮނުވައިފި އެވެ.\nގާސިމްގެ މައްޗަށް އަލުން ދައުވާއެއް ނުކުރެވޭނެ: ހިސާން\nކްރިމިނަލް ކޯޓުން މިރޭ ބޭރުކޮށްލި ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ މައްސަލަތައް އަލުން ދެން ކޯޓަށް ހުށަނޭޅޭނެ ކަމަށް އޭނާގެ ވަކީލް ހިސާން ހުސެއިން މިރޭ ވިދާޅުވެއްޖެ އެވެ.\nJuly 10, 2017 39\nޕީޖީން ހާޒިރު ނުވެގެން ގާސިމްގެ މައްސަލަ ބޭރުކޮށްލައިފި\nޖުމްހޫރީ ޕާޓީގެ ލީޑަރު ގާސިމް އިބްރާހިމަށް ކުރާ ދައުވާތަކުގެ މިރޭ ޝަރީއަތަށް ޕްރޮސެކިއުޓާ ޖެނެރަލް (ޕީޖީ) ގެ ވަކީލުން ހާޒިރު ނުވުމުން އެ މައްސަލަތައް ކޯޓުން ބޭރުކޮށްލައިފި އެވެ.\nޝިދާތާގެ ޕާސްޕޯޓް އޮގަސްޓްގެ ނިޔަލަށް ހިފަހައްޓައިފި\nއަދާލަތު ޕާޓީގެ ޚާރިޖީ ގުޅުންތަކާ ބެހޭ ކޮމެޓީގެ ރައީސް ޝިދާތާ ޝަރީފްގެ ޕާސްޕޯޓް ޖެނުއަރީ މަހު ހިފަހައްޓައި މުއްދަތު އިތުރުކުރަމުން ގޮސް، އަންނަ އޮގަސްޓް މަހުގެ ނިޔަލަށް މުއްދަތު އިތުރުކޮށްފި އެވެ.\nފުލުހުންނަށް ފޯނެއް ހުޅުވައި ނުދިން ކަމަށް ބުނެ ޖުމްހޫރީ ޕާޓީގެ ނައިބު ލީޑަރު އަބްދުﷲ ރިޔާޒަށް ކުރާ ދައުވާ އަނބުރާ ގެންދިއުމަށް، އިތުރު ފުރުސަތު ޕްރޮގްރާމްގެ ދަށުން ޕްރޮސެކިއުޓާ ޖެނެރަލް (ޕީޖީ) އޮފީހުގައި ރިޔާޒް މިއަދު އެދިވަޑައިގެންފި އެވެ.\nޖުމްހޫރީ ޕާޓީގެ ލީޑަރު އަބްދުﷲ ރިޔާޒަށް ކުރާ ދައުވާގެ ޝަރީއަތް ނިމުމަކާ ގާތަށް ގޮސްފައި ވަނިކޮށް، އިތުރު ފުރުސަތުގެ ދަށުން އެ ދައުވާ އަނބުރާ ގެންދަން ޕްރޮސެކިއުޓާ ޖެނެރަލްގެ އޮފީހުގައި އެދިވަޑައިގަތުމަށް ރިޔާޒް ނިންމަވައިފި އެވެ.\nވިސާމަށް ކުރި ހުކުމް އިސްތިއުނާފްކޮށްފި\nކުށެއް ނުކުރަން، މިއީ ސިޔާސީ ދައުވާއެއް: ރިޔާޒު\nApril 12, 2017 70\nގާސިމަށް ތިން ދައުވާއެއް ކޮށްފި\nރައްޔިތުންގެ މަޖިލީހުގެ އިމްތިޔާޒާއި ބާރުތަކުގެ ގާނޫނާ ހިލާފަށް، ރައްޔިތުންގެ މަޖިލީހުގެ މާމިގިލީ ދާއިރާގެ މެމްބަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް ހައްޔަރުކުރި މައްސަލައިގެ އިސްތިއުނާފް ކްރިމިނަލް ކޯޓުން ބަލައިނުގަތް ކަމަށް އޭނާގެ ވަކީލުންގެ ޓީމުން މިއަދު ބުނެފި އެވެ.\nކުރީގެ ޕީޖީ މުހްތާޒު އޭޑީކޭގައި އެޑްމިޓްކޮށްފި\nމާފުށީ ޖަލުގައި ހުކުމް ތަންފީޒު ކުރައްވަމުން ގެންދަވާ ކުރީގެ ޕްރޮސިކިއުޓަ ޖެނެރަލް (ޕީޖީ) މުހްތާޒު މުހްސިން އޭޑީކޭގައި އިއްޔެ އެޑްމިޓްކޮށްފި އެވެ.\nޕީޖީ ވަކީލަކަށް އިންޒާރު ދިން މައްސަލައެއް ބަލަނީ\nކޯޓު ރޫމެއްގެ ތެރޭގައި ދައުލަތުގެ ވަކީލަކަށް އިންޒާރު ދިން ދެ މީހެއްގެ މައްސަލައެއް ބަލަން ފަށައިފި އެވެ.\nFebruary 09, 2017 1\nހެކިވެރިންގެ ހިމާޔަތާ އެކު ހެއްކާ ބެހޭ ބިލް މަޖިލީހަށް\nޖިނާއީ ޝަރީއަތްތަކުގައި ހެކިބަސްދޭ މީހުންނަށް ބޮޑެތި ހިމާޔަތާއި ރައްކާތެރިކަން ލިބޭ ގޮތަށް ހެއްކާ ބެހޭ އާ ބިލެއް ސަރުކާރުން ރައްޔިތުންގެ މަޖިލީހަށް އިއްޔެ ފޮނުވަައިފި އެވެ.\nކްރިމިނަލް ކޯޓަށް ހުށަހެޅި މައްސަލަތައް އިތުރުވެއްޖެ\nކްރިމިނަލް ކޯޓަށް މި އަހަރު ހުށަހެޅި މައްސަލަތަކުގެ އަދަދު މިދިޔަ އަހަރާ އަޅައިބަލާއިރު ގާތްގަނޑަކަށް ދެ ގުނަ އިތުރުވެފައިވާ ކަމަށް އެ ކޯޓުން މިއަދު ބުނެފި އެވެ.\nNovember 15, 2016 22\nފިސްތޯލައިން އަދީބުގެ ޑީއެންއޭ ފެނުނު މައްސަލަ ނުބެލި!\nކުރީގެ ޑިފެންސް މިނިސްޓަރު މުހައްމަދު ނާޒިމް ދިރިއުޅުއްވާ ކޮޓަރިން ފެނުނު ފިސްތޯލަ އިން ކުރީގެ ނައިބު ރައީސް އަހުމަދު އަދީބުގެ ޑީއެންއޭ ފެނުނު މައްސަލަ ފުލުހުން ތަހުގީގު ނުކުރަން ނިންމާފައިވާ ކަން ނާޒިމްގެ އާއިލާ އަށް އަންގައިފި އެވެ.\nޖިނާއީ އަދުލުގެ ނިޒާމަށް ބޮޑެތި ބަދަލުތަކެއް އަންނަނީ\nރާއްޖޭގައި މިހާތަނަށް ވެސް ޖިނާއީ އަދުލުގެ ނިޒާމު ބައްޓަންވެފައި އޮތީ ޝަރީއަތް ކުރުމާ ބެހޭ ގަވާއިދުގެ މައްޗަށް. އެ ގަވާއިދުގައި ގާޒީންނަށް ބޮޑެތި އިޚްތިޔާރުތަކެއް ލިބިދީފައި އޮތުމުން، އަދުލު އިންސާފު ގާއިމުކުރުމުގައި ގެންގުޅެނީ އެކި މިންގަނޑު ކަމަށް ބައެއް މީހުން ތުހުމަތުކުރޭ. ނަމަވެސް އެކަމަށް މިހާރު ނިމުން އައީ.


India - Pakistan Hanguraamaige Asaru Dhivehinnah.\nއިންޑިއާ-ޕާކިސްތާނު ހަނގުރާމައިގެ އަސަރު ދިވެހި ޒުވާނުންނަށް!\nމީގެ ދުވަސްކޮޅެއް ކުރިން ކަޝްމީރުގެ ޕުލްވަމާގައި އިންޑިއާ ސިފައިންތަކެއް، ޕާކިސްތާނުގެ ޖަމާއަތަކުން މަރާލި ކަމަށް ބުނެ، އިންޑިއާއިން ޕާކިސްތާނަށް ހަމަލާތައް ދީފައިވާ އިރު، އެ ހަމަލާތައް އަމާޒުކޮށްފައި ވަނީ ކަޝްމީރުގައި ހަމަލާ ދިން ޕާކިސްތާނަށް ނިސްބަތްވާ ޖައިޝީ މުހައްމަދުގެ ކޭމްޕްތަކަށެވެ.\nއިންޑިއާއިން ބުނެފައި ވަނީ އެ ހަމަލާތަކުގައި ހަނގުރާމަވެރި ގިނަ ބަޔަކު މަރުވި ކަމަށެވެ. އެހެން ނަމަވެސް ޕާކިސްތާނުން އެކަން ވަނީ ދޮގުކޮށްފައެވެ. ޕާކިސްތާނުން ބުނެފައި ވަނީ ހަމަލާތަކުގައި އެއްވެސް މީހަކު މަރުވެފައިނުވާ ކަމަށާއި، ނުރައްކާވީ އާންމު ރައްޔިތުންނަށް ކަމަށެވެ.\nއިންޑިއާގެ ސިފައިންނަށް އަމާޒުކޮށް ކަޝްމީރުގައި ދިން ވަރުގަދަ ހަމަލާއަށްފަހު، އިންޑިއާ ސިފައިންނާއި ކަޝްމީރުގެ ހަގުރާމަވެރި ގުރޫޕްތަކާއި ދެމެދު ހިންގަމުންދާ ކުރިމަތިލުންތައް ވަނީ ހިނގާފައެވެ.\nމީގެ އިތުރުން އިންޑިއާގެ ސިފައިންނަށް އަމާޒުކޮށް ކަޝްމީރުގައި ދިން ވަރުގަދަ ހަމަލާއަށް ހަފްތާއެއް ނުވަނީސް އިންޑިއާގެ ހަތަރު ސިފައިން ކަޝްމީރުގައި ވަނީ މަރާލާފައެވެ.\nމިދިޔަ މަހު 14 ވަނަ ދުވަހު ކަޝްމީރުގެ ޕުލްވަމާގައި ދިން ހަމަލާ ގައި އިންޑިޔާގެ 42 ސިފައިން މަރުވުމާއި ގުޅިގެން މިމައްސަލައިގައި އިންޑީޔާއިން މިއީ ޕާކިސްތާނުން ކުރި ކަމެއްގެ ގޮތުގައި ތުހުމަތު ކުރާއިރު، ޕާކިސްތާނުން މިތުހުމަތު ތަކަށް އިންކާރު ކުރެއެވެ.\nކަޝްމީރުގެ މިލްކުވެރިކަމާއި މެދު އިންޑިއާއާއި ޕާކިސްތާނުން އަބަދުވެސް ދައުވާ ކުރެއެވެ. މިހާރު އިންޑިއާގެ ބާރުގެ ދަށުގައި އޮންނަ ކަޝްމީރަކީ ޕާކިސްތާނުގެ ބައެއް ކަމަށް ޕާކިސްތާނުން ބުނެއެވެ. 1989 ވަނަ އަހަރުން ފެށިގެން ހަނގުރާމަވެރިން ދޭތެރެ ދޭތެރެއިން އިންޑިއާ ސިފައިންނަށް އަމާޒުކޮށް ހަމަލާތައް ދެއެވެ. ކަޝްމީރުގައި ހަރަކާތްތެރިވާ ހަނގުރާމަވެރިން ވަކާލާތު ކުރަނީ ކަޝްމީރަކީ ވަކި ގައުމަކަށް ހަދާށެވެ.\n1989 ވަނަ އަހަރުން ފެށިގެން މިހާތަނަށް ކަޝްމީރުގައި ވަނީ 70000 އަށް ވުރެ ގިނަ މީހުން މަރާލާފައެވެ.\nޕުލްވަމާ ޓެރަރިސްޓް އެޓޭކްގެ ސަބަބުން، އިންޑިއާ އާއި ޕާކިސްތާނާ ދެމެދު އުފެދިފައިވާ އެތެރޭގެ ހޫނުވުންތަކާއި ގުޅިގެން، ޓެރަރިޒަމާއި އެކަމާ ގުޅުންހުރި ހުރިހާ ކަމެއް ވަނީ ދިވެހިރާއްޖޭގެ ސަރުކާރުން ވެސް ކުއްވެރިކޮށްފައެވެ. އަދި އަވައްޓެރި ގައުމުތަކުގައި ހިނގާ މިފަދަ ކަންކަމުގެ ސަބަބުން، ދިވެހިރާއްޖޭގެ ޒުވާން ޖީލަށްވެސް މިވަނީ ނޭދެވޭ އަސަރުތައް ކުރަން ފަށާފައެވެ. އެގޮތުން، ހައްދުފަހަނައަޅައި ދިއުމާއި، ދެކޮޅުވެރިކަން ފަަދަ ޓެރެރިޒަމަށް މަގުފަހިވާ ކަންކަން ދިވެހި ޒުވާނުންގެ ކިބައިން ދަނީ ފެންނަމުންނެވެ.\nތަފާސް ހިސާބުތަކުން ދައްކާގޮތުގައި 200 އަށްވުރެ ގިނަ ދިވެހީން ވަނީ ސީރިއާގައި ހިންގަމުންދާ، ހަނގުރާމައިގައި ވަނީ ބައިވެރިވެފައެވެ. ޖިހާދު ކުރުމުގެ ނަމުގައި، ހަައްދުންނެއްޓި ކުށެއް ނެތް އެތަށް ބައެއްގެ ފުރާނަ މިހަނގުރާމަތަކުގައި ހަށިގަނޑާ ވަކިވެ ހިނގައްޖެއެވެ. އެހެން ކަމުން ދިވެހި ސަރުކާރުން ދަނީ މިފަދަ ކަންކަމަށް މަގުފަހިވާ ދޮރުތައް ބަންދު ކުރުމަށް، ބޭރުގެ އެހީއާއެކު މަސައްކަތް ކުރަމުންނެވެ.


Muvazzafunnah bonus nudhey sagaafathah varugadha "Javaabu" eh\nމުވައްޒަފުންނަށް ބޯނަސް ނުދޭ ސަގާފަތަށް ވަރުގަދަ "ޖަވާބު"އެއް\nޖަވާބު ކުންފުނީގެ މުވައްޒަފުންނަށް ބޯނަސް ދިން ކަމުގެ ލިޔުން ހަވާލު ކުރަނީ- ފޮޓޯ: ޖަވާބު\nމުވައްޒަފުންނަށް ބޯނަސް ދިނުމަކީ ދުނިޔޭގެ އާ ކަމެއް ނޫނެވެ. އެކަމަކު މިއީ ރާއްޖޭގައި އެހާ އާއްމު ކަމެއް ނޫނެވެ. ރާއްޖޭގެ އެންމެ ބޮޑެތި މަހުޖަނުން ހިންގާ ކުންފުނިތަކުގެ ތެރެއިން ވެސް މުވައްޒަފުންނަށް ބޯނަސް ބަހަނީ މަދު ބަޔެކެވެ. އެކަމަކު 2017 ވަނަ އަހަރު އުފެދުނު "ޖަވާބު" ކުންފުނިން މި ވަނީ ބޯނަސް ނުދޭ ކުންފުނިތަކަށް މި އަހަރު ވަރުގަދަ ޖަވާބެއް ދީފަ އެވެ. މި ކުންފުނީގެ މުވައްޒަފުންނަށް ބޯނަސް ދީ އެކަން ވަނީ އާއްމުކޮށްފަ އެވެ.\n"ބުރަކޮށް މަސައްކަތް ކުރާ މުވައްޒަފުންގެ އަގު ވަޒަން ކުރަން ޖެހޭ. އެ ބޭނުމުގައި އަޅުގަނޑުމެން ބޯނަސް ދޭން ނިންމީ. ބޭނުން ވަނީ ކުންފުންޏަށް ލިބޭ ކުރިއެރުން މުވައްޒަފުންނާ ހިއްސާ ކުރުން،" ޖަވާބު ކުންފުނީގެ، މެނޭޖިން ޑިރެކްޓަރު އަދި ސީއީއޯ، މުހައްމަދު ޖައިލަމް ވިދާޅުވި އެވެ.\nބޯނަސް ދީ، ކުންފުނިން ޖަވާބު ދިން އިރު، މި ކުންފުނީގެ މަސައްކަތަކީ ކޮބައި ހެއްޔެވެ؟\n"ޖަވާބު" ގެ މައިގަނޑު މަސައްކަތަކީ ވެބްސައިޓް ޑިވްލޮޕް ކުރުމާއި އައިޓީއާ ގުޅުންހުރި ބައެއް މަސައްކަތްތައް ކުރުމެވެ. މި ދާއިރާގައި މި ކުންފުނި ކުޑަނަމަވެސް، އެ ކުންފުނިން ވަނީ ވޭތުވެ ދިޔަ ދުވަސްތަކުގައި ގިނަ ކުރިއެރުންތަކެއް ވަނީ ހޯދާފަ އެވެ. މިގޮތުން ސަރުކާރުގެ އޮފީސްތަކުގެ ވެބްސައިޓްތަކާއި ޕޯޓަލްތައް ހެދުމުގެ ގިނަ މަސައްކަތް ތަކެއް ކޮށްފައިވެ އެވެ. ޖަވާބަށް މައިގަނޑު އާމްދަނީ ލިބެނީ މި މަސައްކަތުންނެވެ. އެގޮތުން މި ކުންފުނިން ވަނީ ޖޮބް ސެންޓަރުގެ ޕޯޓަލް އާއި ފިޝަރީޒް މިނިސްޓްރީގެ ދެ ޕޯޓަލްގެ އިތުރުން އީޓުކުރި ވެބްސަޓާއި މި ނޫން ވެސް ބައެއް ސައިޓުތައް ހަދާފަ އެވެ. މީގެ އިތުރުން ވިޒިޓް މޯލްޑިވްސްގެ ސައިޓެއްގެ މަސައްކަތް ވެސް އެ ކުންފުނިން ވަނީ ފަށާފަ އެވެ.\n"ޖަވާބު" ކުންފުނީގެ އެމްޑީ ޖައިލަމް ވިދާޅުވި ގޮތުގައި ކުންފުނި ކުޑަނަމަވެސް އަދި ލިބޭ އާމްދަނީ ކުޑަނަމަވެސް މުވައްޒަފުން ކުރާ މަސައްކަތުގެ އަގު ވަޒަން ކުރަން ޖެހޭ ކަމަަށެވެ.\n"ބޭނުންވަނީ މި ޑައިލޮގް [ބޯނަސް ބެހުމުގެ] ރާއްޖޭގައި ފަށަން. ކޮންމެ އަހަރެއް ނިންމާފަ، މުވައްޒަފުންނަށް ބޯސް ދޭން ފަށަން. އެހެންވެ މި ފެށީ،" ޖައިލަމް ވިދާޅުވި އެވެ.\n"ޖަވާބު" ކުންފުނީގައި ހަ މުވައްޒަފުން މަސައްކަތް ކުރެ އެވެ. މި ހުރިހާ މުވައްޒަފުންނަކީ ވެސް ދިވެހިންނެވެ. މީގެތެއިން ކޮންމެ މުވައްޒަފަކަށް ބޯނަހުގެ ގޮތުގައި 10،000ރ. މި އަހަރު ދިނެވެ. އެހެންވެ، ޖަވާބު ކުންފުނިން މި ދިނީ ވަރުގަދަ މެސެޖެއް ކަމަށް ބުނަން ފުރުސަތު އެބައޮތެވެ. ރާއްޖޭގައި މުވައްޒަފުންނަށް ބޯނަސް ނުދީ ތިބި ބޮޑެތި ކުންފުނިތަކަށް ޖަވާބު ދިނީ މުވައްޒަފުންނަށް ބޯނަސް ދީގެންނެވެ.\nބޯހިމެނުމަށް މީހުން ނުލިބުނު މައްސަލަ